Kulhudhuffushigai kuriah gendhiya Netball Coaching adhi Umpiring Course kaamiyaabu kamaa eku nimaalaifi\nބޭސިކް ނެޓްބޯލް ކޯޗިން އަދި އަމްޕަޔަރިން ކޯސް ނިންމުމުގެ ރަސްމިޔާތުގެ ތެރެއިން\nކުޅުދުއްފުށީގައި ހިންގި ނެޓްބޯލް ކޯޗިން އަދި އަމްޕަޔަރިން ކޯސް ނިންމާލައިފި\nނެޓްބޯލް އެސޯސިއޭޝަން އޮފް މޯލްޑިވްސްގެ ފަރާތުން އަންނަ އަހަރު ބޭއްވުމަށް ހަމަޖެހިފައިވާ ޒޯން އިންޓަރސްކޫލް ނެޓްބޯޅަ މުބާރާތަށް ޓެކްނިކަލް އޮފިސަލުން ތަމްރީން ކުރުމަށްޓަކައި ކުޅުދުއްފުށީގައި ކުރިއަށް ގެންދިޔަ ބޭސިކް ނެޓްބޯލް ކޯޗިން އަދި އަމްޕަޔަރިން ކޯސް ކާމިޔާބު ކަމާއެކު ނިންމާލައިފި އެވެ.\nމިކޯސް ކުރިއަށް ގެންގޮސްފައިވަނީ މިމަހު 27 ން 30 ކުޅުދުއްފުށީގައެވެ. ކުޅުދުއްފުށީގެ އިތުރުން ކުރިނބީ، ކުމުންދޫ އަދި ފޭދޫ ގެ 34 ބައިވެރިންނާ އެކު ފެށުނު މިކޯހުގެ ތިއަރީ ކްލާސްތައް ކުރިއަށް ގެންގޮސްފައިވަނީ ކުޅުދުއްފުށީ ގުރުއާނާ ބެހޭ މަރުކަޒުގެ ހޯލުގައެވެ. އަދި ޕްރެކްޓިކަލް ކްލާސްތައް ނަގާއި ދީފައިވަނީ ޒޯން ސްޓޭޑިއަމްގެ އިތުރުން ހދ. ކުރިނބީ ނެޓްބޯޅަ ކޯޓްގައެވެ.\nބޭސިކް ނެޓްބޯލް ކޯޗިން އަދި އަމްޕަޔަރިން ކޯސްހުގެ ތެރެއިން\nމި ކޯހުގެ ބައިވެރިންނަށް ކިޔަވާއިދީ ޕްރެކްޓިކަލް ސެޝަންތަށް ނަގާދީފައިވަނީ 19 އަހަރުން ދަށުގެ ގައުމީ ނެޓްބޯލް ޓީމްގެ ކޯޗް ނީޝާ ހަލީމާއި ނެޓްބޯލް އެސޯސިއޭޝަންގެ ރައީސް ފަޒްނާ ޖަލީލެވެ. ތިއަރީ ކްލާސްތައް ނަގައިދީފައިވަނީ ނީޝާ ހަލީމެވެ.\n34 ބައިވެރިންނާ އެކު ފެށި މިކޯސް ފުރިހަމަކޮށް ސެޓްފިކެޓް ހާސިލްކޮށްފައިވަނީ 19 ބައިވެރިންނެވެ. މިކޯސް ފުރިހަމަކޮށް ސެޓްފިކެޓް ހާސިލްކުރި ފަރާތް ތަކަށް ސެޓްފިކެޓް ދެއްވީ މި ރަސްމިޔާތުގެ ސަރަފުވެރި މެހެމާނު ކުޅުދުއްފުށީ ކައުންސިލްގެ ރައީސް އަބްދުއްލަތީފް ހަސަން އެވެ.


Court amurehge dhashun Musthafa hayyaru kohfi\nކޯޓު އަމުރެއްގެ ދަށުން މުސްތަފާ ހައްޔަރު ކޮށްފި\nހިތާދޫ އޮންލައިން | 09 ފެބުރުއަރީ 2019\nކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ ވެރިކަމުގައި މުލިއާގޭ ޗީފް އޮފް ސްޓާފްގެ މަގާމުގައި ހުންނެވި އަހުމަދު މުސްތަފާ މުހައްމަދު ހައްޔަރު ކޮށްފިއެވެ. އޭނާ ހައްޔަރު ކޮށްފައިވަނީ ކޯޓު އަމުރެއްގެ ދަށުން މިއަދު ހަވީރު އެވެ.\nމުސްތަފާ ހައްޔަރު ކުރުމަށްފަހު މީޑިއާއަށް މައުލޫމާތު ދެމުން ފުލުހުން ބުނެފައިވަނީ އޭނާ ހައްޔަރުކޮށްފައިވަނީ ފަތުރުވެރިކަމަށް ރަށެއް ކުއްޔަށް ދޫކުރުމުގައި ރިޝްވަތު ހިފުމާއި މަގާމުގެ ނުފޫޒު ބޭނުންކޮށްގެން ނާޖައިޒު ފައިދާ ހޯދުމުގެ ތުހުމަތު ކުރެވޭ މައްސަލައެއްގައި ހެކިންނަށް ނުފޫޒު ފޯރުވަން މަސައްކަތް ކުރުމާއި ހެކިންނަށް ބިރު ދައްކާ ކަމުގެ ތުހުމުގައި ކަމަށެވެ.\nއޭނާ ހައްޔަރުކޮށްފައިވަނީ ވެލާނާ އިންޓަނޭޝަނަލް އެއާޕޯޓްގައި ހުއްޓާ ހަވީރު 4:00 ގައެވެ.\nރިޔާސީ އިންތިހާބާ ގާތްވެފައިވަނިކޮށް ސައުދީ ސަރުކާރުގެ ފަރާތުން ރާއްޖެއަށް ހަދިޔާކުރި "މާސިޑީޒް ބެންޒް، އެސް 600" މޮޑެލްގެ އާމާޑް ކާރު ޓްރާސްޕޯޓް މިނިސްޓްރީގައި ރަޖިސްޓްރީ ކުރީ ލ. އަތޮޅުގައި ދުއްވާ ގޮތަށް މުސްތަފާގެ އަމިއްލަ ނަމަށް ބަދަލުކުރި މައްސަލައެއް ވެސް މީގެކުރިން ފެންމަތިވިއެވެ.\nއެ ކާރާ ގުޅޭ ގޮތުން ރައީސް އޮފީހުން ކުރި މުއާމަލާތްތަކުން އެނގޭ ގޮތުގައި މުސްތޮފާގެ ނަމުގައި ރަޖިސްޓްރީކޮށްފައިވާ އެ ކާރު ވަނީ އެމްއެންޑީއެފްގެ ބެލުމުގެ ދަށުން ރައީސް ޔާމީންގެ އެކި ބޭނުންތަކުގައި އެކި ފަހަރު ބޭނުން ކުރައްވައިފަ އެވެ.\nއެއީ ގާތްގަނޑަކަށް 4.5 މިލިއަން ރުފިޔާގެ އަގުބޮޑު ކާރެކެވެ. އެ ކާރު ރާއްޖެ އެތެރެ ކުރި، ކަސްޓަމްސްގެ ލިޔެކިޔުންތަކުން އެނގޭ ގޮތުގައި އެ ކާރު ސައުދީ ސަރުކާރުން ރާއްޖެއަށް ފޮނުވީ، ރައީސުލްޖުމްހޫރިއްޔާގެ ގެކޮޅުގެ ނަމުގަ އެވެ.\nއެ މައްސަލަ ފާހަގަ ވެގެން އެންޓި ކޮރަޕްޝަން ކޮމިޝަނުން އެ މައްސަލަ އަންނަނީ ތަހުގީގު ވެސް ކުރަމުން އެވެ. އެގޮތުން ކަސްޓަމްސް އާއި ޓްރާންސްޕޯޓް މިނިސްޓްރީއިން ވަނީ އެ ކާރާ ގުޅޭ ލިޔެކިޔުންތައް ހޯދައިފަ އެވެ.\nމުސްތަފާ މިއަދު ހައްޔަރުކުރި ރައީސް ޔާމީނާއި އެމަނިކުފާނުގެ ވަކީލް އާޒިމާ ޝުކޫރަށް ދައުވާކުރުމަށް ފުލުހުން ވަނީ ފޮނުވާފަ އެވެ. ފުލުހުން އެދިފައިވަނީ ރައީސް ޔާމީންގެ މައްޗަށް މަނީ ލޯންޑާކުރުމާއި ދައުލަތުގެ އިދާރާތަކަށް ދޮގު މައުލޫމާތު ދިނުމުގެ ކުށުގެ ދައުވާކޮށް ދިނުމަށެވެ. އަދި އާޒިމާގެ މައްޗަށް މަނީ ލޯންޑްރިން ކުރުމުގައި ރައީސް ޔާމީންއާ ބައިވެރިވެ އެހީތެރިވެދިނުމާއި ދައުލަތުގެ އިދާރާތަކަށް ދޮގު މައުލޫމާތުދީ އޮޅުވާލުމަށް މަސައްކަތްކޮށްފައިވާކަމުގެ ދައުވާކޮށް ދިނުމަށް ވަނީ އެދިފައެވެ.\n(ޚަބަރު މަސްދަރު: އަވަސް )


ވާލޯބި ދެންނޭނގޭހޭ (31) | Feshun.mv\nވާލޯބި ދެންނޭނގޭހޭ (31)\n16 ޑިސެމްބަރ 2021 - 15:33\nތިރީސްވަނަ އަދަދާއި ގުޅޭ\nޓެކްސީ ތެރޭގައި އިން ޒާރާގެ ދެލޮލުން ކަރުނަ ނުހިކެއެވެ. އޭނާ ޝަމްއަލްގެ ގެއިން ނުކުމެގެން އައީ ގޭގައި މީހަކު ނޫޅޭ ގަޑިއެއް ބަލައިފައެވެ. އެއްވެސް މީހަކަށް އޭނާ ފެނި ސުވާލު ކުރާކަށް ޒާރާ ނޭދެއެވެ. އިރުއިރުކޮޅާ އަތުގައި އޮތް ޓިޝޫކޮޅުން ލޮލުގެ ހިމަކޮޅުން ފައިބަމުންދިޔަ ކަރުނަތައް ފުހެލައެވެ. ޒާރާ ބުނި އެޑްރެސް ކުރިމައްޗަށް ކާރު މަޑުކޮށްލުމާއެކު ޓެކްސީ ޑްރައިވަރާއި ފައިސާ ހަވާލުކުރަމުން އޭނާ ފޭބިއެވެ. ކާރުގެ ޑިކީއިން ޑްރައިވަރު ޒާރާގެ ފޮށި ނަގައިދެންދެން އެއްފަރާތުގައި މަޑުކޮށްލައިގެން އޭނާ ހުއްޓެވެ.\nގެނައި ދަބަސް ކޮނޑުގައި އަޅުވައިލުމަށްފަހު ފޮށި ދަމައިލަމުން ޒާރާ އެނބުރި އޭނާގެ ކުރިމަތީގައިހުރި ގެއަށް ނަޒަރު ހުއްޓައިލިއެވެ. އެއީ އޭނާއާއި ކެވިންއާ ދެމީހުން ހިއްސާވެގެން ގަތް ގެޔެވެ. ނަމަވެސް މިހާރު އެގެ ހުންނަނީ ކެވިންގެ ނަންމަތީގައެވެ. ލޯބިންގޮސް އޭނާ އެދުނުހައި ކަމަކަށް ޒާރާ ވަނީ ރުހިފައެވެ. އެގޭގެ އެތެރޭގައި އެހިތުގެ ލޯބި ވާނެކަން އެނގި ފުރަތަމަ ފަހަރަށް ޒާރާގެ ހިކިފައިވި ދެތުންފަތް ދެމިލީ ފަނޑު ހިނިތުންވުމަކުންނެވެ. ފުންނޭވައެއް ދޫކޮށްލަމުން މަޑުމަޑުން ފޮށި ދަމަމުން ކުރިއަށް ދެވެންއޮތް ހިމަ މަގުން ލައިފައި އޭނާ ހިނގައިގަތެވެ. ގެއަށް ވަނުމަށްޓަކައި ހަދައިފައިހުރި ތިން ހަރުފަތުގެ ކުޑަ ސިޑިބަރި ގިރާކުރުމަށްފަހު ޒާރާ އައިސް ގޭގެ މައި ދޮރު ކުރިމަތީގައި މަޑުކޮށްލިއެވެ. ގޯތީގެ އިންފާރު ވަކިކޮށްފައިވަނީ އުނަގަނޑާއި ހަމައަށް އެއްވަރަކަށް ހައްދައިފައިވާ ގަސްތަކުންނެވެ. އެ ސަރަހައްދަކީ ނުހަނު އަމާން ހިސާބެއްކަން އެކަމުން ހެކިދެއެވެ. އެތަނުން ގެއެއް ގަތުމަށް ޒާރާ ނިންމީވެސް އެހެންވެއެވެ.\nވަށައިގެން ނަޒަރު ހިންގައިލަމުން ޒާރާ ހަމަޖެހިލިއެވެ. އަތް ދަބަސްތެރެ ހާވައިލުމާއެކު ކީކާރޑް ނުގެނެވޭކަން ވިސްނި ދެފަރާތަށް ބޯހޫރައިލިއެވެ. ލަސްލަހުން އަތް އުފުލައިލައި ބެލް އަޅައިލަމުން އޭނާ ނަފުސު ހަމައަކަށް އަޅުވަން މަސައްކަތްކުރިއެވެ. ދެތިންފަހަރު ބެލް ޖަހައިލުމާއެކު ފަނޑުފަނޑުކޮށް މީހެއްގެ ފިޔަވަޅުގެ އަޑު އިވުނެވެ. ހިތް އަވަސްވެފައި ޒާރާ ހުއްޓައި ގޭގެ ދޮރު ހުޅުވީ އޭނާއަށްވުރެ އުމުރުން ޅަ އަންހެންކުއްޖެކެވެ. ހައިރާންކަން ޒާރާގެ މޫނުމަތިން ފައުޅުވެލިއެވެ. ބުޑު ނިވައިވާވަރުގެ ހުދުކުލައިގެ ދޫ ގަމީސްކޮޅެއް އެކަނި އެއަންހެންކުއްޖާ ލައިގެން ހުރިއިރު، ޔަގީނާ ގާތަށް އެއީ ކެވިންގެ ގަމީހެއްކަން ބުނެދޭން ޒާރާއަށް އެނގެއެވެ. އެހެނީ އެއީ އޭނާގެ ދެއަތުން ކެވިންއަށް ހަދިޔާކުރި އެއްޗަކަށް ވީމައެވެ. ދެބުމަ ގޮށްޖެހުމާއެކު ޒާރާއަށް ކުރިއަށް ފިޔަވަޅެއް އަޅައިލެވުނެވެ. ގޮތްނޭނގޭ އަންހެންކުއްޖަކު އެގެއިން ފެންނަންވީ ސަބަބެއް އޭނާއަކަށް ނުވިސްނުނެވެ. އެއަންހެންކުއްޖާގެ މޫނުމަތިންވެސް ފައުޅުވާންހުރީ އެފަދަ އަސަރުތަކެކެވެ. ސުވާލުގެ ނަޒަރަކުން އޭނާ ޒާރާއަށް ބަލަން ހުރީ ޒާރާ އެއްޗެއް ބުނޭތޯއެވެ.\n"ތީ ކާކު؟ މިތާ ކީއްކުރަނީ..؟" ބަހެއްވެސް ނުބުނެ އެކުއްޖަކު ހުންނަން ފެށުމުން އުނދަގޫވެފައި ޒާރާ އަހައިލީ ރުންކުރު ރާގަކަށެވެ. "އަހަންނަށް އަހައިލެވިދާނެތަ ތީ ކާކުތޯ.. މިގެއަށް އައީ ކީއްކުރަންތޯ؟" ޒާރާގެ ސުވާލުތަކަށް ޖަވާބު ދިނުމުގެ ބަދަލު އެއަންހެންކުއްޖާ ވެސް ކޮށްލީ ސުވާލުތަކެކެވެ. އެހެނަސް ޒާރާއާ ޚިލާފަށް އެކުއްޖެއްގެ އަޑުގައިވީ ހިތްހެޔޮކަމެވެ. ދަތްކުނޑި ވިކައިލަމުން ޒާރާ ކުރިއަށް ފިޔަވަޅެއް އަޅައިލިއެވެ. އެވަގުތު އެއަންހެންކުއްޖާއަށް ގޮވައިލަމުން އެތަނަށް އައިސް ހުއްޓުނު ކެވިންއަށް ޒާރާގެ ނަޒަރު އަމާޒުވެލިއެވެ. ޒާރާ ފެނުމާއެކު ކެވިންއަށް ވެރިވީ ހާސްކަމެވެ. މަޑުމަޑުން ޒާރާގެ ނަމުން ގޮވައިލަމުން ކަންބޮޑުވެފައި އޭނާގެ ގާތުގައިހުރި އަންހެންކުއްޖާއަށް ކެވިން ބަލައިލިއެވެ.\n"ލޯބި.. އެތެރޭގަ މަޑުކޮށްލަން ވީނު.. އޭނަ އެހުރީ އަހަރެން ހޯދަން އައިސް.." އެއަންހެންކުއްޖާއަށް ބަލައިލަމުން ކެވިން ބުނެލި ޖުމުލަ ޒާރާގެ ދެކަންފަތްބުޑުގައި ގުގުމައިލިއެވެ. ޚާއްސަކޮށް އެކުއްޖަކަށް ކެވިން މުޚާތަބު ކުރި ނަން އިވިފައެވެ. ހިނިތުންވެލުމާއެކު ބޯޖަހައިލަމުން އޭނާ ޒާރާއަށް ބަލައިލިއެވެ. އަދި ޒާރާއަށްވެސް ހިނިތުންވުމެއް ހަދިޔާކޮށްލުމަށްފަހު ކެވިން އެދުނު ފަދައިން އޭނާ ގޭތެރެއަށް ވަނެވެ.\nބޭރަށް ނުކުމެ ދޮރު ލައްޕައިލުމާއެކު ކެވިން ޒާރާއަށް ގޮވައިލިއެވެ. އެއަޑުގައި ކުރިން ހުރި ޖެހިލުންވުމުގެ އަސަރެއް މިހާރަކު ނެތެވެ. މީހާ މުޅިން ހަމަޖެހިފައި ހުރިކަން އެމޫނުމަތިން ފެންނަން ހުއްޓެވެ.\n"ހޫ ދަ ހެލް އިޒް ޝީ.." ދަތްކުނޑި ވިކައިލަމުން ޒާރާ އަހައިލީ އަޑަށް ބާރުލައިފައެވެ.\n"އަހަރެންގެ އަނބިމީހާ.." އާދައިގެ ގޮތަކަށް ކެވިން ބުނެލިއެވެ. ދެލޯބޮޑުކޮށްލަމުން ޒާރާ ދެފަރާތަށް ބޯހޫރައިލިއެވެ. އެހެންވާނީ ކިހިނަކުން ހެއްޔެވެ؟ ކެވިން ލޯބިވަނީ އޭނާ ދެކެއެވެ. އަނެއްކާ އެދެމީހުން އުޅުނީ ލޯބީގެ ގޮތުންވެސް ގުޅިގެނެވެ. އޭނާގެ ބަނޑުގައި އެވަނީ އެކަމުގެ ނިޝާނެކެވެ. ކެވިންގެ ނަމުން ޒާރާއަށް ގޮވައިލެވުނީ ބޭއިޚުތިޔާރުގައެވެ.\n"އަހަރެންގެ ފަސްފަހަތުން ކުޅުނު ކުޅިގަނޑަކީ މިއީ ދޯ.. ފަހަކަށް އައިސް އަހަރެންގެ އެއްވެސް ކޯލަކަށް ޖަވާބު ނުދީ ނުވިތާކަށް މެސެޖަކަށް ރިޕްލައިވެސް ކޮށްނުލެވެނީ މިހެންވެ ދޯ.. އަހަރެން އެވަރަށް އާދޭސް ކުރުމުންވެސް އަހަންނާ ބައްދަލުކުރަން ބޭނުންނުވި ސަބަބު މިހާރު ވަރަށް ރަނގަޅަށް ސާފުވެއްޖެ.."\n"ރަނގަޅަށް ތިބުނީ.. އަހަރެންގެ އަމަލުތައް ފާހަގަވީމަވެސް ޒާރާއަކަށް ނުވިސްނުނެއްނު އަހަރެން ދެން އިތުރަށް ޒާރާއާ އެއްވެސް ގުޅުމެއް ބާއްވަން ބޭނުންނުވާކަމެއް.. ކީއްކުރަން މިތަނަށް އައިސް ތިހުރީ؟ ކޮންބޭނުމަކު؟ ކޮން ދަބަހަކާއި ފޮއްޓެއްތަ ތީ..؟" ލައިގެންހުރި ސޯޓުގެ ދެޖީބަށް އަތްޖަހައިލުމާއެކު ނިތް އަރުވައިލަމުން ކެވިން ބުނެލިއެވެ.\n"ޔޫ ކާންޓް ޑޫ ދިސް ޓް މީ ކެވިން.. އަހަރެން... އަހަރެން ބަނޑުބޮޑު.." ކެވިންގެ ބަސްތަކުން ހިތަށް ތަދުވި ނަމަވެސް ހިތްވަރުކޮށްލައިފައި ޒާރާ ބުންޏެވެ.\n"އާން.. އަހަރެން މިހުރީ ކެވިންގެ ދަރިއަކަށް ބަލިވެ.. އެހައިވަރުން ބައްދަލުކުރަން އެދުނީ އެހެންވެ.. ކެވިން ޕްލީޒް.. އަހަރެން... އަހަރެން މިއައީވެސް ޝައްމު ގާތުން ވަރިވެގެން.. ކެވިންއާއެކު އުޅެން ބޭނުންވާތީ.." ފެންކަޅިވެފައި ޒާރާ ކެވިންއާ ގާތަށް ޖެހިލަމުން އެއަތުގައި ހިފައިލިއެވެ. އިރުކޮޅަކު ވިސްނަން ހުރުމަށްފަހު ޒާރާގެ އަތް ފޮޅުވައިލަމުން އޭނާ ޖެހުނީ ދުރަށެވެ. ގަބޫލުކުރަން ދަތިވެފައި ޒާރާ ހުރީ ކެވިން އެގޮތަށް އޭނާއާ މެދުގައި ކަންތައް ކުރަން ޖެހުނު އެއްވެސް ސަބަބެއް ނުވިސްނިފައެވެ.\n"އަހަންނަށް ކޮން ޔަގީންކަމެއް އޮތީ ތީ އަހަރެންގެ ދަރިއެއްކަމެއް.. އިނދެގެންހުރެ އަހަރެންގެ ގާތަށް އައިސް ތިހެން އުޅުނު އަންހެނެއް އެހެން މީހެއްގެ ގާތަށް ނުދާނެކަމަކަށް އަހަރެން ގަބޫލެއް ނުކުރަން.. ފިރިމީހާއަށް ވަފާތެރި ނުވިއިރު ހިލޭ ފިރިހެނަކަށް ވަފާތެރިވެވިދާނެތަ؟" ނުރުހިފައި ކެވިން ބުންޏެވެ. ކެވިންގެ ވާހަކަތަކުން ހުއްޓުން އަރައިފައި ޒާރާއަށް ހުރެވުނީ ބުނާނެ އެއްޗެއްވެސް ނުވިސްނިފައެވެ.\n"ކަލޭ ހީކުރީ އަހަރެންމީ ކަލޭ ކުޑައިރު ކުޅެން ގެންގުޅުފަދަ ބުދެއްކަމަށްތަ؟ އަހަންނާއެކު އުޅެމުން އެންމެ ފުރަތަމަވެސް ތި ކައިވެންޏެއްކުރީ.. ކޮބާ އަހަންނަށް ވަފާތެރި ވެވިފަ؟ އަހަރެންގެ އިހުސާސުތަކާމެދު ވިސްނިނަމަ އެންމެ ފުރަތަމަވެސް ކައިވެންޏާ ދެކޮޅުހެދީސް.. އެކަމު އެހިތްވަރެއް ޒާރާގެ ނެތް.. އަހަރެން ކިހައި އާދޭހެއްކުރިން.. ހަގީގަތުގަވެސް ޒާރާ ދެކެ ލޯބިވާތީ.. އެހެނަސް.. އަހަރެންގެ އާދޭސްތަކުގަ ކޮޅުފައިން ޖަހައިފަ ޒާރާ އައު ދިރިއުޅުމެއްފެށީ.. އޭރު ކަރުނަ އަޅައި ރުއީ އަހަންނޭ.. މިހުރިހައި ދުވަހު އަހަރެން ކަލެއާއެކު އުޅުނީ އެކަމުގެ ބަދަލުހިފަން... ޒާރާއާއެކު ދިރިއުޅުމެއް ފެށުމުގެ އެއްވެސް ވިސްނުމެއް އަހަރެންގެ ނެތް.. އަހަރެން ބޭނުންވީ ތިދިރިއުޅުން ހަލާކުކޮށްލަން.. އެކަން މިއަދު އަހަންނަށް ކާމިޔާބު ވެއްޖެ.. ޒާރާ ކިތަންމެ ވަރަކަށް ބުންޏަސް ތިބަނޑުގަ ތިއޮތީ އަހަރެންގެ ދަރިއެއްކަމަކަށް ގަބޫލެއް ނުކުރެވޭނެ.. ކަލޭގެ ބޭނުމެއް މިއަދު އަހަންނަކަށް ނެތް.. އަހަރެން މިއުޅެނީ ނުހަނު އުފައުވެރި ދިރިއުޅުމެއް ފަށައިގެން... އަހަރެންގެ އަންހެނުން އެހުރީ އަހަރެންގެ ދަރިފުޅަށް ބަލިވެ.. ކަލެއެއްނޫން.. ސާފުވެއްޖެތަ؟ މިއަދަށްފަހު ދެން އަހަރެން ހޯދަން މިތަނަށް އައިސްގެން ނުވާނެ.. މިތާކު ޒާރާއާ ބެހޭ އެއްވެސް ތަނެއް ނުހުންނާނެ.. ގެއަކީވެސް މިހާރު ހަމައެކަނި އަހަރެންގެ ތަނެއް.. އަހަރެންގެ ގެއަކުން ޒާރާއަށް ޖާގައެއްނެތް.. ތިއައި ތަނަކަށް ދާން އުޅޭ.. އަހަރެންގެ ދިރިއުޅުން ހަލާކުކުރަން ދެން މިތަނަށް އައިސްފިއްޔާ އަހަރެންގެ ހުރި ނުބައިކަން ދައްކައިލާނަން.." ހިތަށް އެރިހައި އެއްޗެއް ޒާރާއަށް ގޮވައިލަމުން ގޭތެރަށް ވަނުމަށް ކެވިން އުޅުނެވެ. އެހިނދު ކެވިންގެ އަތުގައި ހިފައިގަންނަމުން ޒާރާ ރޮއެގަތީ އޭނާއަށް އެހެން ނުހެދުމަށް އެދި އާދޭސްކުރަމުންނެވެ. އޭނާގެ ކައިވެނި ކުރެވުނީ އޭނާގެ ރުހުމުގައި ނޫންކަން ކެވިންއަށްވެސް އެނގޭނޭ ޒާރާ ބުނެލީ ހިތުޖެހިފައި ހުރެއެވެ. އެހެނަސް އެވާހަކަތައް އަޑުއެހުމުގެ އެއްވެސް ޝައުގެއް ކެވިންގެ ނެތެވެ. ޒާރާގެ އަތް ފޮޅުވައިލަން އޭނާ މަސައްކަތްކުރިއެވެ.\n"ކެވިން ޕްލީޒް... މީ ކެވިންގެ ދަރިއެއް.. ކެވިން ނޫން އެހެން މީހަކާއެކު އެފަދަ ދަރަޖައަކަށް ގޮސްފައެއް އަހަރެން ނޯންނާނެ.."\n"އަހަންނަށް ކޮން ޔަގީންކަމެއް އޮތީ.. ތިހެން ބުނެލާ ބަހެއްގެ އެއްވެސް އިތުބާރެއް ނެތް.. ކޫޑިއެއް އެހެން މީހެއްގެ ގާތަށް ނުގޮސް ހުރެފާނެތަ؟ ތި ދިރިއުޅުމުގަ ހުރީ އަހަރެންފަދަ ކިތައް ފިރިހެނުންކަމެއްވެސް ނޭނގެ.. ހަމަމިހާރު މިތަނުން ދާންއުޅޭ.. ދެން މިތަނަށް އަތުވެއްޖެނަމަ މަންޒަރު މާ ރީއްޗެއް ނުވާނެ.." ޒާރާގެ އަތުގައި ހިފައި ފަހަތަށް ކޮށްޕައިލަމުން ކެވިން ދަތްކުނޑިވިކައިލިއެވެ. އަދި އިތުރަށް ޒާރާ އަށް އެއްވެސް ވާހަކައެއް ދައްކާނެ ފުރުސަތެއް ނުދީ ގޭ ދޮރު ހުޅުވައިލަމުން އެތެރަށްވަދެ ޒާރާގެ މޫނުމައްޗަށް ދޮރު ލައްޕައިލިއެވެ. ދެލޮލުން ފައިބަމުންދިޔަ ކަރުނަތަކާއެކު މޭގައި ޒާރާއަށް އަތްއަޅައިލެވުނެވެ. އޭނާއަށްވުރެ ބޮޑު އެކަނިވެރިއެއް އަދު މިދުނިޔޭގައި އެބަ ހުރިހެއްޔެވެ؟ ދާނެ އެއްވެސް ތަނެއްނެތި އޭނާ ބިކަވެއްޖެއެވެ. ލޯބިވެ އެންމެ އިތުބާރު ކުރިމީހާވެސް ފަހުވަގުތު އެދިނީ ކެއްސެވެ. ހީވެސްނުކޮށް ހުއްޓައި އޭނާގެ ހިތް ޒަޚަމްކޮށް ލޭއޮހޮރުވައިލީއެވެ. ރޮމުން ގިސްލަމުން އައިސް އެތަނުން ހަރުފަތެއްގައި ޒާރާ އިނށީދެލިއެވެ. އޭރު ގިސްލެވޭވަރުން އޭނާގެ އަޑުވެސް ރަނގަޅަށް ބޭރުނުވެއެވެ. ދުނިޔެ އޭނާއަށް މިއަދު ރަނގަޅު ފިލާވަޅެއް ދަސްކޮށްދީފިއެވެ. އެހެނަސް ދެރައީ އޭނާއަށް ވިސްނުނުއިރު ވަގުތު ފާއިތުވެފައިވީކަމެވެ.\nއީވާން ދިއުމާއެކު އީކް އަވަސްވެގަތީ އޭނާގެ ސިކުނޑީގައިވި ޚިޔާލަށް އަމަލީ ސިފަ ގެނައުމަށެވެ. ޑްރައިވަރަށް މެސެޖް ކޮށްލަމުން ކާރު ރެޑީކުރަން އޭނާ ބުނެލިއެވެ. އަދި ކުޑަގޮތަކަށް މޫނުމަތި ރީތިކޮށްލުމަށްފަހު އަތްދަބަސް ހިފައިގެން ކޮޓަރިން ނުކުންނަން ހިނގައިގަތެވެ.\nޑްރައިވަރާއި އެކުގައި އެހިސާބުގައިހުރި މަޝްހޫރު އެތައް ފިހާރައަކުން އީކް ވިޔަފާރި ކުރުމުގައި ވަގުތު ހޭދަކުރިއެވެ. ގުޅައިފައި އޭނާއަށް ގެއަށް ދެވޭނީ ލަހުން ކަމުގައި އީވާން ބުނުމުން އަވަސް އަރުވައިލުމުގެ ނިޔަތެއް އީކްގެ ނެތެވެ. ބޭނުންވާ އެކި ސާމާނު ގަންނަމުން ދިޔައިރު އޭނާގެ މޫނުމަތިން އުފައުވެރިކަން އެންމެ ހިނދުކޮޅަކަށްވެސް ނުފިލައެވެ. ހިނިތުންވެފައި ހުރިއިރު އެމައުސޫމުކަން އެތައް ގުނައެއް އިތުރުވެފައި ވާކަމުގައި ދައްކައެވެ.\nއެނބުރި ގެއަށް އާދެވުމާއެކު ގެނައި ސާމާނުތައް ގޭގައި އުޅޭ ނޯކަރެއްގެ އެހީގައި ގެނެސް ހެދުން އަލަމާރީގެ އެއްފަރާތަށްލައި ފޮރުވިއެވެ. އަދި އެންމެ ހިނދުކޮޅަކުވެސް މަޑުކޮށްލުމެއްނެތި ބަދިގެއަށް ދިޔައީ މޭރީއާ ބައްދަލުކުރުމަށެވެ. ރޭގަނޑުގެ ކެއުމަށް ހަދަން ބޭނުންވާ ވައްތަރުތައް އީކް މޭރީއަށް ދައްކައިލީ ފޯނުގައި ލިއުމަށްފަހުއެވެ. އެއްވެސް މީހެއްގެ ފުށުން އޭނާއަށް ވާހަކަ ދެއްކޭކަން ހައިތަމްއަށް އެނގޭކަށް އަދި އީކް ބޭނުމެއް ނުވެއެވެ. ޚުދު އޭނާ އަމިއްލައަށް ހައިތަމްއާ ބައްދަލުކޮށް އެކަން އަންގަން އީކް ހުރީ ނިންމައިގެންނެވެ. އޭނާ ދެމުންދިޔަ ކޮންމެ އިރުޝާދަކަށް ހިނިއައިސްފައިހުރެ މޭރީ ބޯޖަހަމުންދިޔައެވެ. އީކްގެ އުޅުން ތަފާތުވެފައިވީވަރު ފެނި މޭރީގެ ހިތް ވެސް އުފަލުން ފޮޅުނެވެ. އެންމެ ފުރަތަމަ އޭނާ ދުށްކުއްޖާއާއި މިހާރު އޭނާގެ ކުރިމަތީގައި ހުރި ކުއްޖާ ހާސްބައި ތަފާތެވެ. އޭރުގެ އެފަޅުކަން ދެލޮލުން ފެންނާކަށް ނެތެވެ. ހިނިތުންވާން ނޭނގިފައިވި ތުންފަތުގައިވީ ފަނޑުވުމެއްނުވާ ފުޅާ ހިނިތުންވުމެކެވެ. އީކްގެ އެންމެ ފަހު އެދުމަށް ބޯޖަހައިލަމުން މޭރީ އޭނާއާ ހަވާލު ކުރެވުނު މަސައްކަތާއިގެން ކުރިއަށް ދިޔައެވެ. ހިތްހަމަޖެހިފައި އީކް އައިސް ކޮޓަރިއަށް ވަނީ ދެނެވެ.\nއީވާންއަށް ގެއަށް އާދެވުނީ މަޣުރިބު ނަމާދަށް ބަންގި ގޮވަން ކައިރިވެފައި ހުއްޓައެވެ. ކޮޓަރިއަށް ވަންނަމުން ސޯފާގައި އޮތް އީކް އަށް އޭނާ ގޮވައިލީ ލޯބިންނެވެ. އަދި ފެންވަރައި ތާޒާ ވެލައިގެން މިސްކިތައް ދަނީކަމުގައި ބުނެލިއެވެ. އީކް ބޯޖަހައިލުމާއެކު ލުއި ހިނިތުންވުމެއް ދެމެދުގައި ބަދަލުކޮށްލެވުނެވެ. އީވާންގެ ހަރަކާތްތަކަށް ބަލަން އީކް އިނީ ޝައުގުވެރިކަމާއެކުއެވެ. ދަމުން އީކް ގާތުގައި އަވަހަށް ނަމާދު ކުރުމަށް އީވާން ނަސޭހަތްތެރިވިއެވެ. އަވަސް އަވަހަށް ބޯޖަހައިލަމުން އީވާން ބުނިފަދައިން ކަންތައް ކުރަން އީކް އަވަސްވެގަތެވެ.\nމަޣުރިބު ނަމާދުން އަވަދި ވުމާއެކު އަވަސްއަރުވައިލައިފައި އީކް ތިރިއަށް އައީ އޭނާ ބުނިފަދައިން މޭރީ ކާތަކެތި ތައްޔާރުކޮށްފައި ހުރިތޯ ޔަގީންކުރުމަށެވެ. އޭރު މޭޒެއްގެ މަތީގައި ދެމީހަކަށް ކެވޭނެވަރަށް ތަށިތަކަށް އެއްޗެހި އަޅައިފައި މޭރީ ހުއްޓެވެ. އީކް ފެނުމާއެކު ހުރިހައި ކަމެއް އެއްކޮށްހެން ތައްޔާރުވެ ނިމެނީކަމުގައި މޭރީ ބުނެލިއެވެ. ބޯޖަހައިލަމުން ދެން އޭނާ އަވަސްވެގަތީ ކޮޓަރިއަށް ދިއުމަށެވެ. އަލަމާރީގައި ފޮރުވަންލީ ސާމާނުތައް ނަގަމުން އެއަށް އީކް ބަލައިލީ ހިނިއައިސްފައި ހުރެއެވެ. މަޑުމަޑުން އޭނާ ބޭނުންވާނެ ތަކެތި ނެގުމަށްފަހު ވަށައިގެން ކޮޓަރީތެރަށް ނަޒަރު ހިންގައިލިއެވެ. އެނދަށް އޭނާގެ ނަޒަރު ހުއްޓުމާއެކު އެމޫނުކޮޅު ރަތްވެގެންދިޔައީ ހިތަށް ވަތް ޚިޔާލުތަކެއްގެ ސަބަބުންނެވެ.\nއިޝާނަމާދު ކޮށްގެން އީވާން އައިސް ގެއަށް ވަތްއިރު ސޯފާގައި ނާއިފްއާއި ހައިތަމް ވާހަކައިގައި ތިއްބެވެ. ދެމީހުނަށް ގޮވައިލަމުން އޭނާ މިސްރާބުޖެހީ ކޮޓަރިއަށް ދިއުމަށެވެ. އަވަސް ފިޔަވަޅުތަކެއްގައި އައިސް އޭނާ ކޮޓަރީގެ ދޮރު ހުޅުވައިލުމާއެކު ނޭފަތުގައި ޖެހުނު ލުއިލުއި މީރުވަހުން އޭނާއަށް ނޭފަތް އެތެރަށް ދަމައިލެވުނީ ބޭއިޚުތިޔާރުގައެވެ. ކޮޓަރީގެ ދޮރު ބޮޑަށް ހުޅުވައިލަމުން އީވާން އެތެރަށް ވަނެވެ. އެއާއެކު އޭނާގެ ދެލޯ ބޮޑުވީ އުއްމީދުވެސް ނުކުރާފަދަ ގޮތަކަށް ކޮޓަރީތެރެ ފެނުމުންނެވެ. ދޮރުލައްޕައިލުމާއެކު އަވަސް އަވަހަށް ތަޅުލަމުން އީވާން ކޮޓަރީތެރަށް ނަޒަރު ހިންގައިލިއެވެ. އެނދުގެ އެއްފަރާތުގައި އިސްޖެހިފައިއިން އީކްއަށް ބަލައިލަމުން އަނެއްކާވެސް އޭނާ ވަށައިގެން ދެވަނަ ފަހަރަށް ލޯހިންގައިލިއެވެ.\nއެކި ހިސާބުގައި އުއްބައްތި ދިއްލައިފައިހުރިއިރު، ހުޅުވައިފައިހުރި ކުޑަދޮރުން ވަންނަމުންދިޔަ ލުއި ވައިރޯޅިތަކުގެ ގޯނާއަށް ކެތްނުވެ އުއްބައްތީގެ ހުޅުކޮޅުތައް ނަށަމުންދިޔައެވެ. މުޅި ކޮޓަރިއަށް ފެތުރިފައިވީ އެއުއްބައްތިތަކުން ލިބެމުންދިޔަ ފަނޑު އަލިކަން އެކަންޏެވެ. ކުދި ފިނިފެންމަލުގެ ފިޔަތައް ކޮޓަރީގެ އެކި ހިސާބަށް އުކައިފައި ހުރީ ބަލައިފޫހިނުވާނެފަދަ ހިތްގައިމު ގޮތަކަށެވެ. އެނދުގައި ހުދުކުލައިގެ ބެޓްޝީޓެއް އަޅައިފައި އޮތްއިރު މުޅި އެނދުމަތިވެސްވަނީ ރަތް ފިނިފެންމަލުގެ ފިޔައިން ޖަރީކޮށްފައެވެ. އައު ކައިވެނީގެ ރެއަކަށް އެކޮޓަރިތެރެ ތައްޔާރުކޮށްފައި އޮތްފަދައެވެ. އެސްފިޔަޖަހައިލަންވެސް ހަނދާން ނެތިފައި ހުރި އީވާން އީކްއަށް ނަޒަރު ހުއްޓައިލިއެވެ. އެއާއެކު އިންތަނުން އީކް ތެދުވިއެވެ. އީވާން ލައިލައިހުރި ނޭވާވެސް ހޮޅީގައި ތާށިވީފަދައެވެ. އެހައި ހާމަކަން ބޮޑު ގޮތެއްގައި އޭނާއަށް އީކްގެ ހަށިގަނޑު އަދި އަލަށްވެސް ފެނިފައެއް ނެތެވެ. އީކް ލައިގެންހުރި ރަތްކުލައިގެ ހެދުން ހުރީ ފައިގެ ފަލަމަސްގަނޑުގެ މެދަށް ވުރެވެސް ތަންކޮޅެއް މައްޗަށެވެ. ހެދުމުގެ ދެއަތް ކޮނޑަށްވުރެ ތިރިއަށް ސޮހިފައި ހުރިއިރު ކަނދުރާއިން ފެށިގެން ކޮނޑުވަނީ ހާމައަށް ފެންނާށެވެ. ހެދުމުގެ މޭމަތީގައި ކުދި ރޫތަކެއް ޖައްސައި ރީތި ޑިޒައިނެއް ހަދައިފައި ހުއްޓެވެ. ގަޔަށް ހެޔޮވަރަށް ހެދުން ހުރިއިރު އީކްގެ ހަށިގަނޑުގެ އަންހެން ވަންތަކަށް އެއްވެސް ފޮރުވުމެއްނެތި ފައުޅުވާން ހުއްޓެވެ. އެހަށިގަނޑުގެ ޗާލު ބަންޑަންފެނި އީވާންގެ ނޭވާ އަވަސްވިއެވެ. ހިތްތެޅިގަތީ ކުއްލިއަކަށެވެ. އީކްގެ ދޮން އޮމާން ކަނދުރާ ފަޅުފިލުވައިލައިފައިވީ ހިމަ ހިމަ ރިހި ފަށަކުންނެވެ. ހަމަ އެކުލައިގެ ކުޑަ ދެއެސްޖެހި ކަންފަތުލާ އެއްޗެއް ކަންފަތު ފޫޅުން ތޮރުފައިފައިހުރި ތަނަށް ލައްވައިފައި ހުއްޓެވެ. އާންމުކޮށް ދޫކޮށްލައިފައި ހުންނަ އީކްގެ އިސްތަށިގަނޑުވަނީ މައްޗަށް ނަގައި ރީތި ސްޓައިލެއްގެ ހުޅިއެއް ޖަހައިފައެވެ. ހުޅީގެ ވަށައިގެން ކުދިކުދި އެސްތަކެއްފާޑު އެއްޗެހިތަކެއް ހަރުކޮށްފައި ހުއްޓެވެ. ހިންދިރުވައިލަމުން އީވާނަށް މޭގައި ފިރުމައިލެވުނީ ކެތްކުރަން ދަތިވީ ވަރުންނެވެ. އެވަގުތު ފަރިހިނގުމެއްގައި އައިސް އީކް އޭނާގެ ކުރިމައްޗަށް މަޑުކޮށްލިއެވެ. އަދި ރަކި ގޮތަކަށް ހިނިތުންވެލަމުން އީކްގެ ކަނައަތް ކުރިއަށް ދަމައިލިއެވެ.\n"މޭ އައި؟" ލޯބިވެތި ގޮތަކަށް އީވާންގެ މޫނަށް ބަލަން ހުރެ އީކް އަހައިލިއެވެ. ހުއްޓުން އަރައިފައިހުރި އީވާން ލަސްލަހުން އޭނާގެ އަތްތިލަ ނަގައި އީކްގެ އަތުތެރަށް ލަމުން ބޯޖަހައިލިއެވެ. އެއަތްތިލައިގައި ހިފައި ބާރުކޮށްލުމާއެކު ގެނެސް ތުންފަތުގައި އީވާންގެ އަތްތިލަ އީކް ޖައްސައިލިއެވެ. އަދި ލުއިކޮށް އެއަތުގައި ބޮސްދިނެވެ. ލިބުނު ހިތްހަމަޖެހުމަކުން އީވާންއަށް ދެލޯމަރައިލެވުނީ ފުޅާ ހިނިތުންވުމަކާ އެކީއެވެ. އީކްގެ އެކުޑަކުޑަ އަމަލު، އޭނާގެ މުޅި ހިތާއި ނަފުސު މޮޔަކޮށްލައިފިއެވެ.\nގަވައިދުން ވާހަކަ ނެރެމުން ދާނެ ކަމަށް އުންމީދުކުރަން


SunOnline:3aharu kurin roa kolli Jabir ge guest house Casamia anna mahu hulhuvanee\nތިން އަހަރު ކުރިން ރޯކޮށްލި ޖާބިރުގެ ގެސްޓު ހައުސް ކާސާމިއާ އަންނަ މަހު ހުޅުވަނީ\nމުޙައްމަދު ނާއިލް ހަފީޒް 04 Nov 2021, 19:37\nއއ. މަތިވެރީގައި ޖާބިރު ހިންގާ ގެސްޓް ހައުސް "ކާސާ މިއާ މޯލްޑިވްސް" --\nމީގެ ތިން އަހަރު ކުރިން ރޯކޮށްލުމުން ބޮޑެތި ގެއްލުންތަކެއް ލިބިފައިވާ އއ. މަތިވެރީގައި ހުންނަ، ރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރުގެ ގެސްޓު ހައުސް، ކާސާމިއާ އަންނަ މަހުގެ އެއްވަނަ ދުވަހު ހުޅުވާނެކަމަށް ޖާބިރު ވިދާޅުވެއްޖެއެވެ.\nކާސާމިއާ ހުޅުވުމާ ގުޅޭގޮތުން ޖާބިރު "ސަން"އަށް ވިދާޅުވީ މިހާރު ކުރަމުން އަންނަނީ ގެސްޓު ހައުސް މަރާމާތުކުރުމުގެ މަސައްކަތްކަމަށެވެ.\n"އެ ތަން މަރާމާތުކޮށް ހުޅުވަން ޖެހޭނެނޫންތޯ. އެކެއް ޑިސެމްބަރުގައި އެތަނުގައި ފަތުރުވެރިން ތިބެން ޖެހޭނެނޫންތޯ. މިވަގުތު އަޅުގަނޑުމެން މި ކުރަނީ އެ ތަނުގެ ފިނިޝިންގެ މަސައްކަތް،" ޖާބިރު ވިދާޅުވިއެވެ.\nއޭނާ ވިދާޅުވީ އެ ގެސްޓު ހައުސް ހުޅުވާއިރު އެ ތަނުގައި ސްވިމިން ޕޫލަކާއި ސްޕާއާއި ފިޓްނެސް ސެންޓަރުތައް ވެސް ހުޅުވާނެކަމަށެވެ. އަދި އެ ތަން ތަރައްގީކުރާނީ ތަހުޒީބު ބީޗް ރިސޯޓެއްގެ ގޮތުގައިކަމަށް ޖާބިރު ވިދާޅުވިއެވެ.\nޖާބިރުގެ ރިޗް ކްލަބް މޯލްޑިވްސްއިން ހިންގާ ކާސާ މިއާ މޯލްޑިވްސްގައި އަލިފާން ރޯކޮށްލައިފައިވަނީ 2019ވަނަ އަހަރުގެ އެޕްރީލް މަހުގެ ތެރޭއެވެ. އެގޮތުން އެއިރު ޖާބިރު ވިދާޅުވީ އެ ތަން އަންދާލައިފައިވަނީ އެތަން ހުޅުވަން އެތައް މިލިއަން ޑޮލަރެެއް އިންވެސްޓުކޮށް، ހުޅުވަން ތައްޔާރުވެފައި ވަނިކޮށްކަމަށެވެ.\nޖާބިރުގެ ރިޗް ކުލަބު ކުންފުނިން މަތިވެރީގައި އެ ރަށުގެ ކައުންސިލުން 21،000 އަކަފޫޓުގެ ބިމަކާއި 25،000 އަކަފޫޓުގެ ބިމެއް ކުއްޔަށް ނަގައިގެން ހަދާފައި ހުރި ގެސްޓްހައުސްއާ ހަވާލުވެފައިވަނީ 2017ވަނަ އަހަރެވެ. އެ ބިން ޖާބިރަށް ކުއްޔަށް ދޫކޮށްފައިވަނީ ކުރީގެ ޓޫރިޒަމް މިނިސްޓަރު އަލީ ވަހީދުގެ ދުވަސްވަރު 50 އަހަރުގެ މުއްދަތަކަށެވެ.


އިންޑިއާ ފަތުރުވެރީން އަންނަން ބޭނުންވަނީ ރާއްޖެ: ދިރާސާ | Sandhaanu\nއިންޑިއާގެ ބޯޑަރުތައް ހުޅުވާލުމާއެކު، އިންޑިއާގެ ފަތުރުވެރީންގެ ތެރެއިން އެންމެ ގިނަ ބަޔަކު ޗުއްޓީ ހޭދަކުރުމަށްޓަކައި އަންނަން ބޭނުންވަނީ ރާއްޖެއަށް ކަމަށް މަޝްހޫރު ޓްރެވަލް-ޓެކް ކުންފުނި “ޕިކްޔޯޓްރެއިލް” އިން ކުރި ދިރާސާއަކުން ދައްކާފިއެވެ.\nމިދިރާސާގައި 2500 އަށް ވުރެ ގިނަ މީހުން ބައިވެރިވެފައި ވެއެެވެ. އަދި ހަމަ އެހެންމެ ސާވޭގެ ބައިވެރިންގެ ދެބައިކުޅަ އެއްބަޔަށް ވުރެ ގިނަ މީހުން އުއްމީދު ކުރަނީ މިއަހަރު ޑިސެމްބަރ މަސް ނިމުމުގެ ކުރީން ޗުއްޓީއަށް ދެވޭނެ ކަމަށެވެ.\nމިދިޔަ އަހަރު 160،000އަށް ވުރެ ގިނަ އިންޑިއާ ޓޫރިސްޓުން ރާއްޖޭގައި ހޭދަކޮށްފައިވާ އިރު، އެއީ އޭގެ ކުރީ އަހަރާ އަޅައިބަލާއިރު 83 ޕަސެންޓު އިތުރުވުމެކެވެ. މީގެ އިތުރުން މިދިޔަ މަހުގެ 15 ވަނަ ދުވަހު ޓޫރިސްޓުންނަށް ރާއްޖޭގެ ބޯޑަރުތައް އަލުން ހުޅުވާލައްވާފައިރު، އިންޑިއާ އާއެކު ވައިގެ ދަތުރުފަތުރުގެ ހާއްސަ އިންތިޒާމެއް ހަމަޖައްސަން ދިވެހި ސަރުކާރުން ވަނީ ރަސްމީކޮށް އެދިފައެވެ.\nބޯޑަރު ހުޅުވާލި މަހު ރާއްޖެއަށް ޒިޔާރަތް ކޮށްފައި ވަނީ 1769 ޓޫރިސްޓުންނެވެ. ނަމަވެސް އެއަދަދު މިއަހަރު ފަހުކޮޅު އިތުރުވާނެ ކަމަށް ލަފާކުރެވޭ ކަމަށް ސަރުކާރުން ވަނީ ބުނެފައެވެ.


ވޭތުވެދިޔަ2އަހަރުދުވަހު ޓީބީ ޖެހިގެން6މީހުން ނިޔާވި: އައިޖީއެމްއެޗް ވޭތުވެދިޔަ2އަހަރުދުވަހު ޓީބީ ޖެހިގެން6މީހުން ނިޔާވި: އައިޖީއެމްއެޗް\nވޭތުވެދިޔަ2އަހަރުދުވަހު ޓީބީ ޖެހިގެން6މީހުން ނިޔާވި: އައިޖީއެމްއެޗް\nވޭތުވެދިޔަ ދެއަހަރުދުވަހުގެ ތެރޭގައި ރާއްޖެއިން ޓީބީ ބަލީގައި 6މީހަކު ނިޔާވެފައިވާ ކަމަށް އައިޖީއެމްއެޗްއިން ހާމަކޮށްފިއެވެ. ކޮންމެ އަހަރެއްގެ މާރޗްމަހުގެ 24 ވަނަ ދުވަސް ފާހަގަކުރަމުންދަނީ ދުނިޔޭގެ ޓީބީ ދުވަހުގެ ގޮތުގައެވެ.\nދުނިޔޭގެ ފެންވަރުގައި ޓީބީ ދުވަސް ފާހަގަ ކުރުމުގެ އެންމެ ބޮޑު އަމާޒަކީ ޓީބީ ބައްޔާއިބެހޭގޮތުން މީހުން ހޭލުންތެރި ކުރުވުމާއި މުޅިދުނިޔެއިން މިބަލި ފުހެލުމަށް ދުނިޔޭގެ ހުރިހާ ޤައުމުތަކުން އެއްބާރުލާ މަސައްކަތްކުރުމެވެ. އެގޮތުން މިއަހަރުގެ ޝިއާރަކީ ' ދަ ކްލޮކް އިޒް ޓިކިންގް 'އެވެ. މި ޝިއާރު އަލިއަޅުވާލަނީ ދުނިޔޭގެ އެކި ގައުމުތަކުންނާއި ލީޑަރުން ޓީބީ ބަލި ދުނިޔެއިން ނައްތާލުމަށް ހަރަކާތްތެރިވުމަށް އޮތް ވަގުތު ކުޑަތަންވަމުން އަންނަކަމުގެ މުހިއްމުކަމަށެވެ.\nޓީބީ އަކީ ބެކްޓީރިއާ އެއްގެ ސަބަބުން ޖެހޭ ބައްޔެކެވެ. ވައިގެ ޒަރިއްޔާއިން ގައިންގަޔަށް ފެތުރޭ މި ބަލި އެންމެ ފާހަގަކޮށްލެވޭ ގޮތެއްގައި ޖެހެނީ ފުއްޕާމެއަށެވެ. ޓީބީ ބައްޔަކީ ދުނިޔޭގެ ނިސްބަތުން ބަލާއިރު އެންމެ ގިނަމީހުން މަރުވާ 10 ބަލީގެ ތެރެއިން އެއް ބައްޔެވެ. އެގޮތުން ޓީބީ ބައްޔަކީ ރާއްޖޭގައިވެސް މުހިއްމު އަހައްމިއްޔަތުކަމެއް ދެވިގެން ފަރުވާދެމުން އަންނަ ބައްޔެކެވެ.\n2018 ވަނަ އަހަރުގެ މާރޗްމަހުގެ 24 ވަނަ ދުވަހު އައިޖީއެމްއެޗްގައިވަނީ ރެސްޕިރޭޓަރީ އިންފެކްޝަން ޑިސީސަސް އެންޑް ޑައިގްނޯސްޓިކް ޔުނިޓް (އާރު.އައި.ޑީ.ޑީ.ޔޫ) ގައި މެދުކެނޑުމެއްނެތި ދަނީ ޓީބީ ބަލި ދެނެގަތުމަށް ހަދާ ޓެސްޓުތަކާއި، ޑޮކްޓަރަށް ދެއްކުން އަދި ބޭސްފަރުވާގެ ޚިދުމަތްތައް ދެމުންނެވެ. އައިޖީއެމްއެޗް އިން ވިދާޅުވީ ޓީބީ ބަލީގައި އައި.ޖީ.އެމް.އެޗް އިން ފަރުވާދެމުންދިޔަ ބަލިމީހުންގެ ތެރެއިން 2019 އާއި 2020 ވަނަ އަހަރާއި ދެމެދު 6މީހަކުވަނީ މިބަލީގައި ދުނިޔެ ދޫކޮށްފައެވެ. އާރު.އައި.ޑީ.ޑީ.ޔޫ ގައި 2019 އާއި 2020 ވަނަ އަހަރުގެ ތެރޭގައި 993 އަށްވުރެ ގިނަ ޓީބީ ކޮންސަލްޓޭޝަން ހިންގާފައިވާއިރު 6215 ސްޕިއުޓަމް ސްމިއަރ (ކުޅުގެ ސާމްޕަލް ނެގުމުގެ) ޓެސްޓް ވަނީ ހަދާފައެވެ. މީގެ އިތުރަށް 2098 ޖީންއެކްސްޕާޓް ޓެސްޓަށް ސާމްޕަލް ހަދާފައިވާކަމަށް އެ ހޮސްޕިޓަލުން ވިދާޅުވެއެވެ.\nއައިޖީއެމްއެޗުން އަންނަނީ ޓީބީ ބަލިމީހުންނަށް ދުވަހުން ދުވަހަށް ބޭސް ކާންދިނުމާއި، ޓީބީ ބޭސްތަކުގެ ސްޓޮކް ބެލެހެއްޓުމާއި، ޓީބީއަށް ޕޮޒިޓިވް ބަލިމީހުންގެ ފަރާތުން ކޮންޓެކްޓް ޓްރޭސިންގ ހަދައި ޑޮކްޓަރަށް ދެއްކުމުގެ މަސައްކަތްވެސް ކުރަމުންނެވެ. އަދި ބަލިން ރަނގަޅުވުމަށްފަހު3މަސްފަހުން ފޮލޯއަޕް އަށް ދެއްކުމުގެ އިންތިޒާމް ހަމަޖެއްސުމާއި، ސާމްޕަލްތައް ބަލައިގަނެ ތަހުލީލުތައް ހަދައި ރިޕޯޓްކުރުންވެސް ހިމެނެއެވެ.\nއައި.ޖީ.އެމް.އެޗް ގެ އަމާޒަކީ ރާއްޖެއިން ޓީބީ ބަލި ނައްތާލުމަށް ކުރެވޭ މަސައްކަތުގައި ފުރިހަމަ އެއްބާރުލުން ދީ ޓީބީ ބައްޔާއިބެހޭގޮތުން ހޭލުންތެރިކަން އިތުރުކުރުމެވެ.


galehiri: މުޙައްމަދު އަމީނުގެ ތަޢުލީމީ ޙަޔާތްޕުޅު - ނުދެއްކި ހުރި ވާހަކަ\nމުޙައްމަދު އަމީނުގެ ތަޢުލީމީ ޙަޔާތްޕުޅު - ނުދެއްކި ހުރި ވާހަކަ\nމުޙައްމަދު އަމީން ދޮށިމޭނާ ކިލެގެފާނުގެ ތަޢުލީމީ ޙަޔާތްޕުޅާ ބެހޭ ގޮތުން އަޅުގަނޑުވާނީ ތަޙުޤީޤީ އަދި ތަޙުލީލީ މަޒުމޫނެއް ފަތްތޫރައިގައި ލިޔެފައެވެ. އެއީ ފަތްތޫރައިގެ 354 ވަނަ އަދަދުގައެވެ (ސެޕްޓެމްބަރ 2008). މި މަޒުމޫނުގައި ފާހަގަކުރަން މި އުޅެނީ އެ މަޒުމޫނުގައި ފާހަގަނުކުރެވިވާ ވާހަކައެވެ. ނުދެއްކި ހުރި ވާހަކައެވެ.\nމުޙައްމަދު އަމީންގެ ތަޢުލީމީ ޙަޔާތްޕުޅާބެހޭ ގޮތުން ލިބެން އޮތް ހަމައެކަނި މަޞްދަރަކީ (ސޯރސް) އެމަނިކުފާނުގެ ބައޮގްރަފީއެވެ. އެމަނިކުފާނު ލިޔުއްވި އޮޓޯބައޮގްރަފީއެވެ. ޙަޤީޤަތުގައި މީހެއްގެ ޙަޔާތާބެހޭ ގޮތުން ބަލަން އޮންނަ އެންމެ އިތުބާރު ހުރި މަޞްދަރަކީ އެ މީހެއްގެ ލިޔުމެވެ. ދެން އެ މީހަކު ކިޔެވި ތަނަކުން ލިބެން އޮތް އެ މީހެއްގެ ތަޢުލީމާ ބެހޭ ރެކޯޑެވެ. މުޙައްމަދު އަމީނުގެ ތަޢުލީމާބެހޭ ރެކޯޑް ޢަލީގަޅު މުސްލިމް ޔުނިވަރސިޓީން ހޯދަން އުޅެ އެކަންވަނީ ނުވެފައެވެ. އެމަނިކުފާނު އެ ޔުނިވަރުސިޓީން ނެންގެވި ސެޓްފިކެޓެއް އަދި އެމަނިކުފާނު ގެންގުޅުއްވި އެއްވެސް ލިޔެކިޔުމެއް - ދަރިކަނބަލުން ވިދާޅުވާ ގޮތުގައި - ވަރަށް ކުރީއްސުރެ އަތިރީގެއަކު ނެތެވެ. މުޙައްމަދު އަމީން ލިޔުއްވި އޮޓޯބައޮގްރަފީ - އަޅުގަޑުގެ ހަދާންތައް - މިއީ އެ މަނިކުފާނު ސަރުކާރުގެ ޚަބަރުގައި ލިޔުއްވި މަޒުމޫނުތަކެކެވެ. ފަހުން ފޮތަކަށް ޗާޕުކުރެއްވީއެވެ. ފޮތް ޗާޕުކުރެއްވި އަހަރު އެނގޭކަށް ނެތެވެ. މަޒުމޫނުތައް – ނުވަތަ ފޮތް - ނިންމަވާފައިވަނީ ހިޖުރައިން 1371 ވަނަ އަހަރުގެ ރަބީޢުލްއައްވަލް މަހުގެ 25 ވަނަ ދުވަހު ކަން ފޮތުން އެނގެއެވެ. އެހެންކަމުން ފޮތް ލިޔުއްވައިފައިވަނީ އަލީގަޅުން ތަޢުލީމު ޙާޞިލުކުރައްވައިގެން ވަޑައިގެންނެވިތާ 23 އަކަށް އަހަރު ފަހުންނެވެ. "އަޅުގަޑުގެ ހަދާންތައް" އެމަނިކުފާނު ލިޔުއްވީ ޙަޔާތްޕުޅުގެ ފަހުކޮޅުގައި އެމަނިކުފާނު އުޅުއްވި ބޮޑު އާލާސްކަންފުޅުގައި އުޅުއްވަމުންކަން މި ފޮތުގެ އެތައްތާކުން ދޭހަވެއެވެ.\nއެހެންކަމުން ފޮތް ލިޔުއްވިއިރު އެމަނިކުފާނުގެ ހަނދުމަފުޅަށްވަނީ އަސަރުކޮށްފައެވެ. ފޮތް ލިޔުއްވައިފައިވަނީ ހަނދުމަފުޅުގެ މައްޗަށް ކަމަށްވެސް ފެނެއެވެ. ކިޔަވައި ވިދާޅުވާން އުޅުއްވިއިރު ނޯޓުތަކެއް ކުރައްވައި އެ ނޯޓުތަކުގެ އަލީގައި ކަމަކަށް ނުފެނެއެވެ. ބައެއް ކަންކަމުގެ ތާރީޚު ނޯޓުކުރައްވައިފައި އޮތުމަކީ ވެދާނެ ކަމެކެވެ. އެހެންކަމުން ފޮތުގައި ސުވާލު އުފެދޭ އެތައް ކަމެއް ވެއެވެ.\nފޮތުގައި އެންމެ އޮޅުން ބޮޑީ ޢަލީގަޅުގައި އުޅުއްވި ދުވަސްވަރާބެހޭ ގޮތުން ލިޔުއްވި ލިޔުއްވުންތަކުގައެވެ.\n* ސެންޓް ޖޯސޮފްސް ކޮލެޖުން ވަކިވެވަޑައިގަތުމަށްފަހު ސެންޓް ޖޯންސް ކޮލެޖަށް ވެދެވަޑައިގަތީ ހަމަ އެދުވަހު – ސެންޓްސް ޖޯސޮފް ކޮލެޖުން ވަކިވެވަޑައިގަތް ދުވަހު – ކަމަށް ލިޔުއްވައެވެ. (އަޅުގަޑުގެ ހަދާންތައް، ޞ. 89، 90، 93) މިއީ ވެސް ސުވާލު ނުއުފެދުމަށްވުރެ އުފެދުން ގާތްކަމެކެވެ.\n* މުޙައްމަދު އަމީން ލިޔުއްވަނީ އެމަނިކުފާނު މެޓްރިކިޔްލޭޝަން ފާސްކުރެއްވީ އަލީގަޅު ޔުނިވަރސިޓީން ކަމަށެވެ. މިގޮތަށް ފޮތުގެ ދެ ތަނެއްގައި ލިޔުއްވައެވެ. (ޞ. 112، 118) އަދި އެމަނިކުފާނު ނެންގެވި މެޓްރިކިޔްލޭޝަނަކީ ލަންޑަން މެޓްރިކިޔްލޭޝަން ކަމަށްވެސް ލިޔުއްވައެވެ. (ޞ. 112).\nއަލީގަޅު މުސްލިމް ޔުނިވަރސިޓީ، އެމް.އޭ.އޯ. ކޮލެޖް ގޮތުގައި އުފެދުނީ ..... ވަނަ އަހަރުއެވެ. ކޮލެޖް ފުރަތަމަ ހުރީ ކަލްކައްތާ ޔުނިވަރސިޓީގެ ދަށުގައެވެ. އެފިލިއޭޓްކޮށެވެ. ފަހުން ހުރީ އިލާހުއާބާދު ޔުނިވަރސިޓީގެ ދަށުގައެވެ. އެހެންކަމުން އެމް.އޭ.އޯ. ކޮލެޖުން އެއްވެސް އިރެއްގައި ލަންޑަނުގެ އިންތިހާނެއް ނުދެއެވެ. ލަންޑަންގެ ޔުނިވަރސިޓީއަކާ ގުޅިގެން އެ ކޮލެޖެއް ނުހިންގައެވެ.\n* މުޙައްމަދު އަމީން ވަދެވަޑައިގަތީ އެމް.އޭ.އޯ. ކޮލެޖަކަށް ނޫނެވެ. އެއިރު އެ ކޮލެޖުވަނީ ޔުނިވަރުސިޓީއަކަށް ބަދަލުވެފައެވެ. އަލީގަޅު މުސްލިމް ޔުނިވަރސިޓީގެ ނަމަށެވެ. އެއީ 1920 ޑިސެމްބަރ 1 ގައެވެ.\n* އެއްވެސް ޔުނިވަރުސިޓީއަކީ – އެހެން ޤައުމެއްގެ ވިޔަސް – އެހެން ޔުނިވަރސިޓީއެއްގެ އިންތިހާނު އެތަނަކުން ދޭ ތަނެއް ނޫނެވެ. ޔުނިވަރސިޓީއަކަށް ބަދަލުވުމުން އެތާނގެ ހައި ސްކޫލާއި އަދި ކޮލެޖް (އިންޓަރމީޑިއޭޓްގެ މަރުހަލާ) ހިނގީ އެ ޔުނިވަރުސިޓީގެ ދަށުންނެވެ. ހައި ސްކޫލުގެ މެޓްރިކިޔްލޭޝަނާއި (ދިހަވަނަ ކްލާސް) އަދި އިންޓަރމީޑިއޭޓު (11 އަދި 12 ވަނަ ކްލާސް) ގެ އިންތިހާނު ދެމުން އައީ ޢަލީގަޅު ޔުނިވަރސިޓީގެ ދަށުންނެވެ. އެ ދުވަސްވަރު އިންޓަރގެ މަރުޙަލާ ބަލަނީ ކޮލެޖްގެ ގޮތުގައެވެ.\n* މުޙައްމަދު އަމީން ސިލޯނުގެ ދެ ކޮލެޖްގައި (އެ ދެ ތާނގެ އިސްކޫލުގައި) އުޅުއްވީ7އަހަރުއެވެ. އިސްކޫލުގައި އުޅުއްވިއިރު ޑަބަލް ޕްރޮމޯޝަން ނެންގެވިއެވެ. އެއީ ސެންޓްސް ޖޯސޮފްސް ކޮލެޖުގައި އުޅުއްވިއިރުއެވެ (ޞ. 67). މިގޮތުން ދެ ފަހަރު ޑަބަލް ޕްރޮމޯޝަން ނެންގެވި ކަމަށް ފެނެއެވެ.\n* ސެންޓް ޖޯންސް ކޮލެޖަށް އެމަނިކުފާނު ވެދެވަޑައިގަތީ ފޯރމް ނުވަތަ ގްރޭޑް ނުވައަކަށެވެ. އެ ކޮލެޖްގެ އިސްކޫލަށް ވެދެވަޑައިގަތީ "ޕްރްލިމް ފޯމަށް" ކަމަށް އެ ވިދާޅުވަނީ (ޞ. 93) މެޓްރިކިޔްލޭޝަންގެ މަރުޙަލާގެ ފުރަތަމަ އަހަރު ނުވަތަ ފެށޭ އަހަރު (ޕްރެލިމިނަރީ) ކަމަށް ފެނެއެވެ.\n* ފޯރމް ނުވައެއް ކިޔަވައި ވިދާޅުވީ ޕާނަދުރާގައި ހުންނަ ސެންޓް ޖޯންސް ކޮލެޖުގެ އިސްކޫލުގައެވެ. އެތާނގައި – އެމަނިކުފާނު ލިޔުއްވައިފައިވާ ތާރީޚަށް ބަލާއިރު – ދެ އަހަރު އުޅުއްވިއެވެ. އެއީ 1926-1927 އަށް އަދި 1927-1928 އަށެވެ. ވީމާ ސެންޓް ޖޯންސް ކޮލެޖުގެ އިސްކޫލުން މެޓްރިކް އިންތިހާނަށް ފަހު ވަކިވެވަޑައިގަތީ 1928 ސެޕްޓެންބަރު ހައި ތާނގައެވެ.\n* މުޙައްމަދު އަމީން ޢަލީގަޅު މުސްލިމް ޔުނިވަރސިޓީއަށް ވަދެވަޑައިގަތީ ސިލޯނުން ލަންޑަން މެޓިކިއުލޭޝަން ނަންގަވައިގެންނެވެ. ސިލޯނުގައި އެ ދުވަސްވަރު ހިނގި ކޮލެޖުތަކަކީ ކްރިސްޓިއަން މިޝަނަރީތަކުން ހިންގި ތަންތަނެވެ. އެ ތަންތަން ހިންގީ އިނގިރޭސިވިލާތުގެ ކޮންމެވެސް ހައިސްކޫލް ބޯޑަކާ ނުވަތަ ޔުނިވަރސިޓީއަކާ ގުޅިގެންނެވެ.\n* އަލީގަޅު ޔުނިވަރސިޓީގައި (ޔުނިވަރސިޓީގެ ކޮލެޖްގައި) މުޙައްމަދު އަމީން 8 މަސް ނުވަތަ9މަސް ހޭދަކުރެއްވިއެވެ. ޚުދު އެމަނިކުފާނު ފޮތުގެ އެއް ތަނެއްގައި ލިޔުއްވަނީ "ދިހަވަރަކަށް މަސްދުވަހު އަލީގަޅުގައި އުޅުއްވި ކަމަށެވެ (ޞ. 118). ޢަލީގަޅު ޔުނިވަރސިޓީގައި "އަހަރަކާއި އެތަކެއް މަސްވަންދެން" (ޞ. 112) އެމަނިކުފާނު ނުއުޅުއްވައެވެ.\n* އަލީގަޅަށް ވެދެވަޑައިގަތީ އިންޓަރމީޑިއޭޓްގެ ފުރަތަމަ އަހަރަށެވެ. އެއީ 11 ވަނަ ކްލާހެވެ. އެ އަހަރުގެ އިންތިހާނު ދެއްވުމާއެކު ލިބިވަޑައިގަތީ އެމަނިކުފާނު ވިދާޅުވާ "ދިގު ޗުއްޓީ" (ޞ. 120) އެވެ. އެއިރު އޮތީ ހޫނު މޫސުން ފެށިފައެވެ. އެ ޗުއްޓީ ނިމޭނީ ދެ މަހެއްހައި ދުވަސް ފަހުންނެވެ. ޗުއްޓީވުމުން ވަޑައިގަތީ ލަކަނޫއަށެވެ. އެ ހިސާބުން އެމަނިކުފާނު ތަޢުލީމީ ޙަޔާތްޕުޅު ނިމުނީއެވެ. ދެން ވަޑައިގަތީ ރާއްޖެއެވެ.\n* އިންޓަރ އާރޓް (އިންޓަރމީޑިއޭޓް/އާރޓް) ކްލާހަށް ވެދެވަޑައިގެން އެ އިންތިހާނު ފާސްކުރެއްވި ކަމަށް ލިޔުއްވައެވެ (ޞ. 118). ރަނގަޅު ގޮތަކީ މިއީއެވެ. އިންޓަރމީޑިއޭޓް އާރޓަށް އެފް.އޭ. ވެސް ކިޔައެވެ. އިންޓަރމީޑިއޭޓް/ސައިންސަކީ އެފް.އެސްސީ އެވެ.\n* ފޮތުގެ އެހެން ތަނެއްގައި "އިންޓަރސައިންސް ކްލާހަށް ދާޚިލުވެ އެ އެގްޒެމިނޭޝަން" (ޞ. 112) ފާސްކުރެއްވި ކަމަށް ލިޔުއްވައިފައިވަނީ ހަނދުމަފުޅުގެ އޮޅުމަކުންނެވެ.\n* އަޅުގަނޑު އިބްރާހީމް ޙިލްމީ ދީދީގެ ފައިންޕުޅު ދުށް ފަހަރަކު އޭނަ – ޙިލްމީ – އުޅުއްވީ އިންޓަރ/ސައިންސްގައި ކަމަށާއި މުޙައްމަދު އަމީން އުޅުއްވީ އިންޓަރ/އާރޓްގައި ކަމަށް ވިދާޅުވިއެވެ.\n* މުޙައްމަދު އަމީން ނެންގެވި މެޓިކިލޭޝަނަކީ ލަންޑަން އިންތިހާނެކެވެ. މެޓްރިކް ނެންގެވީ ސިލޯނުންނެވެ. ޢަލީގަޅު ޔުނިވަރސިޓީއަކުން ނޫނެވެ.\n* ޢަލީގަޅަށް ވަޑައިގެން މުޙައްމަދު އަމީން ވަދެވަޑައިގަތީ ޢަލީގަޅު މުސްލިމް ޔުނިވަރސިޓީގެ އިސްކޫލަށެވެ. ނުވަތަ ކޮލެޖަށެވެ. އިންޓަރމީޑިއޭޓް (އިންޓަރ)ގެ ފުރަތަމަ އަހަރަށެވެ. އެއީ 11 ވަނަ ކްލާހެވެ. އެއަހަރުގެ އިންތިހާނު ދެއްވުމަށްފަހު ޗުއްޓީ ލިބިވަޑައިގަތުމުން ވަޑައިގަތީ ލަކަނޫއަށެވެ. އެ ދުވަސްވަރު އިންޓަރމީޑިއޭޓަށް ފަހު ބީ.އޭ. ނުވަތަ ބީ.އެސްއީ އަށް އޮންނަނީ ދެ އަހަރު ދުވަހުގެ ކިޔެވުމެވެ. ވީމާ މުޙައްމަދު އަމީން ރާއްޖެ ވަޑައިގަތީ އިންޓަރމީޑިއޭޓްގެ ފުރަތަމަ އަހަރުގެ އިންތިހާނު ދެއްވުމަށްފަހުއެވެ. އިންޓަރމީޑިއޭޓްގެ ދެވަނަ އަހަރު ކިޔަވައި ވިދާޅުނުވެއެވެ.\nމުޞަންނިފު: އަލްއުސްތާޛު މުޙައްމަދު ވަޙީދު ނަދްވީ\nއަޅުގަނޑުގެ ހަދާންތައް، މުސްކުޅި ޗާޕު\nއަލީގަޅު ޔުނިވަރސިޓީގެ ތާރީޚާބެހޭ އެކިއެކި ފޮތްފޮތް\nދިވެހިދައުލަތުން ދެއްވާ ނިޝާންގެ ޢިއްޒަތާއި ގުޅުންހުރިކަމަށް ބެލެވޭ ކަމެއް\nމަސައްކަތްތެރި ކަމުގެ ތެރެއިން ލާހިންގުން


Internet ge beynun heyo gothugai hifumakee konmehen kuranjehey kameh: Khuthuba\nއިންޓަނެޓްގެ ބޭނުން ހެޔޮގޮތުގައި ހިފުމަކީ ކޮންމެހެން ކުރަންޖެހޭ ކަމެއް: ހުތުބާ\n18 ސެޕްޓެމްބަރ 2020 - 13:02:26\nއިންޓަނެޓްގެ ބޭނުން ހެޔޮގޮތުގައި ހިފުމަކީ ކޮންމެހެން ކުރަންޖެހޭ ކަމެއް ކަމަށް ހުކުރު ހުތުބާގައި ބުނެފި އެވެ.\nހުކުރު ހުތުބާގައި ބުނެފައިވަނީ، ދަރިންނަކީ ﷲ މައިންބަފައިންނާ ހަވާލުކުރައްވާފައިވާ ވަރަށް ބޮޑު އަމާނާތެއް ކަމަށެވެ. އެ ދަރިން ހެޔޮގޮތުގައި ތަރުބިއްޔަތު ކުރުމަކީ މައިންބަފައިންގެ ޒިންމާ އެއްކަން ފާހަގަކޮށް ހުކުރު ހުތުބާގައި ބުނެފައިވަނީ އެ މަސްއޫލިޔަތު އަދާކުރި ގޮތާއި މެދުޖަވާބުދާރީ ވާންޖެހޭނެ ކަމަށެވެ.\nމިޒަމާނުގައި ދިރިއުޅުމަށް ބޭނުންޖެހިފައިވާ އެންމެ މުހިންމު އެއް ވަސީލަތަކީ އިންޓަނެޓާއި އަދި އިންޓަނެޓާއި ގުޅިފައިވާ ތަފާތު ޓެކްނޮލިޖީކަން ފާހަގަކޮށްފައިވެ އެވެ. އަދި މި ވަސީލަތުގެ ބޭނުން ހެޔޮގޮތުގައި ހިފައިފި ނަމަ އެއީ ވަރަށް ބޮޑު ނިއުމަތެއްކަމަށްވެސް ހުތުބާގައި ބުނެފައިވެ އެވެ.\n"އާއިލީ ގުޅުން ބަދަހިކުރުމާއި، އުނގެނުމާއި، މައުލޫމާތު ބަދަލުކުރުމާއި، މި ނޫންވެސް ދިރިއުޅުމުގެ ކޮންމެ ދިމާއަކަށް ފަސޭހަކަމާއި ލުއިކަން ގެނެސްދެވޭނެ ފަދަ ވަސީލަތެކެވެ."\nހުތުބާގައި ބުނެފައިވަނީ ކޮވިޑް19 ގެ ހާލަތާ ގުޅިގެން ސްކޫލްތައް ބަންދުކުރަން ޖެހުނު ވަގުތުގައި ވެސް އިންޓަނެޓްގެ ވަސީލަތުގެ ބޭނުން ހިފައި، ދަރިވަރުންގެ ކިޔެވުން އެއްކޮށް މެދުކެނޑިގެން ނުދާނޭ ގޮތަކަށް ކަންތައް ރޭވިގެން ދިޔަކަމީ ޝުކުރުވެރިކަމާއި އެކު ފާހަގަކުރަންޖެހޭ ކަމެއްކަމަށެވެ.\nމީގެ އިތުރުން ހުތުބާގައި ބުނެފައިވަނީ، އިންޓާނެޓްގެ ބޭނުން ނަހަމަ ގޮތުގައި ހިފާ ބަޔަކު އުޅޭނެކަން ދަންނަންޖެހޭނެ ކަމަށެވެ. އަދި މިހާލަތުގައި ވެސް އިންޓަނެޓުގެ ބޭނުން ނަހަމަ ގޮތުގައި ހިފުން އިންތިހާއަށް ބޮޑުވެފައިވާކަމަށެވެ.\nއިންޓަނެޓަކީ އަޑި ނޭނގޭހާ ފުން ކަނޑެއްކަން ފާހަގަކޮށް ހުތުބާގައި ބުނެފައިވަނީ، ދަރިންނަށް އިންޓަނެތްގެ ބޭނުން ރައްކާތެރިގޮތުގައި ކުރުމަށް ދަސްކޮށްދޭންޖެހޭ ކަމަށެވެ. އަދި ކުރިންނަށް ޒިންމާދާރު، ޑިޖިޓަލް ރައްޔިތަކަށް ވެވޭނެ ގޮތްތަކާއި މަގުތައް ދައްކުވައި ދޭންޖެހޭކަމަށް ވެސް ހުތުބާގައި ބުނެފައިވެއެވެ. އަދި ދަރިން ނުބައި ކަންތައްތަކުގެ ޝިކާރައަކަށް ހެދުމަށް އިންޓަނެތްގެ ދުނިޔޭގައި ބަޔަކު ފާރައަށް ތިބޭނޭކަން ބެލެނިވެރިން ހަނދާންކުރަންޖެހޭ ކަމަށްވެސް ހުތުބާގައި ބުނެފައިވެ އެވެ.\nއިންޓަނެޓްގެ ބޭނުން ހެޔޮގޮތުގައި ހިފުމަކީ މިއަދު ކޮންމެހެން ކުރަންޖެހޭ ކަމެއްކަމަށް ވެސް ހުތުބާގައި ބުނެފައިވެ އެވެ. އަދި އިންޓަނެޓްގައި ނުރައްކާތަކެއް ހިމެނޭ ކަމަށްބުނެ ދަރިން އިންޓަނެޓާ އެއްކޮށް ދުރުކުރުމަކީ ބަވަނަވެފައިވާ ދުނިޔޭގެ ގޮންޖެހުންތަކާ ކުރިމަތިލުމަށް އެދަރިންނަށް ކުރިމަތިވާނޭ ބޮޑު ހުރަހަމަކަށް ވެގެންދާނެ ކަމަށްވެސް ހުތުބާގައި ބުނެފައިވެ އެވެ.


MNU ah hand sanitizer hoadhanee - AO News\nދިވެހިރާއްޖޭގެ ޤައުމީ ޔުނިވަރސިޓީ (އެމްއެންޔޫ) އަށް ހޭންޑް ސެނިޓައިޒަރ އަދި ހޭންޑް ސެނިޓައިޒަރ ބަހައްޓާ ހޯލްޑަރ ހޯދުމަށް އިޢުލާންކޮށްފި އެވެ.\nއެމްއެންޔޫ އިން ކޮށްފައިވާ އިޢުލާނެއްގައި ބުނެފައި ވަނީ އެ ޔުނިވަރސިޓީ އަށް ހޭންޑް ސެނިޓައިޒާ އާއި ހޭންޑް ސެނިޓައިޒާ ބަހައްޓާ ހޯލްޑަރ ވިއްކުމަށް ޝައުޤުވެރިވާ ފަރާތްތަކަށް އެ ފުރުސަތު ހުޅުވާލާފާއިވާ ކަމަށެވެ. އެގޮތުން 500އެމްއެލްގެ ހޭންޑް ސެނިޓައިޒަރުގެ 200 ފުޅި އާއި، ފަސް ލީޓަރުގެ ހޭންޑް ސެނިޓައިޒަރުގެ 200 ފުޅި އަދި 200 ހޭންޑް ސެނިޓައިޒަރ ބަހައްޓާ ހޯލްޑަރ ގަންނަން ބޭނުންވާ ކަމަށް އެމްއެންޔޫ އިން ބުނެއެވެ.\nއެހެންކަމުން އެތަކެތި ސަޕްލައިކުރުމަށް ޝައުޤުވެރިވާ ފަރާތްތަކުން ޖޫން 15 ވަނަ ދުވަހުގެ 14:00 ގެ ކުރިން [email protected] އަށް ކޯޓޭޝަން އީމެއިލްކުރުމަށް އެ އިޢުލާނުގައި ބުނެފައި ވެއެވެ. އަދި މިކަމާއި ގުޅޭގޮތުން އިތުރު މައުލޫމާތު ސާފުކުރުމަށް ބޭނުންފުޅުވާނަމަ [email protected] އަށް އީމެއިލް ކުރުމަށްވެސް އެ ޔުނިވަރސިޓީން ވަނީ އެދިފައެވެ.\nކޮރޯނާވައިރަހާއި ގުޅިގެން ރާއްޖޭގެ ސްކޫލްތަކާއި ތަޢުލީމުދޭ މުއައްސަސާތަކުގެ ޚިދުމަތް ހުއްޓުމަކަށް އައިސްފައިވާއިރު، އަންނަ މަހު ސްކޫލްތައް އަލުން ހުޅުވާލުމުގެ މަސައްކަތް އަންނަނީ ކުރަމުންނެވެ. އަދި ސްކޫލްތައް ހުޅުވެންވާ އިރަށް ސްކޫލްތަކަށްވެސް އަތް ދޮންނަ ސައިބޯނީގެ އިތުރުން ޑިޖިޓަލް އިންފްރާރެޑް ތާމޯމީޓަރު ހޯދުމަށް އެޑިޔުކޭޝަން މިނިސްޓްރީން ވެސް ކުރިން އިޢުލާންކުރި އެވެ.\n(މޯލްޑިވްސް ނޭޝަނަލް ޔުނިވަރސިޓީ (އެމްއެންޔޫއެމްއެންޔޫދިވެހިރާއްޖޭގެ ޤައުމީ ޔުނިވަރސިޓީ\nސައިފްއަށް، ސާރާއަށްވުރެ ކަރީނާ މުހިއްމުކަމަށް ބުނެ ގިނަ ފާޑުކިޔުންތަކެއް\nއަންގާރަ , 20 އޮކްޓޯބަރ 2020


Roadha Mahaa dhimaakoh MIB ge POS Network ithurah fulhaa kurany\nރޯދަ މަހާ ދިމާކޮށް އެމްއައިބީގެ ޕީއޯއެސް ނެޓްވަރކް އިތުރަށް ފުޅާކުރަނީ\n3 މަސް,2ދުވަސް,6ގަޑި, 25 މިނެޓް, 54 ސިކުންތު ކުރިން 540އަހްމަދު މިޒްޔާލް\nމޯލްޑިވްސް އިސްލާމިކް ބޭންކް. ފޮޓޯ: ސަން އޮންލައިން\nމިއަހަރުގެ ރަމަޟާން މަހާ ދިމާކޮށް މޯލްޑިވްސް އިސްލާމިކް ބޭންކުގެ ޕީއޯއެސް ނެޓްވަރކް އިތުރަށް ފުޅާކުރުމުގެ މަސައްކަތް ކުރަމުންދާ ކަމަށް އެ ބޭންކުން ބުނެފިއެވެ.\nޗެނަލް 13 އަށް ދެއްވި ޚާއްސަ އިންޓަވިއުއެއްގައި އެމްއައިބީގެ މާކެޓިންގް އޮފިސަރ އަހުސަން ޖަމީލް ވިދާޅުވީ މިއަހަރުގެ ރޯދަ މަހަށް ތައްޔާރުވުމުގެ ގޮތުން އެ ބޭންކުގެ ޕީއޯއެސް ނެޓްވަރކް ފުޅާ ކުރުމުގެ މަސައްކަތް ކުރަމުންދާ ކަމަށެވެ.\nއެގޮތުން މާލެއާއި ރަށްތަކުގެ ގިނަ އަދަދެއްގެ ފިހާރަތަކުގައި އެމްއައިބީގެ ޕީއޯއެސް ސިސްޓަމްތައް ބެހެއްޓުމުގެ މަސައްކަތް ވަރަށް ހަލުވި ސްޕީޑެއްގައި ކުރިއަށްދާ ކަމަށް އަހުސަން ވިދާޅުވިއެވެ.\nމޯލްޑިވްސް އިސްލާމިކް ބޭންކުގެ ޕީއޯއެސް ސިސްޓަމްތައް މިހާރު ވެސް ރާއްޖޭގެ މަޝްހޫރު އަދި ބޮޑެތި ފިހާރަތަކުގައި ދަނީ އޮޕަރޭޓް ކުރަމުންނެވެ. އެ ތަންތަނުގެ ތެރޭގައި އެސްޓީއޯ، ޝޮޕް އެންޑް ސޭވް، އެސްޓަރސް، ލެމަންގްރާސް، ލިންޗްޕިން އަދި ވީބީ މާޓުގެ އިތުރުން ސޯސަން މާޓް ހިމެނެއެވެ. މިއަހަރުގެ ރަމަޟާން މަހާ ދިމާކޮށް މޯލްޑިވްސް އިސްލާމިކް ބޭންކުން ވަނީ ޚާއްސަ ޕްރޮމޯޝަނެއް ވެސް ފަށާފައެވެ.\nމި ޕްރޮމޯޝަންގެ ތެރޭގައި އެމްއައިބީ މެދުވެރިކޮށް ކޮންޒިއުމަރ ފައިނޭންސް ގުޑްސް އިންސްޓޯލްމަންޓަށް ނެގޭ މުއްދަތު 18 މަސް ދުވަހުން ތިން އަހަރަށް ވަނީ އިތުރުކޮށްފައެވެ. އަދި މީގެ ކުރިން އެމްއައިބީ މެދުވެރިކޮށް 100،000 ރުފިޔާއާއި ހަމައަށް އިންސްޓޯލްމަންޓަށް މުދާ ނެގޭއިރު، މި ޕްރޮމޯޝަންގެ ދަށުން 250،000 ރުފިޔާއާއި ހަމައަށް މުދާ ނެގޭނެ ކަމަށް އެމްއަިބީއިން މައުލޫމާތު ދެއެވެ.\n54 މިނެޓް ކުރިން30\nސައުދީން ތެޔޮ އުފައްދާ މިންވަރު ދުވާލަކު 400،000 ތެޔޮ ފީފާއަށްވުރެ އިތުރުކޮށްފި


އައު މަޖިލީހުގެ ރައީސަކީ ރައީސް ނަޝީދު\n0 May 28th, 2019 - 11:59 PM\nރައްޔިތުންގެ މަޖިލީހުގެ މައްޗަންގޮޅީ މެދުދާއިރާގެ ޢިއްޒަތްތެރި މެމްބަރު ރައީސް މުޙައްމަދު ނަޝީދު 19ވަނަ ރައްޔިތުންގެ މަޖިލީހުގެ ރައީސްކަމަށް އިންތިޚާބުކޮށްފިއެވެ.\nމަޖިލީހުގެ މެމްބަރުން މިރޭ އެމަނިކުފާނު މަޖިލީހުގެ ރައީސްކަމަށް އިންތިޚާބުކުރީ67 ވޯޓުންނެވެ. ރައީސް ނަޝީދާއެކު މިމަޤާމަށް ވާދަކުރެއްވީ ނިމިދިޔަ 18ވަނަ ރައްޔިތުންގެ މަޖިލީހުގެ އެންމެފަހުގެ ރައީސް މާމިގިލީ ދާއިރާގެ މިހާރުގެވެސް މެމްބަރު ޤާސިމް އިބްރާހީމެވެ. އޭނާއަށް ނާކާމިޔާބުވީ 17 ވޯޓާއެކުއެވެ.\nމަޖިލީހުގެ ރައީސްކަމަށް ރައީސް މުޙައްމަދު ނަޝީދުގެ ނަންފުޅު ހުށަހެޅުއްވީ ހިތަދޫ އުތުރު ދާއިރާގެ މެމްބަރު މުޙައްމަދު އަސްލަމެވެ. މި ހުށަހެޅުމަށް ތާޢީދުކުރެއްވީ މެދުހެންވޭރު ދާއިރާގެ މެމްބަރު ޢަލީ އާޒިމެވެ.\nމަޖިލީހުގެ ރައީސާއި ނާއިބުރައީސް ހޮވުމުގެ ވޯޓުގެ ކަންކަން ކުރިއަށް ގެންދިޔައީ5މެމްބަރުންގެ ކޮމިޓީއަކުންނެވެ.\nއެކޮމިޓީގައި ހިމެނިވަޑައިގަންނަވާ ބޭފުޅުން:\n1 - ތުޅާދޫ ދާއިރާގެ މެމްބަރު ޙިސާން ޙުސައިން\n2 - އިސްދޫ ދާއިރާގެ މެމްބަރު ޢަލީ ޙަމީދު\n3 - ނައިފަރު ދާއިރާގެ މެމްބަރު އަޙްމަދު ޝިޔާމް\n4 - މާވަށު ދާއިރާގެ މެމްބަރު މުޙައްމަދު ސައީދު\n5 - ވިލިނގިލި ދާއިރާގެ މެމްބަރު ސަޢުދު ޙުސައިން\nމަޖިލިސް ރަައީސަކަށް ނަޝީދު، ނާއިބު ރައީސަކަށް އީވާ\n19ވަނަ ރައްޔިތުންގެ މަޖިލީހުގެ ރައީސަށް ވެރިކަންކުރާ އެމްޑީޕީގެ ފަރާތުން ވާދަކުރައްވާނީ މައްޗަންގޮޅީ މެދު ދާއިރާގެ މެމްބަރު އަދި ކުރީގެ ރައީސް އަދި އެމްޑީޕީގެ ރައީސް މުޙައްމަދު ނަޝީދުގެ ނަންފުޅުކަމަށް އެޕާޓީގެ ޕާލަމެންޓްރީ ގްރޫޕުންވަނީ ރޭ ފާސްކޮށްފައެވެ.\nމިގޮތަށް ފާސްކޮށްފައިވަނީ ދަރުބާރުގޭގައި އެޕާޓީގެ ޕާލަމެންޓްރީ ގްރޫޕުގެ މެންބަރުންގެ ޖަލްސާގެ އިއްތިފާޤުންނެވެ.\nމިމަޖްލީހުގެ 65 ގޮނޑި ކާމިޔާބުކޮށްގެން ސުޕަރ މެޖޯރިޓީ ހޯދާފައިވަނީ އެމްޑީޕީއެވެ. ދެން މެމްބަރުން ހިމެނޭ ގޮތަކީ އިދިކޮޅު ޕީޕީއެމްގެ5މެމްބަރުންނައި ކޮންގްރެސް ޕާޓީގެ3މެމްބަރުންނާއި ޖުމްހޫރީ ޕާޓީގެ5މެމްބަރުންނާއި އެމްޑީއޭގެ2މެމްބަރުންނާއި މިނިވަން7މެމްބަރެކެވެ.


Inthikhaaba Gulhigen Fuluhunge Security Operationge Commando adhi Deputy Commando Ayyankoffi - AO News\nކ-ވ: ޗީފް އެސްޕީ މުޙައްމަދު ރަޝީދު، ޗީފް އެސްޕީ އާސިމް ޢަބްދުﷲ\nކުރިޔަށް އޮތް އިންތިހާބާ ގުޅިގެން ސަލާމަތީ ކަންކަން ބަލަހައްޓައި، އިންތިހާބަށް އަމާން އޮމާން މާހައުލެއް ގާއިމުކުރުމަށް ފުލުހުން ކުރިޔަށް ގެންދާން ހަމަޖެހިފައިވާ ސެކިއުރިޓީ އޮޕަރޭޝަނުގެ ކޮމާންޑަރު ކަމަށް އަދި ޑެޕިއުޓީ ކޮމާންޑަރު ކަމަށް ދެބޭފުޅުން އައްޔަންކޮށްފި އެވެ.\nފުލުހުން ހާމަކުރިގޮތުގައި މިއޮޕަރޭޝަނުގެ ކޮމާންޑަރަކަށް ހަމަޖައްސާފައިވަނީ ޗީފް ސުޕްރިންޓެންޑެންޓް އޮފް ޕޮލިސް މުހައްމަދު ރަޝީދު، އަދި ޑެޕިއުޓީ ކޮމާންޑަރަކަށް ހަމަޖައްސާފައިވަނީ ޗީފް ސްޕްރިންޓެންޑެންޓް އޮފް ޕޮލިސް އާސިމް އަބްދުﷲ އެވެ. އާންމު ސިއްހަތުގެ ކުއްލި ނުރައްކަލުގެ ހާލަތު އުވާލި ޔަސް ލޯކަލް ކައުންސިލްތަކުގެ އިންތިހާބާއި އަންހެނުންގެ ކޮމެޓީގެ އިންތިހާބު ބޭއްވޭ ގޮތަށް ކައުންސިލް އިންތިހާބުގެ ވަގުތީ ގާނޫނަށް އިސްލާހު ގެނައުމުގެ ބިލް މަޖިލީހުގެ ދިރާސާކުރި ކޮމިޓީއިން ވަނީ ފާސްކޮށްފައެވެ.\nމި ދެ އިންތިހާބު ބޭއްވުމަށް އެންމެ ފުރަތަމަ ނިންމީ މިދިޔަ އަހަރު އޭޕްރީލް މަހުގައެވެ. ނަމަވެސް ރާއްޖޭގައި ނުރައްކާތެރި ކޮވިޑް ފެތުރެން ފެށުމުން އިންތިހާބުތައް ބާއްވަން ނިންމީ މިއަހަރު މާރޗް މަހުގައެވެ. އެކަމަކު ފެބްރުއަރީ މަހާ ހަމައަށް ސިއްހީ ކުއްލި ހާލަތު ދަންމާލުމުން އީސީއިން ވަނީ މާޗު މަހު އިންތިހާބު ނުބޭއްވޭނެ ކަމަށް ނިންމައިފައެވެ. މިހާރު ނިންމާފައިވާ ގޮތުން މިއަހަރު އޭޕްރީލް މަހުގެ ތިންވަނަ ދުވަހު އިންތިހާބުގެ ވޯޓްލުން ބޭއްވޭނެއެވެ.\nސިއްހީ ކުއްލި ނުރައްކަލުގެ ހާލަތު ނިމުމަކަށް އައުމުން އަދި އިންތިހާބު ބޭއްވުމަށް ސިއްހީ ނުރައްކަލެއް ނެތް ކަމަށް ކަނޑައެޅުމުން ނޫނީ އިންތިހާބު ނުބޭއްވޭނެ ކަމަށް ކައުންސިލް އިންތިހާބުގެ ހާއްސަ ގާނޫނުގައި އޮތުމުން އިންތިހާބު ފަސްކުރެވެނީ އެވެ .\nމިހާރު ސިއްހީ ކުއްލި ނުރައްކަލުގެ ހާލަތު ހުރިގޮތުން އިންތިހާބު ބޭއްވެނީ އެޗްޕީއޭއިން ކަނޑައަޅާ ގައިޑްލައިނާ އެއްގޮތްވާ ގޮތުގެ މަތިންނެވެ.\nފުލުހުންލޯކަލް ކައުންސިލް އިންތިޚާބު


Mourinho Ah United Hamayakah Elhuveyne - Giggs - Vaguthu\nކޮވިޑް-19: އަތޮޅުތެރެ ނުރައްކަލުގައި! - 22 ގަޑިއިރު ކުރިން\nމޮރީނިއޯ އަށް ޔުނައިޓެޑް ހަމަޔަކަށް އެޅުވޭނެ - ގިގްސް\n2 އަހަރު ކުރިން ( އޮކްޓޯބަރ 14, 2018 )\nމެންޗެސްޓަރ ޔުނައިޓެޑަށް ދިމާވެފައިވާ މައްސަލަތައް ހަމަޔަކަށް އެ ކްލަބުގެ ކޯޗު ހޯޒޭ މޮރީނިއޯ އެޅުވޭނެ ކަމަށް ޔުނައިޓެޑް ކުރިން ކުޅުނު ރަޔަން ގިގްސް ބުނެފިއެވެ.\nމިދިޔަ ސީޒަން ޔުނައިޓެޑުން ހުސްއަތާ ނިންމާލިއިރު މި ސީޒަން ވެސް އެ ކްލަބުން ފެށީ ވަރަށް ދަށްކޮށެވެ. އެގޮތުން ލީގުގައި މިހާތަނަށް އަށް މެޗު ކުޅެ ނިމުނުއިރު ޔުނައިޓެޑް އޮތީ 13 ޕޮއިންޓާ އެކު ލީގުގެ އަށްވަނައިގައެވެ. މީގެއިތުރުން ޔުނައިޓެޑް ވަނީ އިނގިރޭސި ދެވަނަ ޑިވިޝަނުގައި ވާދަކުރަމުން އަންނަ ޑާބީ ކައުންޓީއާ ބައްދަލުކޮށް އިނގިރޭސި ލީގު ކަޕުން ވެސް ކަޓާފައެވެ.\nޔުނައިޓެޑުން މި ސީޒަނުގައި ނެރެމުންދާ ދަށް ނަތީޖާތަކުގެ ސަބަބުން އެ ކްލަބުގެ ކޯޗު މޮރީނިއޯ އަށް ޕްރެޝަރު ބޮޑުވެފައިވާއިރު ގިގްސް ބުނީ ޔުނައިޓެޑްގައި ހުރި މޮޅު ކޯޗެއް ކަމަށާއި އަދި އެ ކްލަބުގައި މޮޅެތި ކުޅުންތެރިން ވެސް ތިބި ކަމަށް ގަބޫލުކުރާ ކަމަށެވެ. ނަމަވެސް މިއީ ޔުނައިޓެޑަށް ވަރަށް ޗެލެންޖިން ވަގުތެއް ކަމަށް ގިގްސް ބުންޏެވެ.\n"ރަނގަޅު ކުރަންޖެހޭ ބައެއް ކަންކަން ޔުނައިޓެޑުގައި އެބަހުރި. އެކަންކަން މޮރީނިއޯ އަށް ހަމަޔަކަށް އެޅުވޭނެ. އޭނާ އަކީ މޮޅު ކޯޗެއް" ވޭލްސްގެ ކޯޗުކަމުގެ މަގާމުގައި މިވަގުތު ހުރި ގިގްސް ބުންޏެވެ.\nލީގުގައި އެންމެފަހުން ނިއުކާސަލް ޔުނައިޓެޑް އަތުން އުނދަގޫތަކަކަށްފަހު 2-3 އިން ޔުނައިޓެޑް މޮޅުވިއިރު، އެއީ ހަތަރު މެޗަށްފަހު ޔުނައިޓެޑަށް ހޯދުނު ފުރަތަމަ މޮޅުކަން ފާހަގަކޮށްލެވެއެވެ. ލީގުގައި ޔުނައިޓެޑް ދެން ބައްދަލުކުރާނީ ދެވަނައިގައި އޮތް ޗެލްސީއައެވެ.\nއަންނަ ސީޒަނުން ފެށިގެން ރޯމާގެ ކޯޗަކީ މޮރީނިއޯ\nޓޮޓެންހަމްގެ ކޯޗުކަމުން މޮރީނިއޯ ވަކިކޮށްފި\nޔުނައިޓެޑުން އަހަރެން ދޫކޮށްލީ މާ އަވަހަށް: މޮރީނިއޯ\nހައިތަމްގެ ކުރީގެ އަނބިމީހާގެ ދަރިއަކު ޝަޖާން ބަނޑުގައި ޖަހަން އުޅުނު!


Sifainnaa behey gothun dhogu vaahaka nudhahkan edhefi | Mihaaru\n10 ފެބުރުއަރީ 2018 - 19:41 24 comments\nއެމްއެންޑީއެފުން އެގޮތަށް އެދި ބަޔާން ނެރުނު އިރު ކުރީގެ ރައީސް މުހައްމަދު ނަޝީދު މިއަދު ވަނީ ރައީސް އަބްދުﷲ ޔާމީންގެ އަމުރަށް، ސިފައިންގެ އިންޓެލިޖެންސްގެ ވެރިޔާ، ބްރިގޭޑިއާ ޖެނެރަލް އަބްދުއްރަހީމްގެ ގެ ފާސްކޮށްފައިވާ ކަމަށް ވިދާޅުވެ ޓްވީޓެއް ކުރައްވާފަ އެވެ.\nއެއީ ތެދެއްކަން ނުވަތަ ދޮގެއް ކަމަކަށް ވެސް ފުލުހުންނާއި އެމްއެންޑީއެފުން އަދި ނުބުނެ އެވެ. އެކަމަކު އެމްއެންޑީއެފުން ބުނީ ބަޔާން ނެރުނީ ވަކި މީހެއްގެ ޓްވީޓަކަށް އަމާޒުކޮށްގެން ނޫން ކަމަށާއި ފަހަކަށް އައިސް ސިފައިންނާ ގުޅޭ ގޮތުން މިފަދަ ގިނަ ވާހަކަތަކެއް ސޯޝަލް މީޑިއާގައި ދައްކަމުން ދާތީ ކަމަށެވެ.\nސިފައިންގެ ބަޔާނުގައި ބުނީ އެއީ ދިވެހި އަސްކަރިއްޔާއަށް ރައްޔިތުންގެ ހިތުގައި އޮތް އިތުބާރާއި ސިފައިންގެ ސަފުތަކުގެ ބަދަހިކަން ގެއްލޭ ގޮތަށް، ވަކިވަކި ފަރުދުންނަށް ނިސްބަތްކޮށް ދައްކަމުންދާ ދޮގު ވާހަކަތަކެއް ކަމަށެވެ. އެހެންވެ، ރައްޔިތުންގެ ހިތުގައި ބިރުވެރިކަން އުފެދޭ ގޮތަށް، އަދި ސިފައިން ބައިބައިވާނެ ފަދަ ގޮތަކަށް ވާހަކަ ނުދެއްކުމަށް އެ ބަޔާނުގައި އެދިފައިވެ އެވެ.\nNasheed ge vaahakafulhu fuluhun dhogukoffi\n"ގައުމުގެ އަމާންކަމާއި ސުލްހަ ގާއިމު ކުރުމަށްޓަކައި ގައުމީ ދިފާއީ ބާރަށް ލާޒިމްކުރާ ގާނޫނީ ވާޖިބުތައް އަދާކުރުމުގައި، އަސްކަރިއްޔާގެ ލަޝްކަރު ބަދަހިކަން މަތީގައި އޮންނާނެ ކަމުގެ ޔަގީންކަން އަރުވަމެވެ،" ސިފައިންގެ ބަޔާނުގައިވެ އެވެ.\nފުލުހުން ވެސް ވަނީ އެފަދަ ބަޔާނެއް ނެރެފަ އެވެ. އެގޮތުން އިސްލާމިކް ސްޓޭޓް (އައިއެސް)ގެ ހަނގުރާމަތަކުގައި ބައިވެރިވުމަށް ފަހު އެނބުރި ރާއްޖެ އަންނަ ބައެއް ދިވެހިން، ފުލުހުންގެ ތެރޭގައި ވެސް އުޅޭ ކަމަށް ނަޝީދު ވިދާޅުވި ވާހަކަފުޅު މިއަދު ފުލުހުން ދޮގުކުރި އެވެ.\nފުލުހުންގެ ބަޔާނުގައި ބުނީ އެއީ ފުލުހުންގެ އަގުވައްޓާލުމަށާއި އެމަނިކުފާނުގެ އަމިއްލަ އެދުމެއް ހާސިލް ކުރެއްވުމަށް ދެއްކެވި ވާހަކަފުޅެއް ކަމަށެވެ. މި ފަދަ ވާހަކަތައް ދައްކާ މީހުންނާ މެދު ފިޔަވަޅު އަޅާނެ ކަމުގެ އިންޒާރު ވެސް ފުލުހުން ދިނެވެ.\nސުޕްރީމް ކޯޓުން މި މަހު 1 ގައި ނެރުނު އަމުރަށް ތަބާއަނުވެ، އެޓާނީ ޖެނެރަލް މުހައްމަދު އަނިލްގެ ލަފަޔަށް ފުލުހުންނާއި ސިފައިން ތަބާއަވުމުން، ސަލާމަތީ ހިދުމަތްތަކަށް އަމާޒުވާ ފާޑުކިއުންތައް ވަނީ ބޮޑުވެފަ އެވެ.\nއިތުރު ލިޔުންތައް ރައީސް މުހައްމަދު ނަޝީދު ފުލުހުން އެމްއެންޑީއެފް ސޯޝަލް މީޑިއާ އެމްޑީޕީ ދިވެހި ސިފައިން ކުއްލި ނުރައްކަލުގެ ހާލަތު


ސިއްރު 16 (ފަހުބައި) – Esfiya\nހިތާމަ އެހެނިހެން މަޖާ February 15, 2019\nސިއްރު 16 (ފަހުބައި)\n“އޭ ތިގޭގަ ވެއްޖެ އާލްގެ ލެޕް.. އެ ގެންދިޔަގޮތަށް ބާއްވާފަ އެއިރު އައީ.. ތިގެއަށ ްގޮއްސަ އެހެން ވީމަ ދެވޭނީ..” އާހިލް ވެސް ހަނދާން ބައްޔެވެ. އަހަރެމެން ގެއަށް އެއްޗެއް ގެންގޮއްސިއްޔާ ދުވަހަކުވެސް ދެވަނަ ފަހަރު އޭއްޗެއް ބަލައި އަލުން ބަލުން ގެއަށް ނުގޮހެއް ނުވާނެއެވެ. އެއްޗެއް ގެންގޮސްފިނަމަ އޭތި އަނބުރާ ގެންދަން ހަނދާން ނައްތާލާނެއެވެ. “ހިނގާ..” އަހަރެންވެސް އޭނާ ގޮވައިގެން ދާން އެއްބަސްވީމެވެ.\nގޭގެ ދޮރު އަހަރެން ހުޅުވާލީ ނިކަން މަޑޫމަޑުންނެވެ. އަހަރެމެން އެތެރެއަށް ވަތް އިރު ކުޑާ ބެލްކަނިގައި ކޮންމެވެސް މީހަކާއި ފޯނުން ވާހަކަ ދައްކަން ހުއްޓެވެ. އަހަރެންގެ ކުރިން ދިޔައީ އާހިލް ކަމުން އަހަރެން ދިޔައީ އޭނާގެ ފަަތުން މަޑޫމަޑުން ހިނގާލައިފައެވެ. އަހަރެންގެ ކޮޓަރި އިންނަނީ ގޭގެ ބެލްކަންޏާ އެންމެ ގާތުގައެވެ.\n“ދެން ކޮންމެވެސް ގޮތެއް ހަދާބަލަ.. ރުޅި އަރުވާނުލެވުނިއްޔާ ދެން ހަމަ އާޔާ އަށް ހެދިހެން ކޮއްޕާލެވިދާނެއްނޫންތަ.. މަ ސަލާމަތް ކޮށްދޭނަމޭ މިފަހަރުވެސް..” އަހަރެންގެ ދެފައި ހުރި ތަނަށް ގަނޑުވީ އިވުނު އަޑުތަކެއްގެ ސަބަބުންނެވެ. އަހަރެންގެ ކަންފަތަށް މި އިވެނީ ހަމަ ޙަޤީގަތް ބާވައެވެ؟ ނޫނީ މިއީ އަހަންނަށް ހީވާ ގޮތްބާވައެވެ؟\nނޫނެކެވެ. ކުޑާ އެހެންނެއް ނަހަދާނެއެވެ. ކުޑާ އެޔަސްވުރެ އަހަރެމެން ދެކެ ލޯބިވާނެއެވެ. އިތުރަށް ކެތް ނުވުމުން އައި ބާރުމިނުގައި އަހަރެން ކޮޓަރިއަށް ވަނީއެވެ. އާހިލްވެސް އައިސް އަހަރެން ފަހަތުން ވަނެވެ. އޭނާގެ މޫނުމަތިންވެސް ފެންނަނީ ހައިރާންކަމެވެ. އެހެން ނުވާންވީ ކީއްވެ ހެއްޔެވެ؟ އާހިލް އަށްވެސް ކުޑާގެ ހެޔޮކަން އިނގޭނެއެވެ. އަހަންނާއި މެދު ބަހައްޓާ ގާތްކަމާއި އަޅާލުން ފެންނާނެއެވެ. “ޔާން.. މިއީ ކޮން ކަމެއް؟ ކިކޭ ޔާންގެ ކުޑާ އެކިޔަނީ؟” އަހަންނާއި އާހިލް ކުރި ސުވާލު އެއީ ޚުދު އަހަންނަށްވެސް ޖަވާބު ލިބެން ނެތް އެއްޗެއް ފަދައެވެ. އޭނާއަށް އަހަރެން ދޭނީ ކޮން ޖަވާބެއް ހެއްޔެވެ؟ އަހަރެން އަތުގަ އެޔަށް ދޭނެ އިތުރު އެއްވެސް ޖަވާބެއް ނެތެވެ.\n“ސަސްޕެކްޓްސް ލިސްޓަށް އަނެއްކާ ޔާންގެ ކުޑާވެސް އިތުރު ކުރަން ވީތަ؟” އަހަރެން އެނދުގައި އިށީން ގޮތަށް ޚިޔާލަކަށް ގެއްލިފައި އިންދާ އަނެއްކާވެސް އާހިލް ސުވާލުކޮށްލިއެވެ. “ކީކޭ ބުނާނީވެސް ތިކަމަށް.. އަދިވެސް އިތުރަށް ޒަޔާން ގާތުން އެއްޗެއް އިނގޭތޯ ބަލަން ވީ.. އިރާދަކުރެއްވިއްޔާ އަހަރެމެންނަށް އަދި މިކަމުގެ ޙަޤީގަތް އިނގޭނެ އެއްދުވަހަކުން.. އަހަރެންގެ ހިތެއް ނުބުނޭ ކުޑާ ހަމަ އެކަހަލަ ކަމެއް ކޮށްފާނެޔެކޭ..” އަހަރެން އާހިލް ގާތު ބުނީމެވެ. އަހަރެންގެ ހިތުގައި މިހާރު އުފެދިފައިވާ ޢަޒުމަކީ އެހާ ފަސޭހައިން ބަލިކަށި ކޮށްލެވޭނެ އެއްޗެއް ނުނެވެ. އިރާދަކުރެއްވިއްޔާ ކުރިއަށް އޮތްތާ ވަރަށް އަވަހަށް އަހަރެމެން މި ސިއްރު ހޯދާނަމެވެ.\nއާ ދުވަހަކަށް އިރު އެރީ މުޅި ދުނިޔޭގެ އެކި ހިސާބުތަކުގައި އުޅޭ އެކި މީހުންގެ ދިރިއުޅުންތައް ބަދަލު ކުރަމުންނެވެ. އެއްބައެއްގެ ހިތަށް އުފާވެރިކަން ލިބެމުން ދިޔަ އިރު އަނެއްބަޔަކަށް ދިޔައީ ހިތާމައާއި ވޭން ތަޙައްމަލު ކުރަން ޖެހެމުންނެވެ. އާދައިގެ މަތިން އަހަންނާއި އާހިލްވެސް މަޑު ހިނގުމެއްގައި ދިޔައީ ސްކޫލަށް ދާށެވެ. މިއަދު އަހަރެމެން ދެމީހުންގެ ހިތުގައި ވަރުގަދަ ޢަޒުމެއް އެބަ ވެއެވެ. އިރާދަކުރެއްވިއްޔާ މިއަދު ހުރިހާ ޙަޤީގަތެއް ހޯދޭތޯ އަހަރެމެން ދެމީހުންނަށް ކުރެވުނުހާ މަސައްކަތެއް ކުރާނަމެވެ. ހުރިހާވެސް ދުޢާއަކީ އަހަރެމެންގެ މި މަސައްކަތުގައި ﷲ ބަރަކާތްލެއްވުމެވެ.\nކްލާހުގައި ދަބަސްތައް ބެހެއްޓުމަށްފަހު އަހަންނާއި އާހިލް ކުލާހުން ނިކުތީ ހޯލަށް ދާށެވެ. މިއަދަކީ އެސެމްބްލީ އޮންނަ ދުވަސް ކަމަށް ވާތީ ދާން ޖެހެނީ ހޯލަށެވެ. ހޯލަށް ވަންނަން އިން މައިދޮރުން އެތެރެއަށް އަޅާލި ފުރަތަމަ ފިޔަވަޅާއިއެކު ކޮންމެވެސް މީހެއްގެ ގައިގައި އަހަރެން ލައިގަތެވެ. ބާރު ފިޔަވަޅުތަކެއްގައި އެމީހަކު ކުރިއަށް އެ އައީ ޖެހޭ މީހަކުވެސް ވެއްޓޭނެހާ ބާރަށެވެ. އަހަރެންގެ ނަސީބު ރަނގަޅުކަމުން މިއަދު މި ސަލާމަތް ވީތާއެވެ. ނުރުހުންވެފައި އަހަރެން އިސްއުފުލާ އެމީހަކާއި ދިމާލަށް ބަލައިލީމެވެ.\nޒަޔާން؟ އެހެން މީހުން ހޯލަށް ޖަމާވަމުން ދިޔައިރު ޒަޔާން ހޯލުން ނިކުންނަނީ ކީއްކުރަން ހެއްޔެވެ؟ އަހަރެން އޭނާއަށް ދެބުމަ މަގުލަސް ޖަހައިގެން ހުރެ ބަލައިލި ނަމަވެސް އޭނާ އަހަންނާއި ދިމާލަށް ބަލައިލީ އެއްމިޔަކަނުން ހީލައިގެން ހުރެއެވެ. އައި ރުޅިން އޭނާގެ މޫނުމަތީގައި ޖަހައިފާނަމޭވެސް ހިތަށް އެރިއެވެ. ދެދަތްޕިލަ ފިއްތާ ބާރުކޮށްލަމުން އަހަރެންގެ ރުޅި އަމިއްލަ ބާރުގެ ދަށަށް ގެނައީމެވެ. މިވަގުތު ތަޅާފޮޅުމެއް ހިންގައިފިނަމަ ސްކޫލުން އަހަރެން ސަސްޕެންޑްވެސް ކޮށްފާނެވެ. އޭނާ ދައްކާހާ ފަރިއެއް ބަލަން ނުހުރެ އަހަރެން އާހިލްއާއިއެކު ގޮނޑިބަރިއާއި ދިމާއަށް ގޮސް ކުރީބަރިން ގޮނޑިއެއްގައި އިށީނީމެވެ.\nމުޅި ތަން ގުގުމާލައިފައިވަނީ ކުދިންގެ ފިޔަވަޅުތަކުގެ އަޑާއި ކުދިން ވާހަކަ ދައްކާ އަޑުންނެވެ. ދެމީހަކު ގާތުގަ ހުރެގެން ދައްކާ ވާހަކައެއްވެސް ރަނގަޅަށް ވިއްޔާ އަޑުއިވޭނީ ހަޅޭތްލަވާހާ ބާރަށް ދައްކައިގެންކަން ގައިމެވެ. އަހަންނާއި ޖެހިގެން އިން ގޮނޑީގައި އާހިލް އިށީނދެގެން އިން އިރު ކުރީބަރީގެ ހުރިހާ ގޮނޑިއެއް ހުރީ ފުރިފައެވެ. އަހަރެމެންގެ ފަހަތުގައި ހުރި ގޮނޑިތަށްވެސް ދިޔައީ ވަގުތު ހިނގަމުން ދިޔަ ވަރަކަށް ފުރެމުންނެވެ. “އަޔާން..” އަހަންނަށް ސިހުން ގެނުވީ އާހިލް އަހަރެންގެ ކޮނޑުގައި ކޮށްޓާލުމަށްފަހު ގޮވާލުމުންނެވެ.\nއަހަރެން އޭނާއަށް ބަލާލަމުން ބުމަ އަރުވާލީ ކީކޭހޭ އަހާ ފަދައަކުންނެވެ. “އެއްކަލަ ޒަޔާން.. އޭނާ ބޭރަށް ދިޔަ ތަން މަ ދުށިން.. އެޔޮށް އައީނު އަނެއްކާ.. މީނާ ކީއްތަ މިކުރަނީ ދެ ދަޅަޔަށް ހޯލުން ނިކުމެ ނިކުމެފަ ވަދެ ވަދެފަ.. މަށަކަށް ހިއެއް ނުވޭ ހެޔޮ ކަމެއް ކޮށްފާނެހެނެއް..” އާހިލް ދެބުމަ ގާތްކޮށްގެން އިނދެ ބުނެލި ގޮތުން އަހަންނަށް މަޖާވެގެން ހެވުނެވެ. ނަމަވެސް އޭނާ އެބުނީވެސް މުޅިއަކުން ދޮގެއް ނޫންވިއްޔާއެވެ. އެހެން ނޫނަސް އަހަރެމެން މި ދައްކަނީ ޒަޔާންގެ ވާހަކައެވެ. މުހައްމަދު ޒަޔާން ފާއިޒް ގެ ވާހަކައެވެ. އެއީ އެއްވެސް ތަނެއްގެ އެއްވެސް ގަވާއިދަކަށް ހުރުމަތްތެރިކޮށް ހިތާ މީހެއް ނޫނެވެ. މުޅި ކްލާހުގެ ހުރިހާ ކުދިން ތިބެން ޖެހޭނީ އޭނާގެ އަތްދަށުގައެވެ. އޭނާ އެ އުޅޭގޮތް ފެނި އަހަރެން ގާތަށް އަންނަނީ ހިންޏެވެ. ކިތަންމެ ފޮނިވެފައި މިއަދު އުޅުނަސް ފަހުން ވާނެ ގޮތެއް ވަކި އޭނާއަކަށްވެސް ނޭނގޭނެއެވެ.\nގިނަ ފަހަރަށް ތިމާގެ ގަޓު ހުރިކަން ދައްކަން އުޅުމުގެ ތެރޭގައި މައްސަލަ ނިމޭނީ ތިމާގެ ހުރި ފިނޑިކަން ހާމަވެގެންނެވެ. އަހަރެންވެސް ހިތަށް އަރުވާ އެއްޗެހި ދޯއެވެ. “އޭތް.. ކޮންކަމަކާ މޮޔައެއްހެން އެކަނި އިނދެގެން ތި ހެނީ؟ އެހެން ނޫނަސް އަހަރެން ދެއްކީ މަޖާ ވާހަކައެއްވެސް ނޫނެއްނު..” އާހިލް ވާނުވާގައި އިނދެގެން އަހަރެން ގާތު އެހިއެވެ. “އެއީ..” އަހަރެން ވާހަކަ ދައްކަން ހަމަ ފެށިތަނާހެން ޤުރުއާންގެ ބަރަކާތުން އެސެމްބްލީ ފެށިއްޖެއެވެ. އެހެން ކަމުން އަހަރެމެންގެ ވާހަކަވެސް ޖެހުނީ މެދުކަނޑާލާށެވެ. އާހިލް ގާތު ފަހުން ބުނާނެ ކަމަށް ބުނެ އަހަރެންވެސް އެސެމްބްލީއަށް ސަމާލުކަން ދިނީމެވެ.\n“އެއިރު ވީގޮތަކީ އާހިލް އެވާހަކަ ދެއްކީމަ ޒަޔާން މަތިން ހަނދާންވީ.. ކުޑައިރު ބައެއްފަހަރަށް ކަންކަމާ ވަރަށް ފަސޭހައިން ފިނޑިވާނެ.. އެކަމަކުވެސް ވަރަށް ބޮޑު މީހަކަށް ވެލައިގެން އުޅޭނީ.. މިހާރުވެސް އެއުޅެނީނު މުޅި ކްލާސް އޭނާގެ މުށުތެރެއަށް ލައިގެން.. އަޅާނުލާ..” އެސެމްބްލީ ނިމުމުން ހުރިހާކުދިންނާއި އެކީ އަހަރެމެން ދެމީހުންވެސް ހޯލުން ނިކުތީމެވެ. އަހަރެން އާހިލް ގާތު ކުރިން ބުނަން އުޅުން ވާހަކަ ދައްކަމުން ކްލާހާއި ދިމާއަށް ހިނގަމުން ދިޔައީމެވެ. ނަމަވެސް ހަމަ އެވަގުތު އަހަރެންގެ ފިޔަވަޅުތަށް ހުއްޓުނީ އަހަރެންގެ ކޮނޑުގައި މީހަކު އަތް ބާއްވާލުމުންނެވެ.\nއެއީ ކާކުބާވައެވެ؟ އަހަރެން ފަހަތަށް އެނބުރިލީ ވާނުވާ ނޭނގޭ ޙާލުއެވެ. “ބްރޯ..” ހުއް! މިހުންނެވީ އަހަރެމެންގެ ކްލާހުގެ ބޮޑު ވަޒީރު އަލްފާޟިލް މުޙައްމަދު ޒަޔާން ފަޔާޒްއެއް ނޫންހެއްޔެވެ. އަހަރެން ކަރުކެހިލުމަށްފަހު ހިނިތުންވެލީމެވެ. “ކީކޭ؟” އަހަރެން ނޫންކަމަށް ހެދެމުން ސުވާލުކޮށްލީމެވެ. އާހިލްވެސް އޭނާގެ ފަޓުލޫނުގެ ދެޖީބަށް އަތް ޖަހާލައިގެން ވާގޮތެއް ބަލަން ގާތުގައި ހުއްޓެވެ. “އަހަރެމެން ދެމީހުންނަކީ ކުޑައިރުއްސުރެވެސް އެކި ކަންކަމުގައި ވާދަވެރިން.. މިއަދާއި ހަމައަށްވެސް އެކަން އޮތީ ހަމަ އެހެން.. ދެން މި ތަޅާފޮޅުން ނިންމާލާ އެއްގަލަކަށް އަރަމާ.. އަބަދު އެކަކު އަނެކަކާއި މިހެން ޖެއްސުންކޮށް ރުޅި މޫނު ހަދައިގެން ތިބުން އެހާ ބުއްދިވެރިއެއް ނޫން ކަންނޭނގެ..” ވާހް! ހީވަނީ ފިލްމެއްގައި އުޅޭ ވިލެއިން އެއް ފިލްމް ނިމެން ގާތްވުމުން ހެޔޮ ވިސްނި މައާފަށް އެދޭހެންނެވެ. މީނާއަށް މިހާމޮޅަށް އެކްޓް ކުރަން އެނގޭކަމެއް އަހަންނަކަށް ކުރިއަކުން ނޭނގެއެވެ. ކިތަންމެ ހެޔޮ އެދޭހެން ހީވި ނަމަވެސް މިއީ ޒަޔާން އަހަރެމެންނަށް ދައްކާ ދަޅައެއްހެން އަހަންނަށް ހާދަ ހީވެއެވެ.\nވާނީވެސް އެހެން ނޫންހެއްޔެވެ؟ އަހަންނަށް ޖެއްސުން ކުރީ އިއްޔެއެވެ. ކުއްލިއަކަށް މިހާ ބޮޑު ބަދަލެއް އޭނާއަށް ހަމަ އައިސްދާނެހެއްޔެވެ؟ މައްސަލައެއް ނެތެވެ. ހެޔޮ ވިސްނިދާނެއެވެ. އެކަމަކުވެސް އެއް ދުވަސްތެރޭ ހެޔޮ ވިސްނި ވަގުތުން މައާފަށް އެދެން އައިސްދާނެހެން ހާދަ ހީނުވެއެވެ. މީގެ ހިނދުކޮޅެއް ކުރިންވެސް އޭނާ އަހަންނަށް ބަލައިލީ މަލާމަތް ކުރާ ފަދައިންނެވެ. ދެން މިއީ އޭނާ އެ ކުޅޭ ފިލްމްގެ ކޮން ސީންއެއް ބާވައެވެ؟ “އައުޗް..” އަހަރެން ސިހިގެން ދިޔައީ ގާތުގައިހުރި އާހިލްގެ އަޑަށެވެ. ބަލައިލި އިރު އޭނާ ހުރީ ކަނާއަތުގައި މަޑުމަޑުން ފިރުމާލަ ފިރުމާލައެވެ. އަހަރެން ކިހިނެތް ވީތޯ އޭނާ ގާތު ސުވާލުކޮށްލީމެވެ.\n“އަހަރެން ހީކުރީ މިއީ ހުވަފެނެއްކަމަށް.. ނޭނގޭނެއްނު.. ޒަޔާން އެހާ އަވަހަށް ބަލި ޤަބޫލު ކޮށްފާނެޔޭ ހަމަ އަހަރެންގެ ހިތަށް ނޭރީ.. އެހެންވެގެން އަތުގަ ވިކާލީ މީ ހަގީގަތެއްތޯ ބަލައިލަން..” އާހިލްވެސް ދައްކާ ވާހަކަ ދޯއެވެ. އަހަރެން ގާތަށް ހިނި އައި ވަރުން ހިނިގަނޑު މަތަކޮށްލެވުނީ ކިރިޔާއެވެ. އަހަރެން ޒަޔާންއަށް ބަލައިލުމަށްފަހު ހިނިތުންވެލީމެވެ. އަދި ސަލާމަށް އަތް ދިއްކޮށްލީމެވެ. މައްސަލައެއް ނެތެވެ. މިއީ އޭނާ އަހަންނަށް ދޭ ގެއްލުމެއް ކަމުގައިވަނީނަމަ މިފަހަރު މިކަމުގެ އެންމެ އަޑިއަށް ފީނައިގެން ނަމަވެސް ޒަޔާންގެ ޙަޤީޤީ ސޫރަ އެންމެންގެ ކުރިމައްޗަށް ގެންނާނަމެވެ. އެހެން ނޫނީ މިއީ ހަމަ ޙަޤީގަތުގައިވެސް އޭނާ އަހަންނާއި އެކުވެރި ވާން ބޭނުންވެގެން އެކުވެރި ވަނީނަމަ އަހަރެން ހިތުން ރުހުމުން މި އެކުވެރިކަން ޤަބޫލު ކުރާނަމެވެ. މިވީގޮތުން ދެން ޖެހޭނީ ވާ ގޮތެއް ބަލަން ތާއެވެ.\nދުވަސްތައް ފާއިތުވަމުން ދިޔައެވެ. ޒަޔާންގެ ކިބަޔަކުން އަހަރެން ހީކުރި ކަހަލަ އެއްވެސް ނޭދެވޭ ސިފައެއް ނުފެނެއެވެ. އެހެން ކަމުން އަހަންނަށް ޤަބޫލުކުރެވެމުން ދިޔައީ އޭނާ ހަމަ ޙަޤީގަތުގައިވެސް ރަނގަޅުވީ ކަމަށެވެ. އެއްވެސް މީހަކާއި މެދު ގޯސްކޮށް ވިސްނާކަށް އަހަންނެއް ބޭނުމެއް ނޫނެވެ. އެހެން ކަމުން ތެދު ހިތަކާއިއެކީ އަހަރެން ޒަޔާން ބަލައިގަތީމެވެ.\nއެއްދުވަހެއްގެ ހަވީރެވެ. އަހަންނާއި އާހިލްގެ އިތުރުން ޒަޔާންވެސް އަހަރެމެން ގޭގައި ގްރޫޕް ސްޓަޑީސް ހަދަން އައިސް އުޅުނެވެ. އިމްތިޙާންތަށް ގާތްވަމުން ދާތީ އަހަރެމެންވެސް އެ އިމްތިހާނުތަކަށް އެންމެ ފުރިހަމައަށް ތައްޔާރުވެވޭތޯ ބެލީމެވެ. “އެބަ އަންނަން އިނގޭ ތިން މީހުންނަށް ކޮފީއެއް ހިފައިގެން.. ބްރޭކެއް ނަގަންވީއެއްނު ދެން.. މިހާރު ހުއްޓާނުލައި ވާވަރަށް ދަސްކުރެވިއްޖޭ.. ސިކުނޑިއަށް ރެސްޓްވެސް ދޭން ވާނެ..” އަހަރެން ގޮނޑިން ތެދުވެލައިފައި މޯޅިއަކަށް ދެމިލަމުން އެ ދެމީހުން ގާތު ބުނެލީމެވެ. ދެމީހުންވެސް ހިނިގަނޑެއް ޖަހާލައިފައި އެއްބަސް ވުމުން އަހަރެން ކޮޓަރިން ނިކުތީ އަމިއްލައަށް ކޮފީއެއް ތައްޔާރުކޮށްލުމަށެވެ.\nއެވަގުތު ބަދިގޭގައި މަންމަ އުލެމުން ދިޔައެވެ. އަހަންނަށް ހުރި ފިޔަވަޅުމަތީ މަޑުކޮށްލެވުނީ އެހެންވެގެންނެވެ. ބައްޕަގެ ވިހަގަދަ ބަސްތަށް އައިސް އަނެއްކާވެސް އަހަރެންގެ ސިކުނޑީގައި ކޮއްޓަމުން ދިޔައެވެ. ހިތަށް ކުރި އަސަރެއްގެ ބޮޑުކަމުން ހިން ދިރުވާލެވުނެވެ. މަންމައަށް އަހަރެން ފެނުނު ވަގުތު ހިތި ހިނިތުންވުމެއް ރައްދުކޮށްލިއެވެ. ނަމަވެސް ވާހަކައެއް ނުދައްކައެވެ. ބަލައިލިޔަސް މަންމަ އަހަންނާއި ވާހަކަ ދައްކަން ބޭނުންވެފައި ހުރި މިންވަރު ކޮންމެ މީހަކަށްވެސް އިނގޭނެއެވެ. މަންމަ އަހަންނާއި ވާހަކަ ދެއްކިކަން އިނގިއްޖެއްޔާ ބައްޕަ ރުޅި އަންނާނެ ވަރު އެނގި އަހަރެން އިސްދަށަށް ޖަހާލީމެވެ. އެއިރުން މަންމައަށް އަހަރެންނާއި ވާހަކަ ނުދައްކަން މަޖުބޫރުވާނެ ނޫންހެއްޔެވެ.\nހިތަށް ތަދުވެއެވެ. ކިތަންމެހާވެސް ތަދުވެއެވެ. ނަމަވެސް ކުރާނީ ކީއްހެއްޔެވެ؟ މި އާއިލާގައި މިހާރު އަހަންނާއި މެދު އަޅާލާ ހަމައެކަނި މީހަކީ އަހަރެންގެ ލޯބިވާ މަންމައެވެ. އެ މަންމަގެ ލޯތްބަށްވެސް އަހަރެން މިއަދު މިޖެހެނީ ފަސްދޭށެވެ. އެ މަންމައަށްވެސް އެ ޖެހެނީ ހުރި ހަމައެކަނި ދަރިފުޅާއި ފުރަގަސްދޭށެވެ. ނަމަވެސް މައްސަލައެއް ނެތެވެ. އަދި އަހަރެންގެ ބައްޕައަށް އަހަރެންގެ ކުށެއް ނެތްކަން ﷲގެ އިރާދަފުޅުން ސާބިތުކޮށްދޭނަމެވެ. އާޔާގެ މަރުގެ ފަހަތުގައި ވީ ސަބަބުވެސް ހާމަކޮށްދޭނަމެވެ. މިއީ އަހަރެންގެ އަމިއްލަ ނަފްސަށްވެސް ވާ ވައުދެކެވެ.\nއިސް އުފުލާލަމުން އަހަރެން ބަދިގެތެރެއަށް ވަދެގެން ދިޔައީމެވެ. މަންމަވެސް އެއިރު ގޮސް ކޮޓަރިއަށް ވަންނަނީއެވެ. ތިން ޖޯޑު ނެގުމަށްފަހު ކޮފީގިރަން ތައްޔާރުކޮށްލީމެވެ. ފެން ހޫނުވަންދެން އަހަރެން މަޑުކޮށްލައިގެން ހުރީ އިންތިޒާރުގެ ވަގުތުތައް ގުނާށެވެ. ތިން ކޮފީތަށި ތައްޔާރުކޮށް ނިމުމުން ދެޖޯޑު އަތަށް ހެޔޮވަރުކޮށްލަމުން އެނބުރިލީމެވެ. މީއްޗިހި ކޮޓަރީގައި ބަހައްޓާފައި އައިސް ތިންވަނަ ޖޯޑު ގެންދާނީއެވެ.\nއަހަރެން ބަދިގެއިން ނިކުތްތަނުން އެރުނީ ޒަޔާންގެ ކުރިމައްޗަށެވެ. “އަނހަ.. ކިހިނެއްވީ ތި އައީ؟ އަހަރެން އަދި މީއްޗިހި ހިފައިގެން އަވަސް އަވަހަށް މިދަނީ.. ދެން އައީމަ ޖެހޭނީ މަސައްކަތެއްވެސް ކޮށްދީފަ ދާން.. އާދޭ އަނެއް ކޮފީ މަގް ހިފައިގެން..” އަހަރެން ލާނެތް ރާނަގަކަށް ބުނެލީމެވެ. ނަމަވެސް އަހަރެން ހައިރާންވީ ޒަޔާން ހުރިގޮތުންނެވެ. އަހަންނާއި ދިމާލަށް ފާޑަކަށް ބަލަހައްޓައިގެން ހުރި އިރު ހިރުވާތާ ކަހާވެސް ނުލިއެވެ. ޔަގީނެވެ. މިވާނީ އޭނާގެ ކޮންމެވެސް ސަމާސާއަކަށެވެ. އޭނާ އެއީ އެކްޓް ކުރަން އެހާ މޮޅު މީހެއް ނޫންހެއްޔެވެ؟\nއަހަރެން މަޖާވެގެން ވަރުގަދަ ހިނިގަނޑެއް ޖަހާލީމެވެ. “މަޑުކޮށްލާ.. މަ މީއްޗިހި ކޮޓަރީގަ ބަހައްޓާފަ ފިލްމް ޕްރޮޑިއުސަރ އަކަށް ނޫނީ ޑައިރެކްޓަރ އަކަށް ގުޅާލާނަން.. ބުނާނަން އެބަހުއްޓޭ ވަރަށް މޮޅު ކުއްޖެއް މިގޭގަ.. އޭނާ ވަރަށް ފިލްމު ކުޅެންވެސް ބޭނުންވެޔޭ.. ދެން އާދެބަލަ ދޯ އޭތި ހިފައިގެން.. ހޫނޭ މީއްޗިހި..” އަހަރެން ހެމުން ހެމުން އެހެން ބުނެފައި ކުރިޔަށް ހިނގައިގަތީމެވެ. ނަމަވެސް ހުއްޓިލީ ޒަޔާންގެ އަޑަށެވެ.\n“އަހަންނާއި ހަވާލު ކުރި މަސައްކަތް އަހަރެން ކުރަމުންނޭ މިދަނީ.. އަޔާންއަކަށް ކުޑަކޮށްވެސް ޝައްކެތް ނުވިއެއްނު.. ވިސްނުމުގެ ބޭނުން ތިހާ ކުޑަކޮށް ހިފާމީހުންނަކަށް ނޭނގޭނޭ ތިމާ ކުރިމަތީ މީހަކު ހުރެ ތިމާގެ ލޮލުގައި ކަނުބަނަސް..” ޒަޔާން އެހުރިގޮތަށް ހުރެ ބުނެލިއެވެ. އަހަރެން އިތުރަށް ހައިރާންވުން ނޫން ކަމެއް ނުވިއެވެ. މިހާރު އެ ދައްކަނީ ކޮން ވާހަކައެއް ބާވައެވެ. އަހަރެންގެ ވިސްނުން ބޭނުން ނުކޮށް ގައިމު ޓެސްޓަށް ދަސް ކުރެވޭ ހެއްޔެވެ؟\n“ނޭނގުނު ދޯ.. އެހެންނޭ މި ކިޔަނީ.. އަޔާންގެ ސިކުނޑި އިނީ ރިއްޗަކަށް ބައިންދާފައެއްނު.. އޭގެ ބޭނުމެއް ނުއެއް ކުރަމެއްނު.. އެހެންވީމަ ދުނިޔޭގައި ވާ އެއްކަމެއްވެސް ނޭނގެނީ.. އަޔާން އަހަންނާއި ހަވާލު ކުރި މަސައްކަތުގެ ކުރިން އަހަރެން އަދި ނިންމަންޖެހޭ އެއް މަސައްކަތް އެބައޮތޭ.. އެކަންތަށް ކޮން ނިންމާފަ ވަގުތު އޮތިއްޔާ އެ ކޮފީ މަގް ތި ރޫމްއަށް ގެންގޮސްދޭނަން.. އޯކޭ އެއްނު..” ޒަޔާންގެ މޫނަށް އަހަރެން ބަލަހައްޓައިގެން ހުރި ނަމަވެސް އެއްގޮތަކަށްވެސް އޭނާ އެ ދައްކާ ވާހަކައެއް އަހަރެންގެ ސިކުނޑިއަކަށް ނުވަދެއެވެ. މިއަދު އޭނާ އަށް އައިސްގެން މި އުޅެނީ އަނެއްކާ ކޮން ބަދަލެއް ބާވައެވެ.\n“އިހަށް މީއްޗިހި މިތާ ބަހައްޓާލަމާ ދޯ..” އަހަރެން އެހުރިގޮތަށް ހުއްޓާ ޒަޔާން އަހަރެންގެ އަތުގައި ހުރި ދެ ޖޯޑު ގާތުގައި ހުރި ކާމޭޒު މަތީގައި ބަހައްޓާލިއެވެ. އެޔަށްފަހު އަހަރެންގެ މޫނަށް ބަލާލަމުން އެއް މިޔަކަނުން ހީލިއެވެ. ޒަޔާންގެ ސިކުނޑީގައި ހިނގަމުން އެ ދަނީ ކޮން ކަންތައްތަކެއް ހެއްޔެވެ؟ ކޮންމެ ގޮތެއް ވިޔަސް ކަންތައްތައް މިދަނީ ރަނގަޅަކަށޭ އަހަރެންގެ ހިތެއް ނުބުނެއެވެ. ހިން ދިރުވާލެވުނީވެސް ބޭއިޚްތިޔާރުގައެވެ.\nޒަޔާން އަހަންނާއި ދިމާލަށް ކުރިޔަށް ފިޔަވަޅެއް އަޅާލިއެވެ. އެޔަށްފަހު ގޮށްމުއްކަވާފައި ބާރުބާރަށް އަހަރެންގެ ކޯތާފަތްމަތީގައި ޖެހިއެވެ. އޭނާގެ އަތް ޖެހުނީ ތުންފަތާއިވެސް ފުދޭވަރަކަށް ކައިރީގައި ކަމުން އަނގަ ގައިރިން ތަންކޮޅެއް ފަޅައިގެންވެސް ގޮއްސިއެވެ. އަހަރެން ކުޑަކޮށް ގުދުވެވުނު އިރު ނުވެއްޓުނީ ހަށިގަނޑު ބެލެންސް ކޮށްލެވުމުނެވެ. ޤަބޫލު ކުރަން ދަތިވެފައިހުރެ އަހަރެން ޒަޔާންއަށް ބަލައިލީމެވެ. “މޮޔަ ކުއްޖާ.. ކަލެއަށް ހީވޭތަ އަހަރެން ކަލޭގެ ހެޔޮ އެދޭ ރައްޓިއްސަކަށް ވެދާނެޔޭ؟ މި ހުރިހާ ކަމެއްވެސް މިއީ އަހަރެމެންގެ ޕްލޭންގެ ބައެއް.. މަހަކަށްވުރެ ގިނަ ދުވަހު އެގޮތަށް ކެތްކޮށްފިން.. އެކަމަކު ދެނެއް ނޫން.. ކަލެއާއި އެކީ މާ ރަނގަޅު މީހަކަށް ވެގެން މަ އުޅޭއިރުވެސް ކެތް ކުރެވެނީ ކިހާ ވަރަކަށް ކަން އިނގޭތަ؟ މޭމް ބުނާތީވެ އަހަރެން ކެތްތެރިވީ.. އެކަމް މިހާރު އަހަރެން ކެތްތެރިކަމާއިއެކު އިންތިޒާރު ކުރި ދުވަސް މިހުރީ އައިސް.. ދެން އެންމެ ވަގުތުކޮޅެއްވެސް ބޭކާރުކޮށެއް ނުލާނަން..” ޒަޔާން އަހަރެންގެ ގަމީހުގެ ގިރުވާނުގައި ހިފައިގެން ހުރެ ވާހަކަ ދައްކަމުން ދިޔައެވެ.\nއެއިރުވެސް އަހަރެން ބުނީމެއް ނޫންހެއްޔެވެ؟ ހުސް އަހަރެންގެ މޮޔަކަމުން ވާހާ ކަންތަކެވެ. އެދުވަހު އަހަރެން ޒަޔާންއަށް އިތުބާރު ނުކުރެވުނު ނަމައެވެ. އޭނާއަކީ ކިހާ ވަރެއްގެ ކާކުކަން ހަނދާން ނައްތާ ނުލެވުނު ނަމައެވެ. އޭނާ އަހަންނަށް ކުރި ޖެއްސުން ހަނދާނުގައި ބެހެއްޓުން ނަމައެވެ. ނަމަވެސް އެ ހުރިހާކަމަކަށްވުރެ ބޮޑަށް އަހަރެން އިސްކުރީ އޭނާ އަހަރެން ގާތު އެދުނު މަޢާފެވެ. ހެޔޮ ހިތުން އަހަރެން އޭނާއަށް މަޤާފް ކުރީމެވެ. ނަމަވެސް އޭގެ ބަދަލު ދޭން އޭނާއަށް އެނގުނީ މިހެން ހެއްޔެވެ؟ ނަމަވެސް ނަމަނަމައިގެ ކެކޭނެ ރިހައެއް ދެން ނޯންނާނެއެވެ.\nއޭނާ އަހަންނަށް މިހާ އަނިޔާ ކުރަން ބޭނުން ވަންޏާ ކުރިންވެސް ބުނެލި ނަމައެއް ނޫންހެއްޔެވެ؟ ކޮންމެހެން މާ ގާތް އެކުވެރިޔަކަށް ވެގެން ބޮޑު ޑްރާމާގަނޑެއް ކުޅޭކަށް ނުޖެހޭ ނޫންހެއްޔެވެ؟ “ކަލޭގެ ނިމުންވެސް އޮތީ އަހަރެންގެ މި ދެއަތުގަ.. އަހަރެންގެ ބާރު ކަލޭ ހަނދާން ނެތުނީދޯ؟ ފުއްޓަތްކެއް ޖަހާލިޔަސް އަހަންނަށް ކުރެވޭނެ އެތަށް ކަމެއް ހުންނާނެ.. ކަލޭވެސް ނިމިގެން ދާނީ ހަމަ އަހަރެންގެ އަތުން.. އަދި ހަމަ ކަލޭގެ ކޮއްކޮވެސް ނިމިދިޔަ ގޮތަށް.. އަޑު އިވިއްޖެ؟” ޒަޔާން ދަތްކުނޑި ވިކާލައިފައި ބުނެލިއެވެ.\nވެއިޓް! އަހަރެންގެ ކޮއްކޮގެ ޤާތިލަކީ ޒަޔާން ހެއްޔެވެ؟ އާޔާ ސިޑިން ވައްޓާލާ މަރުގެ ތުންފަތްމައްޗަށް ވައްޓާލީ މި ޒަޔާން ހެއްޔެވެ؟ އެހެން ވެއްޖެނަމަ އޭނާއާއި ކުރިމަތިލާން ހޭވައްލާ ތައްޔާރެވެ. އަހަރެންނަށް ކޮންމެ ގޮތެއް ހެދިޔަސް އަހަރެންގެ ކޮއްކޮގެ ދިފާއުގައި އަހަރެން ނިކުންނާނަމެވެ. ޒަޔާންގެ އެ މަކަރުވެރި ރޭވުން ކާމިޔާބުވިޔަކަ ނުދޭނަމެވެ. ﷲގެ އިރާދަފުޅުން މިއަދު ޒަޔާން ކުރި ކުށް އަހަރެންގެ މުޅި އާއިލާއަށް އަންގާނަމެވެ. އަހަރެންގެ ކޮއްކޮއަށް އެހެން ހެދުން އެއީ ޒަޔާންއަށް ހެދުނު ވަރަށް ބޮޑު ގޯހެކެވެ. އެހެން އިންސާނަކަށް އެވަރުގެ އަނިޔާއެއް ދިން އިރު އެ ހިތުގައި އިންސާނިއްޔަތު ކަމުގެ ކަންފުޅެއްވެސް ނެތީބާވައެވެ؟\n“އާޔާ ސިޑިން ވައްޓާލީ ޒަޔާންތަ؟” އަހަރެންވެސް ޒަޔާންގެ ގަމީހުގެ ގިރުވާނުގައި ހިފާލަމުން ރުޅިއައިސް ރަތްވެފައިހުރެ އެހީމެވެ. ރުޅިގަދަވެގެން ގޮސް އެއިރު ހުރީ އަހަރެންގެ ދެލޮލަށް ކަރުނަތައްވެސް ޖަމާވެފައެވެ. “އާން.. އަހަރެން.. އަހަރެން ކުރި ކަމަކުން އާޔާ މަރުވީ.. އަދިވެސް ކަލޭ ބިރެއް ނުގަނޭތަ އަހަރެން ދެކެއެއް.. އަހަރެން ބޭނުންވެއްޖެ ކަމެއް އަހަރެން ކުރާނަން.. ކަލޭގެ ވަސްވެސް މި ދުނިޔެއިން ފުހެލަން ދެން މާ ގިނައިރެއް ނެތް..” މަލާމާތު ރާގަކަށް ނުލަފާ ހިނިގަނޑެއް ޖަހާލަމުން ޒަޔާން ބުނެލިއެވެ.\nއަހަރެމެން ދެމީހުންގެ ދެމެދުގައި ތަޅާފޮޅުންގަނޑެއް ފެށިގެން ދިޔައީ އެވަގުތުއެވެ. އޭނާ އަހަރެންގެ ބަނޑުގައި ކަކުލުން ޖެހި ވަގުތު ކިތަންމެހާވެސް ތަދުވިއެވެ. ނަމަވެސް ހިތްވަރުކޮށްލަމުން ތެދުވީ އާޔާއަށްޓަކައެވެ. އާޔާއަށް އިންސާފު ހޯދައިދޭން އަހަރެން ބޭނުމެވެ. އަހަންނަށް ހަމަޖެހުމެއް ލިބޭނީ އެއިރުންނެވެ. އަހަރެން ތެދުވެލި ވަގުތު އަނެއްކާވެސް ޒަޔާން އަހަރެންގެ ގަމީހުގައި ހިފާއި ކާމޭޒާއި ދިމާލަށް އަހަރެން ކޮށްޕާކިއެވެ. އެވަގުތު ގޮސް އަހަރެން މޭޒުގައި ޖެހިފައި މޭޒުމަތީ ބަހައްޓާފައި ހުރި ކޮފީ ޖޯޑުތަށް ބިންމައްޗަށް ވެއްޓި ތަޅައިގެން ދިޔައެވެ. މުޅި ސިޓިންގް ރޫމަށްވެސް އެ ބާރުގަދަ އަޑުފަށްގަނޑު ފެތުރިގެން ދިޔައެވެ.\nއެވަގުތު އާހިލް އަހަރެންގެ ކޮތަރިން ސިޓިންގް ރޫމަށް ނިކުތް އިރު މަންމަވެސް ކޮޓަރިން ނިކުތެވެ. އަހަރެމެންގެ އަޑުފަށްގަނޑު މާ ބާރުވީކަންނޭނގެއެވެ. “އަޔާން..” އާހިލް އެހެން ބުނެ އަހަންނާއި ދިމާލަށް ބާރުބާރަށް އައެވެ. އަހަރެންގެ މަންމަ ހުރީ ވާނުވާ ނޭނގޭ ޙާލު ހައިރާންވެފައެވެ. “ކަލޭގެ ބޮޑުދައިތަގެ ސަބަބުން އަހަރެންގެ ހުރިހާ އުންމީދެއް މިއަދު ހާސިލްވަމުން މިދަނީ..” ޒަޔާން އަހަންނާއި ދިމާލަށް ބާރުބަރަށް އައިސް އަނެއްކާވެސް އަހަރެންގެ ގައިގައި ހިފައިގަންނަމުން ބުނެލިއެވެ. އޭނާގެ އެ ޖުމުލައިން އަހަންނަށް ހުއްޓުން އެރިއެވެ. ބޮޑުދައިތަ؟؟؟ އަހަރެންގެ ހުންނާނީ އެންމެ ބޮޑުދައިތައެކެވެ. އޭނާ އެ ދައްކަނީ ތެދު ވާހަކައެއް ކަމުގައި ވަނީނަމަ އޭނާ އެ ކިޔަނީ ކުޑާގެ ވާހަކައެއް ނޫންހެއްޔެވެ؟ ޒަޔާންގެ އެ ޖުމުލަ އާހިލްގެ އިތުރުން އަހަންނާއި ގާތަށް އަންނަމުން ދިޔަ މަންމައާއި އެވަގުތު ކޮތަރިން ނިކުތް ބައްޕައަށް ވެސް އިވޭނެކަން ޔަގީނެވެ.\nއެންމެންނަށްވެސް ލިބިގެންދިޔައީ ކުއްލި ސިހުމެކެވެ. “ޒަޔާން.. ހަމަ މިހާރު އަޔާން ދޫކޮށްލާ..” އާހިލް އަހަރެމެންނާއި ގާތަށް އައިސް ޒަޔާންއާއި އަހަރެން ދުރުކުރަން މަސައްކަތް ކުރަމުން ބުނެލިއެވެ. “އޭތް.. ހިކި ހޯލިކޮޅެއްހެން ހުރި އިރުވެސް އަދި އެބަ އުޅެއެއްނު މިދޭތެރެއަށް ވަންނަން.. ދުރުގަ ހުރޭ..” ޒަޔާން އާހިލް ގައިގައި ޖަހާ ކޮށްޕާލަމުން ބުނެލިއެވެ. އެވަގުތު ޒަޔާން ގެނައި ކުއްލި ޙަރަކާތަކާއިއެކު އަހަރެން ބެލްކަންޏާއި ދިމާއަށް ކޮށްޕާލިއެވެވ. އަހަރެން ނުވިސްނާ ހުރުމުގެ ސަބަބުން ބެލެންސް ނުވެ ގޮސް ޖެހުނީ ބެލްކަނީގައި އެވަގުތު ކަހާލައިފައިވި ބިއްލޫރި ދޮރުގައެވެ. ޖެހުނުލެއް ބާރުކަމުން ބިއްލޫރިތަށް ކުދިކުދިވެގެން ވެރުނު އިރު އަހަރެންގެ ބުރަކަށްތަށް އޭއްޗެހި ހެރުމުން ތޫނު ދިލައެއް ނެގިއެވެ. ދެލޯ ފިއްތާ ތަގުޅި ކޮށްލީވެސް ހަށިގަނޑުގައި އަޅަމުންދިޔަ ވޭނެއްގެ ސަބަބުނެވެ. “އަޔާން..” އެވަގުތު އާހިލް ހަޅޭތްލަވައިގަތެވެ.\nވީ ތަދުގެ މައްޗަށް ހިތްވަރު ހޯދަމުން ދެލޯ ހުޅުވާލައިފައި އަހަރެން ތެދުވެލީމެވެ. ޒަޔާންގެ ކުޅިވަރު ދެން މި ނިމުނީއެވެ. އަހަންނަށްވެސް ކޮންމެވެސް ގޮތެއް އޮންނާނެ ނޫންހެއްޔެވެ؟ ހިތްވަރާއިއެކު ތެދުވެމުން އަހަރެން ދިޔަ ބާރުމިނުގައި ގޮސް ޒަޔާންގެ ކޯތާފަތްމަގައި ޖެހީމެވެ. އޭނާ ކޯމަތީގައި އަތް އަޅައިގެން ހުރެ އަހަންނާއި ދިމާއަށް ބަލައިލީ ނުރައްކާތެރިގޮތަކަށެވެ. އޭނާ އަހަންނަށް ބިރު ދައްކަނީ ހެއްޔެވެ؟ ހުއް! އޭނާ ޖަހާހާ ބެރަކަށް އަހަންނެއް ނުނަށާނެވެ. އަދި އޭނާގެ ދައްކާހާ ބިރަކަށް ބިރުން ނުވެސް ފިލާނަމެވެ. ހީވާ ގޮތްދޯއެވެ. އަހަރެން އަނެއްކާވެސް ޒަޔާންގެ ގައިގައި ޖަހަން އުޅުނު ވަގުތު އޭނާ އަހަރެންގެ ކަރުގައި ހިފިއެވެ.\n“އަޔާން..” އެވަގުތު އަހަރެންގެ މަންމަގެ ހަޅޭކުގެ އަޑު މުޅި ގޭތެރެއަށް ފެތުރިގެން ދިޔައެވެ. އެންމެންވެސް ތިބީ ސިހުންވެފައެވެ. ޒަޔާން އަހަރެންގެ ކަރުގައި ހިފައިފައި ހުރިލެއް ބާރުކަމުން ނޭވާވެސް ލެވެނީ ކިރިޔާއެވެ. ހުރިހާގޮތަކުންވެސް އޭނާ އަހަންނަށްވުރެ ބާރު ގަދައެވެ. އެހެން ނަމަވެސް އަހަރެން ވަކި ހިތްވަރު އެލުވައެއް ނުލާނަމެވެ.\nޒަޔާން އަހަރެންގެ ކަރުގައި ހިފައިގެން ހުރެ އަހަރެން ގޮވައިގެން ކުރިޔަށް ދިޔައެވެ. އަހަރެން ފަހަތަށް ފިޔަވަޅު އަޅަމުންދިޔަ ވަރަކަށް ބެލްކަންޏާއިވެސް ކައިރިވަމުން ދިޔައެވެ. އަދި އެތަނަށް ވެރިފައިހުރި ފުޅިތޮށިތައް ފަޔަށް ހެރެމުން ދިޔުމުން ފަޔަށް ތަދުވަމުން ދިޔައެވެ. އޭނާގެ މަގްސަދު އެނގި އަހަރެން އޭނާގެ މޭގައި އަޅައި ފަހަތަށް ކޮށްޕާލީމެވެ. އޭނާ އެ އުޅުނީ އަހަރެން ބެލްކަނިން ބޭރަށް ކޮށްޕާލާށެވެ. ނަމަވެސް ﷲގެ އިރާދަފުޅުން އަހަންނަށް އޭގެ ކުރިން އޭނާ ހުއްޓުވިއްޖެއެވެ.\n“އިނަފް..” އޭގެ އިރުކޮޅެއް ފަހުން އިވިގެންދިޔައީ އަހަރެންގެ ބައްޕަގެ ބާރު ހަޅޭކުގެ އަޑެވެ. އަހަންނާއި އެއްވަރަށް ޒަޔާންގެ ޙަރަކާތްތައްވެސް މަޑުވެގެން ދިޔައީ ސިހުމުގެ ސަބަބުންކަންނޭނގެއެވެ. “ޒަޔާން.. ވީގޮތް އަހަންނަށް އަކުރުން އަކުރަށް ކިޔައިދީ.. އެހެން ނޫނީ އިނގެއެއްނު ވާނޭ ގޮތް.. މިވަގުތުވެސް އަހަންނަށް ޖަލުގެ ތޭރިތަކުގެ ތެރެއަށް ޒަޔާން ފޮނުވާލެވިދާނެ.. އެކަމަކު އޭގެ ކުރިން އަހަންނަށް މި ވެގެން އުޅޭ ގޮތް ކިޔައިދީ..” ބައްޕަ ޒަޔާންއަށް އަމުރުކުރިއެވެ.\n“ބައްޕާ.. އާޔާގެ ޤާތިލަކީ މިއީ.. އެދުވަހު އާޔާ ސިޑިން ފައިބަން އުޅެނިކޮށް ކޮށްޕާލީ މީނަ.. އާޔާގެ މަރުގެ ޒިންމާ ނަގަންޖެހޭނީ ހަމަ ޒަޔާން..” އަހަރެން އައި ރުޅީގައި ބާރަށް ހަޅޭތްލަވައިގަތީމެވެ. އަހަރެންގެ ބައްޕަ ދެބުމަ ގާތްކޮށްގެން ހުރެ ޒަޔާންއާއި ދިމާއަށް ބަލައިލިއެވެ. ޒަޔާން އަހަންނާއި ދިމާލަށް ނުރުހުންވެ ހުރެ ބަލައިލިއެވެ ހީވަނީ އައިސް ހުރި ރުޅީގައި އަހަރެންވެސް ފިއްސާލަފާނެހެންނެވެ. އޭނާ އެއްޗެކޭ ބުނަން އުޅުނު ވަގުތު އެކަމަށް ހުރަސް އެޅުނީ ގޭތެރެއަށް އެވަގުތު ވަދެގެން އައި ކުޑާގެ ސަބަބުންނެވެ. ކުޑާއަށް މިގެއަށް ވަދެވުނީ ކިހިނެއް ހެއްޔެވެ؟ އާހިލްމެން އައި ފަހުން އެ ދޮރު ތަޅުލި ހަނދާން އަހަރެން ހަމަ ރަނގަޅަށްވެސް އެބަހުއްޓެވެ. އަނެއްކާ ޒަޔާން އޭގެ ފަހުން ދޮރު ހުޅުވީ ބާވައެވެ؟\nއަހަރެންގެ ލޮލުގައި އެވަގުތު އެޅިގެންދިޔައީ ކުޑާގެ އަތުގައި އޮތް ތަޅުދަނޑިއެވެ. މިގޭ ދޮރުގެ ތަޅުދަނޑިއެއް ކުޑާ އަތުގައިވެސް އެބައޮތެވެ. މިއީ އަދި އަހަންނަށް ނޭނގޭ ކަމެކެވެ. ބައްޕަ ކުޑާއަށް މިގޭ ތަޅުދަނޑިއެއް ދިން ކަމެއް އަހަންނަކަށް އިނގިފައެއް ނެތެވެ. ހުސް ޖަވާބު ނުލިބޭ ސުވާލުތަކެވެ.\nކުޑާ ހުރިގޮތުން އަހަރެންގެ ހިތުގައި އުފެދުނު ސުވާލުތަކަށް ބޮޅެއް އިތުރުވެގެން ދިޔައެވެ. އެހާ ހާސްވެގެން ކުޑާ މިގެއަށް އެއައީ ކީއްވެގެން ބާވައެވެ؟ މުޅި މީހާގެ މޫނުމަތިން ދާތިކިތަށް ފާޅުވަމުން ދިޔައިރު ހުރީވެސް މައިނޭވާ ލެވިލެވިއެވެ. “އާރިފާ.. ކީއްކުރަނީ މިގޭގަ؟” ބައްޕަ ހަރުކަށިކަމާއި ހައިރާންކަން އެކުލެވިގެންވީ ރާގެއްގައި ބުނެލިއެވެ.\n“އަހަ.. އަހަރެންގެ ކާރު ތަޅުދަނޑި ގެއްލިގެން މިއުޅެނީ ދޮ.. ދޮންބޭ.. ވަރަށް އަވަހަށް އޮފީހަށްވެސް ދާން ޖެހިއްޖެ މީޓިންގްއަކަށް.. އެހެންވެ ދޮންބެ ކަ.. ކާރުގެ ތަޅުދަނޑި ބަލާ މި.. އައީ..” ހުއްޓެމުން އާގަންނަމުން ކަހަލަ ގޮތަކަށް ކުޑާ ވާހަކަ ދެއްކިއެވެ. ގޭގައި މިހުރީހާ ހާދިސާއެއް ހިނގި އިރުވެސް އެއިން ކަމަކާއި ކުޑާ ސުވާލުކޮށްނުލުމުން އަހަރެން ހައިރާންވެއްޖެއެވެ. އެވަގުތު ކުޑާ ޒަޔާންއަށް އެތަނުން ދިޔުމަށް ލޮލުން އިޝާރާތް ކުރިއެވެ. އެ އިޝާރާތް ކިތަންމެ ސިއްރުވެރިޔަސް އަހަންނަށް ހަމަ ރަނގަޅަށްވެސް ފެނިއްޖެއެވެ. ކުޑާވެސް؟؟ އަހަންނަކަށް ޤަބޫލެއްވެސް ނުކުރެވެއެވެ. ކުޑާ މިފަދަ ކަމެއް ކޮށްފާނެހެން އަހަންނަށް އެއްވެސް އިރެއްގައި ޚިޔާލަށްވެސް ނުގެނެވެއެވެ.\n“މިއީ ކާކުތަ؟ ކިހިނެއް ވެފަތަ އެންމެން ތި ތިބީ؟” ޒަޔާން ހުރި ފިޔަވަޅުމަތިން ގުޑާ ނުލުމާއިއެކު ކުޑާ އަވަސް އަވަހަށް ސުވާލުކޮށްލިއެވެ. އަހަންނަށް ދެލޯ ހަނިކޮށްލެވުނީ ވަމުން މިދަނީ ކީއްކަން ނަގައިނުގަނެވުމުންނެވެ. “އަހަންނަށްވެސް ނޭނގިގެނެއްނު މިއުޅެނީ.. މިހިރަ ކުއްޖާ ކައިރީ އަހަރެން އަހައިފިން.. އެކަމަކު އަނގައިނަކުން ނުބުނި ވިއްޔަ.. އަހަރެން ދެވަނަ ފަހަރަށް މި ސުވާލު ކުރަނީ.. ހުރިހާ ޙަޤީގަތެއް އަހަންނަށް ކިޔައިދީ..” ކުޑާއާއި ވާހަކަ ދެއްކުމަށްފަހު ޒަޔާންއާއި ދިމާއަށް އެނބުރިލަމުން ބައްޕަ ހަރުކަށިކަމާއިއެކު ބުނެލިއެވެ. އެއިރު އެ ދެލޮލުން ފެންނަމުން ދިޔައީ އިންތިހަ ދަރަޖައިގެ ރުޅިވެރިކަމެވެ.\nބައްޕަ އެހެން ބުނުމާއިއެކު ކުޑާގެ މޫނުމަތިން ނުތަނަވަސްކަން ފާޅުވަމުން ދިޔައެވެ. ހުރިހާކަމެއް ވަމުން ދިޔަ އިރުވެސް މަންމަ ހުރީ އަނގައިން ބަހެއްވެސް ބުނަން ނޭނގިފައެވެ. އަނގަ މަތީ އަތް އަޅައިގެން ހުރި އިރު އެ ދެލޮލުން ކަރުނަތައް ފައިބަމުން ދިޔައެވެ. “މި ފިރިހެން ކުއްޖާތަ؟ ދޮންބޭ.. މީނާ ހަމަ މިހާރު މިގެއިން ނެރޭ.. މިއީ ކުރީ ދުވަހު އަހަރެންގެ އެޕާޓްމެންޓުންވެސް ވައްކަން ކުރަން އުޅުނު ފިރިހެން ކުއްޖާ.. އެދުވަހުވެސް ޕޮލިހުންނާއި ހަވާލު ނުކުރީ ތިމަންނާ އިސްލާހުވާނަމޭ ބުނީމަ..” ކުޑާ ބާރުބާރަށް ހަރުކަށިކަމާއިއެކު ބުނެލިއެވެ. އެވަގުތު ޒަޔާން އެއްވެސް އަސަރެއް ނެތް ގޮތަކަށް ހީލިއެވެ.\n“ވާއު.. ހުރިހާ ކަމެއް އަހަރެން ލައްވާ ކުރުވައިފަ އެންމެ ފަހު ވަގުތު ތިމާގެ ޙަޤީގަތް ފާޅުވާން ފެށުމުން އެހެން މީހުން ބޮލަށް ހުރިހާ ކަމެއް! އެއްޗެއް ބޭނުންކޮށްފަ އޭގެ ބޭނުން ކެނޑުމުން އެއްލާލާހެން ހަމަ.. ދޮގު މައްޗަށް ދޮގު ހަދަމުން ދާއިރު އެއްޗެއްވެސް ހިތަށް ނާރަނީތަ؟ އަހަންނެއްވެސް ދެން ނުހުންނާނަން މަޑަކުންނެއް… މި ހުރިހާކަމެއްގެ ފަހަތުގައި ހުރި މީހަކީ އެއީ…” އެންމެންގެ ނަޒަރުތައް އެވަގުތު އަމާޒުވެގެން ދިޔައީ ޒަޔާންއަށެވެ. އޭނާގެ މޫނުމަތިން ހާސްކަން ފިލާ ދިޔަ އިރު މިހާރު ހުރީ ރުޅިވެރިކަމެވެ. ރުޅިވެރި ނަޒަރެއް ކުޑާއަށް ދީގެން ހުރި އިރު އޭނާގެ ދެދަތްޕިލަ ހުރީ ޖައްސާ ބާރުކޮށްގެންނެވެ. އެންމެންނަށްވެސް ޝޮކެއް ލިބިގެން ދިޔައިރު ކުޑާއަށްވެސް އަވަސް ނަޒަރެއް ދެވުނެވެ.\n“ކި.. ކީކޭ.. ސަލާމަތް ވާނެ ގޮތެއް ނޭނގިގެން ވާހަކަވެސް ހަދަން ފެށީތަ؟” ކުޑާގެ އަޑު ބާރުވިއެވެ. ނަމަވެސް އެ އަޑުގައިވީ ތުރުތުރުލުން އަހަންނަށް ނުފޮރުވެއެވެ. އަހަންނަށް މިހާރު ހުރިހާކަމެއްވެސް ސާފުވެއްޖެއެވެ. އެ ދުވަހު މިގޭ ބެލްކަނީގައި ހުރެގެން ކުޑާ ދެއްކި ވާހަކައިން ފެށިގެންގޮސް މިއަދާއި ޖެހެންދެންވެސް ވީ ހުރިހާ ކަމެއް އަހަންނަށް މިހާރު ފަހުމްވެއްޖެއެވެ.\n“އަދިވެސް ބޭނުމީ ދޮގު ހަދަންތަ؟ ސަލާމަތް ނުވާނެކަން ޤަބޫލުކޮށްފަ ޙަޤީގަތް ހާމަކުރުން ރަނގަޅީ…. އަހަރެން އަޔާން އަށް ނަފްރަތު ކުރާކަން އެނގުނު ހިސާބުން އޭނާ މަސައްކަތް ކުރީ އަހަރެން ލައްވާ ހުރިހާ ކަމެއް ކޮށް ނިންމާލަށް… އޭނާ އަހަންނަށް ފައިސާތަކެއް ދީފައި ބުނީ އާޔާއަށް ގޮތެއް ހެދުމަށް… އަހަރެންވެސް އަޔާންދެކެ އަންނަ ރުޅިއެއްގެ ސަބަބުން ބޭނުންވީ އަޔާންއަށް ދެރައެއް ދޭން… އެހެންވެ އެދުވަހު އާރިފާގެ ބަހަށް ހެއްލި އާޔާ ސިޑިން ކޮށްޕާލީ އަހަރެން… ދެން އާރިފާ އަހަންނަށް ވިސްނައިދިނީ އަޔާންވެސް މަރާލަން… އެއިރުން އަހަރެންގެ ސިކުނޑިއަށްވެސް ހަމަޖެހުމެއް ލިބޭނެކަމަށް ބުނަމުން… އެކަމަށްވެސް އަހަރެން ހެއްލުނީ… އެހެންވެ މީގެ އެއްމަސްދުވަސްކުރިން ޕްލޭން ކޮށްގެން މިއަދު ހުރިހާ ކަމެއް މި ފެށީ… އެކަމަކު އެކަމެއް ނުއެއް ވި… އޭނާގެ ގެއިން އަހަރެން ވައްކަމެއްވެސް ނުކުރަން… އަދި އޭނާގެ ކާރުގެ ތަޅުދަނޑިއެއްވެސް ނުގެއްލޭ.. އެއީ ހުސްވެސް ދޮގު… އަހަރެމެން ޕްލޭން ކުރީ އޭނާ ތިރީގައި ހުރެ އަހަރެން އަޔާން ބެލްކަނިން ކޮށްޕާލާފަ އޭނާގެ ކާރުގަ އަވަހަށް ފިލަން.. އެކަމަކު ބުނި ވަގުތަށްވުރެ ގިނައިރުވުމުން އޭނާ އަވަހަށް އެ އައީ.. މިގޭ ތަޅުދަނޑިވެސް އޭނާ އަމިއްލައަށް ހައްދާފަ އެހުރީ ހަމަ މިކަމުގެ ބޭނުމުގަ.. އަހާބަލަ އޭނާ އަތުގަ މިގޭ ތަޅިދަނޑި ނެތްތޯ..” ޒަޔާން ވާހަކަ ކުރުކޮށްލަމުން ކުޑާއަށް ފޫހި ނަޒަރެއް ދިނެވެ.\nއެވަގުތު އަހަރެންގެ އިތުރުން އާހިލް މާ ހައިރާން ނުވި ނަމަވެސް މަންމައާއި ބައްޕައަށް ލިބިގެން ދިޔައީ ސިހުމެވެ. ދެމީހުންވެސް ކުޑާއަށް ބަލަހައްޓައިގެން ތިބީ ޤަބޫލު ނުކުރެވިފައެވެ. “އެއީ ތެދެއްތަ؟” ބައްޕަ މަޑުން ނަމަވެސް ހަރުކަށިކަމައެކު ކުޑާއަށް ސުވާލުކޮށްލިއެވެ. ނަމަވެސް ކުޑާ ޚިޔާރު ކުރީ ހަމަހިމޭންކަމެވެ. “އަހަރެން އާރިފާ ގާތު މި އަހަނީ އެއީ ތެދެއްހޭ.. ޖަވާބުދީ..” މިފަހަރު ބައްޕަގެ ބާރުގަދަ އަޑު މުޅި ގޭތެރޭގައި ގުގުމައިގެން ދިޔައެވެ. އެވަގުތު ކުޑާ ސިހިގެން ދިޔައެވެ. “އާން.. ތެދެއް އެއީ.. ޒަޔާން އެބުނި ހުރިހާ ވާހަކައަކީވެސް ތެދު..” ދެކަންފަތް މަތީ އަތް އަޅަމުން ކުޑާ ހަޅޭތްލަވައިގަތެވެ.\n“އަހަރެންވެސް މިއީ އިންސާނެކޭ.. ކެތްކުރެވޭނީވެސް ވަކި ވަރަކަށްނު.. ކުޑައިރުއްސުރެ އަހަރެން އައީ ކެތްކުރަމުން.. އެންމެ ފުރަތަމަ މަންމަމެންގެ ފަރާތުން.. މުޅި އާއިލާ އެންމެނަށްވެސް ރަން ދަރިއަކީ ދޮންބެ.. ހުރިހާ މޮޅެއް ދޮންބެއަށް.. އެންމެންގެ ލޯބިވެސް ދޮންބެއަށް.. އަހަރެން މިއީ އެއްވެސް މީހަކަށް ނުވޭ.. އަހަރެންގެ ކާމިޔާބީއެއް މަންމަމެން ފާހަގަކުރި ދުވަހެއް ބުނެބަލަ.. އެކަމަކު ދޮންބެއަށް މޮޅެއް ލިބޭއިރަށް ރަށު ރައްޔިތުންނަށް ކައްކާފަ ކާންދޭނެ.. ހަދިޔާތަށް ދޮންބެއަށް ދޭނެ.. ކިޔަވަން ފޮނުވީވެސް ދޮންބެ.. އަހަރެން ހުންނަން ޖެހުނީ ރަށުގަ އޮފީހުގަ ވަޒީފާއެއް އަދާކޮށްލަ ކޮށްލާ.. ކިޔަވަން ދާކަށް އަހަންނަކަށް ފުރުސަތެއް ނުދިން.. އެންމަފަހުން މަންމައާއި ބައްޕަ މަރުވުމަށްފަހު ހުރިހާ މުދާކޮޅެއްވެސް ދޮންބެއަށް.. މުޅި ގެވެސް ދޮންބެއަށް.. ބިޒްނަސްވެސް ދޮންބެއަށް.. އަހަންނާއިމެދު އެކަކު އެއްފަހަރުވެސް ވިސްނާލިތަ؟ އަހަރެންގެވެސް އުންމީދުތަކެއް އޮވެޔޭ. އެކަމަކު އަހަންނަށް އެހީވާނެ އެކަކުވެސް ނުވި.. އެހެންވެ އަހަރެން ބޭނުންވީ ކޮންމެވެސް ގޮތަކުން ދޮންބެއަށް ދެރަދޭން… ދޮންބެ އަތުން ބިޒްނަސް އަތުލާ ދޮންބެއަށް ދަތިކުރަން… އާޔާ ކުޑައިރު ގެއްލުވާލީވެސް އަހަރެން… އެފަހަރު ދޮންބެއަށް އިޙުސާސްވިއެއްނު ހިތާމައަކީ ކޮބައިކަން… އާޔާ މި ދުނިޔެއާއި ވަކިވި ދުވަސް ދެން… އެ ދުވަހުވެސް ދޮންބެއަށް ހުންނާނީ ހިތާމައަކީ ކޮބައިކަން ވަރަށް ރަނގަޅަށް އެނގިފަ… އަހަރެން ކުރި ހިތާމަ އަދި އެޔަށްވުރެ މާ ބޮޑު… މުޅި އުމުރު ދުވަހު އަހަރެން ހޭދަކުރީ އެކަނިވެރިއެއްގެ ގޮތުގަ ކަރުނަ ބާލުވަން… އެކަން މިހާރު އިޙުސާސް ވާނެ ދޮންބެއަށް… އެދުވަހު އަހަންނަށް ދިން ދެރައިގެ ހިތި ނަތީއްޖާ ތި ފެންނަނީ… އިނގިއްޖެތަ؟” ކުޑާއަށް ރޮވޭޙާލުވެސް ބާރުބާރަށް ރުޅިވެރިކަން އެކުލެވިފައިވީ ރާގެއްގައި ކިޔަމުން ދިޔައެވެ. އަހަރެން ހުރީ ހައިރާންވެ އަންތަރީސްވެފައެވެ. ބުނާނެ އެއްޗެއްވެސް ނޭނގިފައެވެ. ބަދަލު ހިފުމުގެ ރޫޙުގައި ހުރެ މިވަރު ބޮޑު ކަމެއް މީހަކު ކުރި ވާހަކަ ދުވަހަކުވެސް އަހަންނެއް ނާހަމެވެ.\nބައްޕަ ކުޑާއާއި ދެތިން ފިޔަވަޅު ގާތަށް ޖެހިލުމަށްފަހު ބާރު ބާރަށް ކުޑާގެ ކަންފަތްމަތީގައި ޖެހިއެވެ. “އާރިފާ އެހެން ހެދި އިރު ތި ހިތުގަ އިންސާނިއްޔަތުގެ ކަންފުޅެއްވެސް ނެތީތަ؟ އަހަރެންގެ ހުރި ހަމައެކަނި އަންހެން ދަރިފުޅޭ އެއީ… އާރިފާއަށް ބޮޑުދައިތަ ކިޔާ ހަމައެކަނި އަންހެން ދަރިފުޅު… އެހާ ދުވަހު އަހަންނާއި ދުރުން ގެންގުޅެފަ އަހަންނަށް އޭނާ ލިބުމާ އެކީ އެދަރިފުޅަށް އެހާ ބޮޑު އަނިޔާއެއް ދިނީ… ދެން ކުރިން ދެއްކި ވާހަކަ.. އަހަންނަކަށް ހަމަ އެއްގޮތަކަށްވެސް ނޭނގޭ އާރިފާއާއި އަހަންނާއި މަންމަމެން ތަފާތުކުރީ ކީއްވެކަމެއް… ޤަބޫލުކުރަން މަންމަމެން ވެސް ކަންތައް ކުރީ އެންމެ ރަނގަޅަށް ނޫންކަން… އެކަމަކު އާރިފާ ޤަބޫލުކުރަން ވާނެ އަހަރެން ދުވަހަކުވެސް އާރިފާއަށް ދެރަވާގޮތަކަށް ކަންތައް ނުކުރާކަން… މިވީހާ ދުވަހު އަހަރެން މަސައްކަތް ކުރަމުން މި އައީ އާރިފާއަށް ބިޒްނަސްގެ އެއްބައި ހަވާލުކުރަން.. އެކަމަކު އަހަންނަށް ހީވަނީ އާރިފާއަށް އެވެސް ޙައްގެއް ނޫންހެން.. އާރިފާގެ ތިކަމުގެ ސަބަބުން އަހަރެންގެ މިހިރަ ކުށެއް ނެތް ދަރިފުޅަށް އަހަރެން ހުރިހާ ނަފްރަތެއް އަމާޒުކުރީ.. އޭނާގެ ކޮން ކުށެއް އޮތީ އޭނާގެ ބައްޕަގެ ލޯބިން މަހުރޫމްވާން.. އަހަރެން އޭނާއާއި ދިމާއަށް އެވަރަށް އެއްޗެހި ކިޔާފަ އޭނާގެ މަންމައާއިވެސް ދުރުކުރުވިން.. މުޅި މި އާއިލާ ތެރޭގައި މިއަދު މިވަނީ މައްސަލަ ޖެހިފަ.. ހަމަ އެންމެ ކަމެއްގެ ސަބަބުން..” ބައްޕަ އެހާ ދެރަވެފައިހުރެ ވާހަކަ ދެއްކިތަން އަހަންނަށް މިފެނުނީ އަދި އަލަށެވެ. އެ ދެލޮލުގައި ކަރުނަތައް ވިދަމުން ދިޔަ އިރު އަޑުގައި މަޑު ތުރުތުރެއް ހުއްޓެވެ. އަހަންނަށް މަންމައާއި ދިމާއަށް ދުއްވައިގަނެވުނީ އެއްވެސް ބާރެއް ނެތް މީހެއް ފަދައިން މަންމަ ހުރިތަނަށް ތިރިވުމުންނެވެ. އެ ދެލޮލުން ކަރުނަތައް ފައިބަމުން ދިޔައީ ހުއްޓުމެއް ނެތިއެވެ.\n“އާރިފާ ކުރި ކުށުގެ އަދަބު އާރިފާއަށް ލިބެންޖެހޭނެ ކަމަށް އަހަރެން ޤަބޫލު ކުރަނީ….” ބައްޕަ އެހެން ބުނެ ފޯނު ނަގައި ޕޮލިހުންނަށް ގުޅއެވެ. އެންމެން އެގޮތުގައި ތިއްބާ ޕޮލިހުން އައިސް ކުޑާއާއި ޒަޔާން ގެންދިޔައެވެ. އޭގެ ދެވަނަ ސިކުންތުގައި މުޅި ގޭތެރެ ހިމޭންވެގެން ދިޔައެވެ. އާހިލް އައިސް އަހަރެންގެ ކޮނޑުގައި އަތް ބާއްވާލިއެވެ. އޭނާގެ މޫނުމަތިން މާޔޫސްކަން ފާޅުވަމުން ދިޔައިރު އަހަންނަށްޓަކައި ހަމްދަރުދީވާކަންވެސް ހާމަވަމުން ދެއެވެ.\n“މަންމާ… ދެން އިރާދަކުރެއްވިއްޔާ ހުރިހާ ކަމެއްވެސް ރަނގަޅުވާނެ… ހިތްވަރުކުރަންވާނެ…” އަހަރެން ބެލީ އެވަގުތު މަންމަ ހަމައަކަށް އެޅުވޭތޯއެވެ. ހުރިހާ ޙަޤީގަތެއް އެނގުމުން އެ މަންމަގެ ހަލާކުވެފައިވި ހިތަށް އަނެއްކާވެސް އިތުރު ޒަޚަމްތަކެއް ލިބިގެންދިޔައީއެވެ. އަހަރެންގެ ހިތުގައިވެސް ވަރަށް ވޭން އަޅައެވެ. ނަމަވެސް ކުރާނީ ކީއް ހެއްޔެވެ؟ “ދަރިފުޅު… ބައްޕައަށް މަޢާފް ކުރޭ… ކަމުގެ ދެކޮޅު ނުބަލާ ބައްޕައަށް ހިތަށް އައި ގޮތަށް އެއިރު ކަންތައް ކުރެވުނީ… ޝައިޠާނާގެ ނުބައި ވަސްވާހުގައި ޖެހި ދަރިފުޅުގެ އެއްވެސް ކުށެއް ނެތް އިރުވެސް ދަރިފުޅު ދުރުކޮށްލެވުނީ… ބައްޕައަށް މަޢާފް ކުރޭ…” ބައްޕަ އައިސް އަހަރެމެން ގާތުގައި އިށީންނަމުން ބުނެލިއެވެ.\n“ނޫން ބައްޕާ… ބައްޕަ މަޢާފަށް އެދޭކަށް ނުޖެހެއޭ… މިހާރު ހުރިހާ ކަމެއްވެސް މި ހައްލު ވީއެއްނު… އެއިރު އެހާ ނާޒުކު ހާލަތެއް ވީމަ އެހެންވެސް ވެދާނެއޭ… އެދުވަހު ބައްޕަ ތިހުރި މަގާމުގައި އަޅުގަނޑު ހުރި ނަމަވެސް މިހެން ކަންނޭނގެ ވާނީ…. ބައްޕަ އާޔާދެކެ ވަރަށް ބޮޑަށް ލޯބިވާކަން އަޅުގަނޑަށް އިނގޭ…” އަހަރެންގެ ހިތުގައި ޙަޤީގަތުގައިވެސް ބައްޕައަށްޓަކައި އެއްވެސް ބުރަކަމެއް ނެތެވެ. އެ ބައްޕަގެ ލޯބި އަނބުރާ އަހަންނަށް ލިބުމުން އެއިރު ހިތުގައި އެޅުނު ހުރިހާ ކޫރުމެއް މުޅިން ފިލާ ދިޔަކަހަލައެވެ.\nއަހަންނާއި އާހިލް ކުރި ބުރަ މަސައްކަތުން ﷲ އިރާދަފުޅު ކުރެއްވީތީ މިއަދު ހުރިހާ ސިއްރެއް ފަޅާ އަރުވާލެއްވިއްޖެއެވެ. ﷲ އަހަރެމެންނަށް ކާމިޔާބު ދެއްވައިފިއެވެ. އެކަލާނގެއަށް މިހާރުވެސް ޝުކުރުވެރިވެވުނީ ކިތަށް ފަހަރުކަމެއްވެސް ނޭނގެއެވެ. އެކަލާނގެ އަޅުންނަށް އެކަލާނގެ ކާމިޔާބު ދެއްވާނެވެ. ޚިޔާރުކުރަން ޖެހޭނީ ކެތްތެރިކަމެވެ. އެކަކަށް ދެރައެއް ދީފައި އުފަލުގައި އުޅެވެނީ ކާކަށް ހެއްޔެވެ؟ އަނެކާއަށް ދެރަ ދީފައި ތިމާއަށް އަރާމުގައި އުޅެވޭނަކަމަށް ހީކުރުމަކީވެސް މޮޔަ ކަމެކެވެ. ކޮންމެވެސް ދުވަހަކުން ތިމާ ކުރި ކުށް މުޅި ދުނިޔެއަށް ސާބިތުވާނެއެވެ. އެ ދުވަހުން ތިމާ އެންމެންގެ ކުރިމަތީގައި ބޭޒާރުވެސް ވާނެއެވެ. އެހެން ކަމުން ކުށް ކުރުމުގެ ކުރިން އެކަމުން ނިކުމެދާނެ ނަތީއްޖާއަކައިމެދު ވިސްނާލުން އެއީ ބުއްދިވެރި ގޮތެކެވެ. ސިއްރިއްޔާތުގައި ކުރި ކަމެއް ނަމަވެސް ކޮންމެވެސް ދުވަހުން އެ ސިއްރު ހާމަވާނެ ކަމާއި މެދު ވިސްނާލާށެވެ.\nsalaam.. vaahakaige emme fahu bai up nuve las v kamahtakaa hurihaa kiyuntheringe faraathunves nihaayathah maafah edhen.. las v eki sababuthakah takaa namavesesababuthah haamakuraakah alhugandu nethin.. adhi alhuganduge kuh ves mikamugai oiyykamah alhugandu qabool kuran.. ehn v ma ummeedhu kuranee kiyuntherin alhugandah maafu kuraanekamah… kuriyah oiyythanuga alhgandu genesdhey vaahakathah miahvure rangalhu kureveytho masahkaiyy kuraanan…. in sha allah..\nmihaa dhuvas kohfa ves vaahaka genesdhevunu kamahtakaa vrh ufaavey.. adhi allah hamdhukuran… ummeedhu kuran hurihaa kiyuntherinnah mi bai adhi mulhi mi vaahaka kamudhaane kamah… adhi mi vaahakain iburatheh haasil vi kamah.. hurihaa kiyuntherinnah ves faagathi mustaqbalakah edhen… 🙂\nYeyy me first dhw…haadha dhuvaheh fahunney mi prt kiyaalan mi libuny..????????..as usual mi prt vx vrh reethi masha allah..ibaaraiy kurumah 100 dheyvaruvey..??????????..waiting for ur nxt stry dear????..Ly inan\nmaasha allah v v reethi iburaethari vaahakaye ☺????? vaahaka nimenden genes dineema v rae ufaaveje love u inan\nMi vaahakaa ge baky prt theh kobaa tha ????\nAuthor ge name ah click kohlaba.. Eyrah fennaane… ?\nMasha allah. Wow. Mi vaahaka vrh vrh reethi. Inan ge ehn vaahaka eh fennaanee dhn kn dhuvaha kun?? Anyways mi vaahaka vrh reethi. Thank u inan mi vaahaka nimendhn genesdhinee thee. Thank u sis.\nKuriyah part thah hadhaan nuvaathy v Vaanuvaa neygy mi part ga eh\nMaashaa Allah ❤V reethi story eh inaan v molhu ♥\nވޭންތަކުން ދިން ހިތި މާޒީ (13)\nހިތާމަ އެހެނިހެން ލޯބި November 8, 2017\nހިތާމަ ކުރުވާހަކަ June 13, 2020\nހިތާމަ ލޯބި July 10, 2019\nހިތާމަ އެހެނިހެން ލޯބި February 14, 2018\nހިތާމަ ލޯބި August 2, 2017\nމިހިތުގެ ފަސާނާ 9\nހިތާމަ ލޯބި October 20, 2016


Income Tax bayaan husha alhan jehey gina meehun adhives bayaan - vNews.mv\nއިންކަމް ޓެކްސް ބަޔާން ހުށަހަޅަންޖެހޭ ގިނަ މީހުން އަދިވެސް ބަޔާން ހުށަހަނާޅާ\nމަރްޔަމް ލީން 21 September 2021, 23:37\nއިންކަމް ޓެކްސް ބަޔާން ހުށަހެޅުމުގެ ސުންގަޑި ހަމަވެފައިވާއިރު، މި ބަޔާން ހުށަހަޅަންޖެހޭ ގިނަ ފަރާތްތަކަކުން އަދިވެސް މި ބަޔާން ހުށަހަޅައިފައި ނުވާކަމަށް މީރާއިން ބުނެފިއެވެ.\nޓެކްސް ދެއްކުމުގެ އެންމެ މުހިންމު އެއް ސުންގަޑިކަމުގައިވާ އާމްދަނީން ޓެކްސް ނެގުމުގެ ޤާނޫނުގެ ދަށުން 2020 ވަނަ އަހަރަށް ހުށަހަޅަންޖެހޭ އިންކަމް ޓެކްސް ބަޔާން ހުށަހެޅުމުގެ ސުންގަޑި ހަމަވެފައިވަނީ މިދިޔަ އޮގަސްޓުމަހުގެ 31 ވަނަ ދުވަހުގައެވެ.\nމީރާއިން ބުނީ، ފަރުދުންގެ ތެރެއިން ބަޔާން ހުށަހަޅައިފައިނުވާ ފަރާތްތަކުގެ ތެރޭގައި އެއް ފަރާތަށްވުރެ ގިނަ ފަރާތުން އުޖޫރަ ލިބޭ ފަރާތްތަކާއި ގެދޮރު ކުއްޔަށް ދީގެން އާމްދަނީ ލިބޭ ގިނަ ފަރާތްތައް ހިމެނޭކަމަށެވެ.\nއެގޮތުން ފަރުދަކަށް އެއްބާވަތަށް ވުރެ ގިނަ ބާވަތުގެ އާމްދަނީ ލިބިފައިވާނަމަ، އެފަރާތުގެ ޓެކްސް ބިނާކުރެވޭ އާމްދަނީ ހިސާބުކުރާނީ ލިބިފައިވާ ހުރިހައި އާމްދަނީއެއް ހިމެނޭ ގޮތުންނެވެ. މީގެތެރޭގައި ފަރުދަކަށް ލިބިފައިވާ އުޖޫރަ، ވިޔަފާރި އާމްދަނީ، ކޮންސަލްޓެންސީ ނުވަތަ ޓެކްނިކަލް ސަރވިސް ފީ، ކޮމިޝަން، ކުލި، ހަދިޔާގެ ގޮތުގައި ލިބޭ އާމްދަނީ ނުވަތަ މުދަލެއް ތަޞައްރުފުކޮށްގެން ލިބޭ ފައިދާ ހިމެނެއެވެ.\nއެހެންނަމަވެސް، އުޖޫރައިން ޓެކްސް ނަގަން ފަށައިފައިވަނީ 1 އެޕްރީލް 2020 އިން ފެށިގެންކަމަށްވާތީ، 2020 ވަނަ އަހަރުގެ ޓެކްސް ބިނާކުރެވޭ އާމްދަނީ ހިސާބުކުރުމުގައި ހިމަނާނީ 1 އެޕްރީލް 2020 އިން ފެށިގެން ލިބިފައިވާ އުޖޫރައިގެ ޖުމުލައެވެ. މިގޮތަށް ޓެކްސް ބިނާކުރެވޭ އާމްދަނީ ހިސާބުކުރާނީ އިސްތިސްނާ އާމްދަނީ ނުހިމަނައެވެ.\nފަރުދުންގެ ތެރެއިން 2020 ވަނަ އަހަރުގެ އިންކަމް ޓެކްސް ބާޔާން ހުށަހަޅަންޖެހޭނީ 2020 ވަނަ އަހަރު އެ ފަރާތަށް ލިބިފައިވާ ޖުމުލަ އާމްދަނީ2މިލިއަން ރުފިޔާއަށް ވުރެ އިތުރުވާނަމަ ނުވަތަ ލިބިފައިވާ ޓެކްސް ބިނާކުރެވޭ އާމްދަނީ 720,000 ރުފިޔާއަށް ވުރެ އިތުރުވާނަމައެވެ. އެހެންނަމަވެސް، އެ ފަރާތަށް ލިބިފައިވާ ޖުމުލަ އާމްދަނީއަކީ ހަމައެކަނި އުޖޫރަ ދޭ އެންމެ ފަރާތަކުން ލިބިފައިވާ އާމްދަނީ ކަމުގައިވާނަމަ ބަޔާން ހުށަހަޅާކަށް ލާޒިމެއް ނުވެއެވެ.\nޑީމްޑް ޕާޓްނަރޝިޕްތަކުން 2020 ވަނަ އަހަރުގެ އިންކަމް ޓެކްސް ބާޔާން ހުށަހަޅަންޖެހޭނީ 2020 ވަނަ އަހަރު ލިބިފައިވާ ޖުމުލަ އާމްދަނީ2މިލިއަން ރުފިޔާއަށް ވުރެ އިތުރުވާނަމަ ނުވަތަ ލިބިފައިވާ ޓެކްސް ބިނާކުރެވޭ އާމްދަނީ 500,000 ރުފިޔާއަށް ވުރެ އިތުރުވާނަމައެވެ.\nއެހެންނަމަވެސް، ކުންފުނި، ޕާޓްނަރޝިޕް އަދި ކޯޕަރޭޓިވް ސޮސައިޓީސްތަކުން ލިބިފައިވާ އާމްދަނީއަށް ބެލުމެއްނެތި 2020 އަހަރުގެ އިންކަމް ޓެކްސް ބަޔާން ހުށަހަޅަންޖެހޭނެއެވެ. 2020 ވަނަ އަހަރުގެ އިންކަމް ޓެކްސް ބަޔާން ހުށަހަޅަންޖެހޭތޯ މިރާގެ ވެބްސައިޓްއިން ބެލޭނެއެވެ.\nމިޓެކުހަކީ، ކުރިން ބީ.ޕީ.ޓީ ނިޒާމުގެ ދަށުންވެސް ޢަމަލުކުރަމުންދިޔަ ގޮތަށް، އަހަރަކަށް ދެ އިންޓެރިމް އަދި އެއް ފައިނަލް ޕޭމަންޓުގެ ގޮތުގައި ދައްކަންޖެހޭ ޓެކުހެކެވެ.\nއެގޮތުން، ފުރަތަމަ އިންޓަރިމް ބަޔާން ހުށަހަޅައި ފައިސާ ދައްކަންޖެހޭ ސުންގަޑިއަކީ އެ ޓެކްސް އަހަރުގެ 31 ޖުލައި އަދި ދެވަނަ އިންޓަރިމް ބަޔާން ހުށަހަޅައި ފައިސާ ދައްކަންޖެހޭ ސުންގަޑިއަކީ ޖެހިގެން އަންނަ ޓެކްސް އަހަރުގެ 31 ޖަނަވަރީއެވެ. އަދި އިންކަމް ޓެކްސް ބަޔާން ހުށަހަޅައި ފައިސާ ދައްކަންޖެހޭ ސުންގަޑިއަކީ ޖެހިގެން އަންނަ ޓެކްސް އަހަރުގެ 30 ޖޫންއެވެ.\nނަމަވެސް ކޮވިޑް-19 އާ ގުޅިގެން ދިމާވެފައިވާ ހާލަތުގެ ސަބަބުން، މީރާއިން ވަނީ 2020 ވަނަ އަހަރުގެ އިންކަމް ޓެކްސް ބަޔާން ހުށަހެޅުމާއި ފައިސާ ދެއްކުމުގެ ސުންގަޑި 31 އޮގަސްޓު 2021 އަށް ފަސްކޮށްދީފައެވެ. އަދި، 2021 ވަނަ އަހަރަށް ހުށަހަޅަންޖެހޭ ފުރަތަމަ އިންޓެރިމް ބަޔާން ހުށަހެޅުމާއި އިންޓެރިމް ފައިސާ ދެއްކުމުގެ ސުންގަޑި ވަނީ 30 ސެޕްޓެންބަރު 2021 އަށް ފަސްކޮށްދީފައެވެ.\nއިންކަމް ޓެކްސް ބަޔާން ހުށަހެޅުމުގެ ސުންގަޑި ފާއިތުވެފައިވި ނަމަވެސް، ބަޔާން ހުށަހަޅަންޖެހޭ ފަރާތްތަކުން ވީހާވެސް އަވަހަށް ބަޔާން ހުށަހެޅުމަށް މީރާއިން ވަނީ އިލްތިމާސްކޮށްފައެވެ. އަދި ބަޔާން ފުރިހަމަކުރުމުގައި އެހީތެރިކަން ބޭނުންވާ ފަރާތްތަކުން މީރާގެ އެހީތެރިކަން ހޯދުމަށްވެސް އެ އޮތޯރިޓީން އެދިފައިވެއެވެ.\nމީރާއިން އަބަދުވެސް ދަނީ ޓެކްސް ދައްކާ ފަރާތްތަކަށް ލުއި ފަސޭހަ ގޮތްތައް ހޯދައިދީ، ޓެކްސް އަދި ޓެކުހާ ގުޅޭ ޖޫރިމަނާ ދެއްކުމުގައި ޓެކްސް ދައްކާ ފަރާތްތަކަށް އެކި ގޮތްގޮތުން އެހީތެރިކަން ފޯރުކޮށްދެމުންނެވެ. މީގެތެރޭގައި ޓެކުހުގެ ޖޫރިމަނާ މާފުކޮށްދިނުމާއި، ޓެކްސް ދައްކަންޖެހޭ މިންވަރު އިންސްޓޯލްމެންޓަށް ބަހާލައިގެން ދެއްކޭނެ އިންތިޒާމް ހަމަޖައްސައިދިނުން ހިމެނެއެވެ.


Kureege beys sitee ah beys dhookuranee\nމީހަކު ބޭސް ފިހާރައަކުން ބޭސް ގަންނަނީ: އަލުން ޑޮކްޓަރަށް ދެއްކުމަކާނުލާ ދިގުމުއްދަތަށް ބޭސްނަގާ މީހުންނަށް ބޭސް ދޫކުރަން އާސަންދަ އިން ވަނީ ނިންމާފައި -- ފޮޓޯ: އަވަސް އާކައިވް\nދިގު މުއްދަތަށް ބޭސްނަގާ މީހުންނަށް މިދުވަސްވަރު އަލުން ޑޮކްޓަރަށް ނުދައްކައި ބޭސް ސިޓީއަށް ބޭސްނެގޭނޭ ގޮތުގެ އުސޫލު ބަދަލުވެއްޖެ އެވެ.\nއާސަންދަ ކުންފުނިން ނެރުނު ބަޔާނެއްގައި ބުނެފައިވަނީ މިގޮތަށް ބަދަލު ގެނެސްފައި މިވަނީ ސިއްހީ ހިދުމަތްދޭ ތަންތަނަށް ބަލި މީހުން ދިޔުން ވީހާވެސް މަދު ކުރުމަށ ްކަމަށެވެ. އެގޮތުން މީހގެ ކުރިން ބޭސް ނަގާފައިވާ ބޭސް ސިޓީ އަށް އަލުން ޑޮކްޓަރަށް ނުދައްކާ ބޭސް ނެގޭނެ ކަމަށެވެ.\nއާސަންދަ ސްކީމްގެ ހިދުމަތް ފޯރުކޮށްދޭ، ހޮސްޕިޓަލެއްގެ ނުވަތަ ކްލިނިކެއްގެ ތެރޭގައި ނުހިމެނޭ ހުރިހާ ފާމަސީއަކުންވެސް މިހިދުމަތް މިމަހުގެ 27 ވަނަ ދުވަހުން ފެށިގެން ލިބެން ހުންނާނެ ކަމަށްވެސް ބަޔާނުގައި ބުނެފައިވެ އެވެ.\nބަޔާނުގައި ބުނެފައިވަނީ އާސަންދަ ހިދުމަތް ފޯރުކޮށްދޭ މަރުކަޒަކުން ބޭސްސިޓީ ލިޔެދީފައިވާ ތާރީހުން ފެށިގެން ތިން މަސްދުވަސްވެފައި ނުވާ އެންމެ ފަހުގެ ބޭސްސިޓީ ހިފައިގެން ފާމަސީއަށް ދިއުމުން ބޭސް ލިބޭނެ ކަމަށެވެ. އަދި\nސްކީމްގެ ހިދުމަތްދޭ ބޭރުގެ ހޮސްޕިޓަލަކުން ލިޔެދީފައިވާ ބޭސްސިޓީއެއްނަމަ، ހަ މަސްދުވަސްވެފައި ނުވާ އެންމެ ފަހުގެ ބޭސްސިޓީ ފާމަސީއަށް ގެންދިއުމުން ލިބޭނެ ކަމަށްވެސް ބުނެފައިވެ އެވެ.\nމިވަގުތު ހުރި ބޭސް ހުސްވުމުގެ 15 ދުވަސް ކުރިން ފާމަސީތަކަށް ބޭސްހޯދުމަށް ހުށައެޅުމުން ބޭސް ލިބޭނެ ކަމަށާއި\nއަދި ހުށަހަޅާ ބޭސްސިޓީއަކީ ދިގުމުއްދަތަށް ފަރުވާކުރާ ބައްޔަކަށް ދޫކުރެވިފައިވާ ބޭސްސިޓީއަކަށްވާންޖެހޭނެ ކަމަށްވެސް ބަޔާނުގައި ބުނެފައިވެ އެވެ.\nމީގެ އިތުރުންވެސް ބޭސްސިޓީގައި ހުންނަންވާ ހުރިހާ މައުލޫމާތުތަކެއް ފުރިހަމައަށް ހުންނަން ޖެހޭނެ ކަމަށާއި ބޭސް ނަގަން އަންނަ އިރު ބަލިމީހާގެ އައި.ޑީ.ކާޑު އަދި ބޭސްސިޓީ ގެންނަން ޖެހޭނެ ކަމަށެވެ. އަދި މިފަދަ ބޭސްސިޓީއެއްގައި ކުރިން އެހެންކަމަކަށް އެވަގުތަށް ފަރުވާ ނަގާފައިވާ އެހެނިހެން ބޭސްތައް އަލުން ދުލެއްނުކުރެވޭނެ ކަމަށްވެސް އާސަންދަ ކުންފުނިން ބުނެ އެވެ.\nއާސަންދަ ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް


vnews - Ameera Diana avahaaravithaa 20 aharu: fan'duvumeh nei nanfulheh\nއަމީރާ ޑަޔާނާ އަވަހާރަވިތާ 20 އަހަރު: އަދިވެސް ފަނޑުވުމެއްނެތް ނަންފުޅެއް\nޕެރިހުގެ އަލްމާ ބްރިޖްގައި މިއަދު ހަރުކޮށްފައިވާ އަމީރާ ޑަޔާނާގެ ފޮޓޯފުޅުގައި ފެންތިކިތަކެއް ހަރުލާފައި: 1997 ވަނަ އަހަރުގެ އޮގަސްޓްމަހުގެ 31 ވަނަ ދުވަހުގެ ރޭ ކާރު އެކްސިޑެންޓް ހިނގާފައިވަނީ މިބްރިޖް ކައިރީގައި\n1997 ވަނަ އަހަރު ނަގާފައިވާ އަމީރާ ޑަޔާނާގެ ފޮޓޯފުޅެއް - ފޮޓޯ: އޭ.އެފް.ޕީ\nޑަޔާނާ އަވަހާރަވި ހާދިސާއަށްފަހު އިނގިރޭސި މުޅި ޝާހީ އާއިލާގެ ސޫރަ އަލުން ރިވެތިކުރުމަށް ޝާހީ އާއިލާއަށް މަޖުބޫރުވެވަޑައިގެންނެވިއެވެ. އޭގެކުރިން ޝާހީ ރަސްކަމުގެ ތެރޭގައި ގެންގުޅެމުން އައި އެތައް އާދަކާދައަކާއި ޘަގާފަތްތަކެއް ބަދަލުކުރާން މަޖުބޫރުވެވަޑައި ގެންނެވިއެވެ. މުޅި ޝަހީ އާއިލާ އަލުން ރީބްރޭންޑް ކުރާން ޖެހުނެވެ.\nއަމީރާ ޑަޔާނާއާއި، ޑޯޑީ އަލްފައިދު ދަތުރުކުރެއްވި ކާރުކޮޅު އެކްސިޑެންޓްވީ، ޕެރިހުގައި ހުންނަ ރިޒް ހޮޓަލުން ރޭގަނޑުގެ ފަރީއްކޮޅަށްފަހު ހޮޓަލުގެ ވަލުދޮރާށިގެން ނުކުމެވަޑައިގެން ކާރުކޮޅުގައި ދަތުރުކުރައްވަނިކޮށް ޕަޕަރާޒީން ކާރުކޮޅު ފަހަތުން އެޅުވުމުން އެމީހުންނަށް ފިލާންވެގެން ވަރަށް ބާރަށް ދުއްވަނިކޮށް ކަމަށް ތަހްގީގުން ބުނެފައި ވެއެވެ. ކާރުކޮޅު އެކްސިޑެންޓްވިއިރު ޑްރައިވަރު ހެންރީ ޕޯލް ހުރީ މަސްތުވެގެންކަން ހާމަވެފައި ވެއެވެ.\nއެކްސިޑެންޓްގައި ޑޯޑީއާއި، ޑްރައިވަރު ޕޯލް ވަގުތުން މަރުވިއިރު، ހަށިފާރަވެރިޔާ ޓްރެވަރ ރީސް-ޖޯންސް މަރުނުވެ ސަލާމަތްވިއެވެ. އެކަމަކު، އެކްސިޑެންޓްގެ އެއްވެސްކަމެއް އޭނާގެ ހަނދާނަކު ނެތްކަމަށް ވެއެވެ.\nއެކްސިޑެންޓްގެ ސަބަބުން ދަގަނޑު ފުންޏެއްހެން އޮތް ކާރުގެ ބައިތަކުގެތެރެއިން އަމީރާ ޑަޔާނާގެ ހަށިކޮޅު ނެރުނުއިރު ފުރާނަ ހުއްޓެވެ. އެކަމަނާ އަވަހާރަވީ ޕެރިހުގެ ހޮސްޕިޓަލަކަށް ގެންދެވި ފަރުވާ ދެމުންގެންދަނިކޮށް، އެކްސިޑެންޓް ހިނގިތާ2ގަޑިއިރު ފަހުންނެވެ.\nއަމީރު ވިލިއަމްއާއި އަމީރު ހެރީ ވަނީ އެދެބޭފުޅުންގެ ލޯބިފުޅުވާ މަންމާފުޅު އަވަހާރަވި ހާދިސާއަށް 20 އަހަރުފުރުމުގެ ހަނދާންތައް މިއަދު އައުކުރައްވާފައެވެ. އަދި ހެޔޮއެދޭ ފަރާތްތަކުން ގެންދަނީ ލަންޑަންގައި ޑަޔާނާ ދިރިއުޅުއްވި ކެންސިންގްޓަން ގަނޑުވަރުގެ ގޭޓް ކުރިމަތީގައި މާބޮނޑިތަކާއި، ތަފާތު ޝުއޫރުތައް ލިޔެފައިވާ ކާޑުތައްވެސް ބަހައްޓަމުންނެވެ. އަމީރު ވިލިއަމްއާއި އަމީރު ހެރީ އާންމުން ބެހެއްޓި މާބޮނޑިތައް ބައްލަވާވެސްލެއްވިއެވެ.\nއަމީރު ވިލިއަމްއާއި އަމީރު ހެރީ ވަނީ އަމީރާ ޑަޔާނާގެ ހަނދާނުގައި ގަނޑުވަރުގައި ހަދާފައިވާ ބަގީޗާއަކަށްވެސް ޒިޔާރަތް ކުރައްވާފައެވެ. އޭގެފަހުން، ޑަޔާނާ ދުނިޔޭގައި ހުންނެވިއިރު އެކަމަނާ ތާއީދު ދެއްވައިގެން ހިންގުނު ހިލޭ އެހީގެ ދެހަރަކާތެއްގެ މަންދޫބުންނާ ވެސް ވިލިއަމްއާއި ހެރީ ބައްދަލު ކުރެއްވިއެވެ. އެދެ ހަރަކާތަކީ އެއިޑްއާއި، ބޭނުންޖެހިފައިތިބޭ ކުޑަކުދިންނަށް އެހީވުމަށް ހިންގުނު ހަރަކާތްތަކެވެ.\nމަންމާފުޅު، އަމީރާ ޑަޔާނާގެ ހަނދާނުގައި ކެންސިންގްޓަން ގަނޑުވަރުގައި ހަދާފައިވާ ބަގީޗާއަށް އަމީރު ވިލިއަމް (ވ) އަދި އަމީރު ހެރީ ޒިޔާރަތް ކުރައްވަނީ - ފޮޓޯ: އޭ.އެފް.ޕީ\nއަމީރު ވިލިއަމްއާއި، އަމީރު ހެރީ މިހުރިހާ ދުވަހު ތިއްބެވީ އެދެބޭފުޅުންގެ ލޯބިފުޅުވާ މަންމާފުޅުގެ ހިތާމަވެރި އަދި ކުއްލި އަވަހާރަވުމުގެ ހާދިސާގެ އެއްވެސް ވާހަކަފުޅެއް ނުދައްކަވައެވެ. އެކަމަކު އެދބޭފުޅުންވެސް މިހާރުވަނީ އެހާދިސާއާ ގުޅިގެން ހިތްޕުޅުގައި އުފެދުނު ޝުއޫރުތައް އާންމުކޮށް ހާމަކުރައްވާފައެވެ. އަދި މަންމާފުޅު ގެއްލިދިއުމުން ތަހައްމަލް ކުރެއްވި ވޭނާއި ހިތްދަތިކަންވެސް ހިއްސާ ކުރައްވާފައެވެ.\nއަމީރާ ޑަޔާނާގެ ކުއްލި އަވަހާރަވުމާ ގުޅިގެން މުޅި ދުނިޔެއަށްވެސް ލިބިގެންދިޔައީ ސިހުމާއި ހައިރާންކަމެވެ. ސަބަބަކީ އަމީރާ ޑަޔާނާއަކީ އިނގިރޭސިވިލާތުގެ ރައްޔިތުންގެ އިތުރުން، ދުނިޔޭގެ އެތައް ބައެއްގެ ހިތުން ޖާގަ ހޯއްދަވާފައިވާ ބޭކަނބަލަކަށް ވުމުންނެވެ. އަމީރާ ޑަޔާނާއަކީ މިހާތަނަށް ދުނިޔެ ދުށް އެންމެ މަޝްހޫރު އަންހެނާ ކަމަށްވެސް ބުނެވެއެވެ.\nއޭގެ އިތުރުންވެސް އެކަމަނާ ވެވަޑައިގެންނެވީ ޝާހީ އާއިލާގެ ބޭފުޅުން ހެދުން ތުރުކުރެއްވުމުގެ ވައްޓަފާޅިއަށް ވަރުގަދަ އިންގިލާބެއް ގެންނެވި ބޭކަނބަލަކަށެވެ.\nއަމީރާ ޑަޔާނާ އަވަހާރަވިތާ މިއަދަށް 20 އަހަރު ފުރުނުއިރު، އެކަމަނާ ދަތުރުކުރެއްވި ކާރުކޮޅު ޕެރިހުގެ ބިންގަރާސް މަގުގައި އެކްސިޑެންޓްވީ ގޮތާ ގުޅޭގޮތުން ތަފާތު އެތައް ތިއަރީއަކަށް ވާހަކަތައް ދެކެވި ބަހުސްތައް އަދިވެސް ކުރެވެމުންދެއެވެ. އެއީ އިނގިރޭސި ސިއްރު ފުލުހުން ރާވައިގެން ހިނގި އަމަލެއް ކަމަށްވެސް ވާހަކަ ދެކެވުނެވެ. ނަމަވެސް އެފަދަ ތިއަރީތަކަށް ސާބިތުހިފޭ އެއްވެސް ހެއްކެއް ދެއްކިފައެއް ނުވެއެވެ. ގިނަބަޔަކު ގަބޫލުކުރަނީ އަދި ތަހްގީގަށްވެސް ސާބިތުވެފައިވަނީ އެއީ އެކްސިޑެންޓެއް ކަމެވެ.\nއަމީރާ ޑަޔާނާ އުފަންވެވަޑައިގެންފައިވަނީ 1 ޖުލައި 1961 ގައެވެ. ވަލީއަހުދު އަމީރު ޗާލްސްއާއި ޑަޔާނާ ކައިވެނި ބައްލަވައިގެންފައިވަނީ 29 ޖުލައި 1981 ގައެވެ. އަމީރާ ޑަޔާނާއައި، އަމީރު ޗާލްސްގެ ފުރަތަމަ ދަރިކަލުން އަމީރު ވިލިއަމްސް އުފަންވެވަޑައި ގެންފައިވަނީ 21 ޖޫން 1982 ގައެވެ. ދެވަނަ ދަރިކަލުން އަމީރު ހެރީ އުފަންވެވަޑައި ގެންފައިވަނީ 15 ސެޕްޓެމްބަރު 1984 ގައެވެ. އަމީރާ ޑަޔާނާއާއި އަމީރު ޗާލްސްގެ ކައިވެނި ރޫޅުނީ 28 އޮގަސްޓް 1996 ގައެވެ.


ޕޮލެންޑް މާކެޓުގައި ރާއްޖެ އިސްތިހާރުކުރުމަށް އެމްއެމްޕީއާރުސީން ކެންޕެއިނެއް ޕޮލެންޑް މާކެޓުގައި ރާއްޖެ އިސްތިހާރުކުރުމަށް އެމްއެމްޕީއާރުސީން ކެންޕެއިނެއް\nޕޮލެންޑް މާކެޓުގައި ރާއްޖެ އިސްތިހާރުކުރުމަށް އެމްއެމްޕީއާރުސީން ކެންޕެއިނެއް\nރާއްޖެއައި ފަތުރުވެރިންތަކެއް ވީއައިއޭގައި - ފޮޓޯ: ޢަލީ ނަސީރު / ޕީއެސްއެމް ނިއުސް\nޕޮލެންޑް މާކެޓުގައި ރާއްޖެ އިސްތިހާރުކުރުމަށް އިޓާކާ އާއެކު އެމްއެމްޕީއާރުސީން ކެމްޕެއިނެއް ފަށައިފިއެވެ. އެއް މަހަށް ކުރިއަށްގެންދާ މިކެމްޕެއިން ފަށާފައިވަނީ މިމަހުއެވެ.\nއެމްއެމްޕީއާރުސީން އިޓާކާއާއެކު ކުރިއަށްގެންދާ ކެމްޕެއިންގެ ސަބަބުން ރާއްޖެ މިމާކެޓުގައި އިތުރަށް އިސްތިހާރު ވާނެކަމަށް އެމްއެމްޕީއާރުސީން ވިދާޅުވެއެވެ. މި ކެމްޕެއިންގެ ދަށުން ޑިޖިޓަލް އަދި އައުޓްޑޯ މާކެޓިންގެ ޙަރަކާތްތައް ހިންގާނެއެވެ. މިގޮތުން ރާއްޖޭގެ ފަތުރުވެރިކަމުގެ ޕްރޮޑަކްޓްތަކާއި، ރާއްޖެއިން ފަތުރުވެރިންނަށް ލިބޭ ތަފާތު ތަޖުރިބާތައް މިކެމްޕެއިންގެ ޒަރިއްޔާއިން އިސްތިހާރުކުރެވޭނެއެވެ. އަދި ރާއްޖެއަކީ ފަތުރުވެރިން ޒިޔާރަތްކުރުމަށް އެންމެ ރައްކާތެރި މަންޒިލްގެ ގޮތުގައި އިސްތިހާރުކުރާނެއެވެ.\n30 އަހަރުގެ ތަޖުރިބާ ލިބިފައިވާ އިޓާކާ އަކީ ޕޮލެންޑުގެ އެންމެ މަޤުބޫލު އެއް ޓުއަރ އޮޕަރޭޓަރެވެ. އިޓާކާއިން ދުނިޔޭގެ 100 މަންޒިލަކަށް ހާއްސަ ޓުއަރ ޕެކޭޖްތައް ޕޯލިޝް މާކެޓުގެ ކަސްޓަމަރުންނަށް ވިއްކައެވެ. 2018ވަނަ އަހަރު އެކަނިވެސް އިޓާކާ އިން ވަނީ 915000 ކްލައިންޓުންނާއި މުއާމަލާތްކޮށްފައެވެ. ޕޯލިޝް މާކެޓުގެ %30 ހިއްސާކުރާ އިޓާކާ އަކީ އެ ޤައުމުގެ ފަތުރުވެރިކަމުގެ ދާއިރާގައި ފާހަގަކުރެވޭ ޓުއަރ އޮޕަރޭޓަރެކެވެ.\nމި ކެންޕެއިންގެ މަޤްސަދަކީ ޕޯލިޝް މާކެޓުން ރާއްޖެ އަންނަ މީހުން އިތުރުކޮށް ޕީކް ސީޒަންގައި ޗާޓަރ އޮޕަރޭޝަންތައް އިތުރުކުރުންކަމަށް އެމްއެމްޕީއާރުސީން ބުނެއެވެ. މިދިޔަ އަހަރު ޕޮލެންޑުން ރާއްޖެއަށް 23،597 ފަތުރުވެރިން ވަނީ ޒިޔާރަތްކޮށްފައެވެ.


Aharehge thereygai Criminal Court ah 985 massala eh hushaelhunu | Jazeera\tމިދިޔަ އަހަރު ކްރިމިނަލް ކޯޓަށް 985 މައްސަލައެއް - Jazeera\nއަހަރެއްގެ ތެރޭގައި ކްރިމިނަލް ކޯޓަށް 985 މައްސަލައެއް ހުށައެޅުނު\nޢަލީ ސަމާހު February 7, 2021 171 views0\nކްރިމިނަލް ކޯޓުގެ ޝަރިޔަތުގެ މާލަން\n2019 ވަނަ އަހަރުގެ ނޮވެމްބަރު އެއްވަނަ ދުވަހުން ފެށިގެން 2021 ވަނަ އަހަރު އޮކްޓޫބަރު މަހުގެ 31 ނިޔަލަށް ކްރިމިނަލް ކޯޓަށް 985 މައްސަލައެއް ހުށައެޅިފައިވާކަން ތަފާސް ހިސާބުތަކުން ދައްކައިފިއެވެ.\nއެ މުއްދަތު ތެރޭގައި ހުށައެޅުނު މައްސަލަތަކާއި، މައްސަލަތައް ކެންސަލް ވާން ދިމާވީ ސަބަބުތަކުގެ ތަފާސްހިސާބު ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން ވަނީ މިއަދު އާއްމުކޮށްފަ އެވެ.\nތަފާސްހިސާބުތައް ދައްކާ ގޮތުން އެ މުއްދަތު ތެރޭގައި ނުނިމި ހުރި މައްސަލަތަކުގެ ޖުމްލަ އަދަދަކީ 1711 އެވެ. އަދި ނުނިމި ހުރި މައްސަލައިގެ ދައުވާ ދައުވާ ލިބޭ ފަރާތުގެ ޖުމްލަ އަކީ 2238 އެވެ. އެކި މައްސަލަތަކުގައި ބަންދުގައި ތިބި މީހުންގެ އަދަދަކީ 248 އެެވެ.\nމި މުއްދަތު ތެރޭގައި 7850 މައްސަލައެއް ޝެޑިއުލް ކުރެވިފައިވާއިރު، 3426 އަޑުއެހުމެއް ބާއްވާފައިވެއެވެ. 4424 އަޑުއެހުމެއް ކެންސަލް ކޮށްފައިވާކަން ތަފާސް ހިސާބުތަކުން ދައްކައެވެ.\nނޮވެމްބަރު މަހުގެ އެކަކުން އޮކްޓޫބަރު 31 ނިޔަލަށް ޝެޑިއުލް ކުރެވުނު އަޑުއެހުންތަކުގެ 56 އިންސައްތަ ކެންސަލް ވެފައިވަނީ އިދާރީ ސަބަބުތަކާއި ހުރެއެވެ. އެއީ 2502 މައްސަލައެވެ. އަޑުއެހުންތައް ކެންސަލްކުރި މައްސަލަތަކުގެ ތެރެއިން 11.5 އިންސައްތަ އަކީ ދައުވާ ލިބޭ ފަރާތާއި ގުޅުން ހުރެގެން ކެންސަލް ވެފައިވާ މައްސަލަތަކަށް ވާއިރު، ދިފާއި ވަކީލާ ގުޅުން ހުރި 8.2 މައްސަލައެއް ކެންސަލް ކޮށްފައިވެއެވެ. ދައުވާ ލިބޭ ފަރާތާއި ގުޅުން ހުރެގެން ކެންސަލް ވެފައިވަނީ 510 މައްސަލައެވެ. އަދި ދިފާއީ ވަކީލާ ގުޅުން ހުރި މައްސަލަތަކުގެ އަދަދަކީ 364 އެވެ.\nކަރެކްޝަންސްއާ ގުޅުންހުރި 323 މައްސަލައެއް ކެންސަލް ކެންސަލްވެފައިވާއިރު ޕީޖީ އޮފީހާއި ގުޅުންހުރި 312 މައްސަލައެއް ކެންސަލް ކުރިކަން ތަފާސް ހިސާބުތަކުން ދައްކައެވެ. ފުލުހުންނާއި ގުޅުން ހުރެގެން ކެންސަލް ކުރި މައްސަލަތަކުގެ އަދަދަކީ 198 އެވެ. ހެކިންނާއި ގުޅުން 13 މައްސަލައަކާއި ތަރުޖަމާނުންނާ ގުޅުންހުރި 50 މައްސަލައެއް ވަނީ މި މުއްދަތުގެ ތެރޭގައި ކެންސަލް ކޮށްފައެވެ.\nއެންމެ މަދުން ކެންސަލް ވެފައިވަނީ އޭޖީ އޮފީހާއި ގުޅުންހުރި މައްސަލަތަކުގެ އިތުރުން ރަށު ކޯޓާއި ގުޅުންހުރި މައްސަލަތަކެވެ.\nޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން\nމިދިޔަ އަހަރު ކްރިމިނަލް ކޯޓަށް 985 މައްސަލައެއް


ކޮވިޑް19: ސިންގަޕޫރު މިސްކިތްތައް ބަންދުކޮށްފި – Dhen.mv\nކޮވިޑް19: ސިންގަޕޫރު މިސްކިތްތައް ބަންދުކޮށްފި\nMarch 14, 2020 - 4:34 pm\nއިއްޔެއިން ފެށިގެން ފަސް ދުވަހުގެ މުއްދަތަކަށް ސިންގަޕޫރުގެ ހުރިހާ މިސްކިތްތަކެއް ބަންދު ކޮށްފިއެވެ.\nރިޕޯޓުތަކުން ބުނާ ގޮތުގައި ސިންގަޕޫރުން މިފަދަ ފިޔަވަޅެއް މި އެޅީ މިދިޔަ ފެބްރުއަރީ މަހުގެ ފަހުކޮޅު މެލޭޝިއާގެ ވެރިރަށް ކުއަލަލަމްޕޫރުގެ މިސްކިތެއްގައި އޮތް ދީނީ އެއްވުމެއްގައި ބައިވެރިވި މީހަކު ކޮރޯނާ ވައިރަސް ނުވަތަ ކޯވިޑް 19 އަށް ފައްސިވުމާއި ގުޅިގެން ހުރިހާ މިސްކިތްތަކެއް ސާފުކުރުމުގެ ބޭނުމުގައެވެ. އެއެއްވުމުގައި ގާތްގަނޑަކަށް ސިންގަޕޫރުގެ 90 މީހުން ބައިވެރިވެފައިވެއެވެ.\nއިސްލާމިކް ރިލިޖަސް ކައުންސިލް އޮފް ސިންގަޕޫރުން ބޭއްވި ނޫސްވެރިންގެ ބައްދަލުވުމެއްގައި ބުނެފައިވަނީ، ކޯވިޑް 19 ފެތުރުން ހުއްޓުވުމަށްޓަކައި އިއްޔެއިން ފެށިގެން ފަސް ދުވަހުގެ މުއްދަތަށް އެޤައުމުގެ 70 މިސްކިތް ސާފު ކުރުމަށް ބަންދު ކުރާނެ ކަމަށެވެ. މި ނިންމުމާއެކު އިއްޔެގެ ހުކުރު ނަމާދުވެސް އެޤައުމުގެ އެއްވެސް މިސްކިތެއްގައި ނުކުރެއެވެ.\nމީގެއިތުރުން މިސްކިތްތަކުގައި ބާއްވާ ދަރުސް ތަކާއި ކްލާސްތައް، މިމަހުގެ 27 އާއި ހަމައަށް ބޭއްވުން ފަސްކޮށްފައިވާ ކަމަށް ވެސް އެކައުންސިލުން ބުނެފައިވެއެވެ.\nމެލޭޝިއާގެ މިސްކިތެއްގައި އޮތް ދީނީ އެއްވުމުގައި އެކި ގައުމުތަކުން 10،000 މީހުން ބައިވެރިވިއިރު މެލޭޝިއާ އިން އަންނަނީ އެ އެއްވުމުގައި ބައިވެރިވި 5،000 މީހުން ހޯދުމަށް މަސައްކަތް ކުރަމުންނެވެ. އެ އެއްވުމުގައި ބައިވެރިވި މީހުންގެ ތެރެއިން ބައްޔަށް ފައްސި ވެފައިވަނީ ބުރޫނާއީ އަށް ނިސްބަތްވާ އުމުރުން 53 އަހަރުގެ މީހެކެވެ.


Internet ah ai badhalaa medhu shakuvaa hushahelhumah haahsa number eh\nމިނިސްޓަރު އައިމިނަތު ޝައުނާ--\nއިންޓަނެޓަށް ގެނެސްދިން ބަދަލާމެދު ޝަކުވާ ހުށަހަޅަން ހާއްސަ ނަންބަރެއް\n30 ޖުލައި 2021 - 22:24:13\n"ނެޓްހެޔޮ" ގެ ނަމުގައި ސަރުކާރުން އިންޓަނެޓަށް ގެނެސްދިން ބަދަލާމެދު ޝަކުވާ ހުށަހަޅަން ހާއްސަ ނަންބަރެއް އެންވަޔަރަމެންޓް މިނިސްޓްރީން ތައާރަފްކޮށްފިއެވެ.\nއެންވަޔަރަމެންޓް މިނިސްޓްރީއިން މިއަދު ކުރެއްވި ޓްވީޓެއްގައި ބުނެފައިވަނީ "ނެޓްހެޔޮ" ޕްރޮގްރާމުގެ ބޭނުމަކީ އިންޓަނެޓްގެ ހިދުމަތް ހުރިހާ ގޮތަކުން ވެސް ރަގަޅުކުރުން ކަމަށާއި، އެހެންކަމުން ސަރުކާރުން ގެނައި ބަދަލާ އެއްގޮތަކަށް އިންޓަނެޓްގެ ހިދުމަތް ނުލިބޭނަމަ ޝަކުވާ ހުށަހަޅަން ހާއްސަ ނަންބަރެއް މިހާރު ވަނީ އާންމުކޮށްފައިކަމަށެވެ.\nއިންޓަނެޓާ މެދު ޝަކުވާ ހުށަހަޅަނީ "1515" އަށް ގުޅައްވައިގެންނެވެ. އަދި މި ނަންބަރަށް ގުޅުއްވައިގެން އެކަން މިނިސްޓްރީގެ ސަމާލުކަމަށް ގެނައުމަށް މިނިސްޓްރީއިން މިއަދު ވަނީ އެދިފަ އެވެ. މީގެއިތުރުން "ނެޓްހެޔޮ" ގެ ނަމުގައި ސަރުކާރުން ގެނެސްދިން ބަދަލާއެކު ގޭގެއަށްދޭ ބްރޯޑްބޭންޑް އިންޓަނެޓުގެ ހެޔޮއަގު ލިބެން ފަށާފައި ވަނީ މި މަހުން ފެށިގެންނެވެ. އަދި މޮބައިލް އިންޓަނެޓަށް އައި ބަދަލު އެޕްލައި ވާނީ އަންނަ އޮގަސްޓް މަހުން ފެށިގެންނެވެ.\nއަގަށް ގެނައި ބަދަލާއެކު އެންމެ ބޮޑަށް ފާހަގަ ކުރެވެނީ ގައުމީ ބްރޯޑްބޭންޑް އިންޓަނެޓު ސްޕީޑެއް ކަނޑައެޅުމެވެ. މި މަހުން ފެށިގެން ދެ އެމްބީޕީއެސް އަށް ވުރެ ސްޕީޑް ދަށްކޮށް ޕެކޭޖެއް ނުވިއްކޭނެއެވެ. އަދި އިންޓަނެޓު ހުސްވުމަށްފަހު ދެން ލިބޭ ތްރޮޓޮލް ސްޕީޑް ދެ އެމްބީޕީއެސްއެވެ. މީގެ އިތުރުން 300ރ. އަށްވުރެ މަތިން ވިއްކާ ހުރިހާ އިންޓަނެޓު ޕެކޭޖުތަކެއްގައި ތްރޮޓޮލް ސްޕީޑް ދަށްކުރެވޭނީ ފަސް އެމްބީޕީއެސްއަަށެވެ. މި ބަދަލާއެކު އިންޓަނެޓު ޕެކޭޖު ހުސްވުމުން ދެން ލިބޭ ޕްރީޕެއިޑް ދެ ގުނަ އާއި ފަސް ގުނަ އަށް މަތިވެގެން ދާނެއެވެ. އަދި ގޭގެ އަށް ދޭ ބްރޯޑްބޭންޑް ޕެކޭޖުތަކުގެ އަގުން 30 ޕަސެންޓުގެ ހެޔޮކަމެއް އަންނާނެއެވެ.\nމާލެސަރަހައްދުގައި ކެމިކަލް މެނޭޖްކުރާ ފެސިލިޓީއެއް ހަދަނީ\n32 ރަށެއްގެ ކުނި މެނޭޖުކުރުމުގެ ނިޒާމު ހަރުދަނާކުރަނީ\nރާއްޖެއިން އެޗްސީއެފްސީ ގޭސްތައް ބޭނުންކުރުން ހުއްޓާލައިިފި